ባይቶ ጸጥታ ሕ/ሃ ኣብ ጉዳይ ክልል ትግራይ ዘካየዶ አኼባ ብዘይ ስምምዕ ተዛዚሙ

ባይቶ ጸጥታ ሕቡራት ሃገራት ንመጀመርያ ግዜ ኣብ ጉዳይ ናይ ኢትዮጵያ ክልል ትግራይ ብወግዒ ዝገበሮ ኣኼባ ብዘይስምምዕ ተወዲኡ። ሕቡራት ሃገራት ኣብቲ እዋን፡ ሓይልታት ትግራይ ስምምዕ ተኹሲ ደው ክገብሩ ዘተሓሳሰበ ክኸውን ከሎ፡ ሰብኣዊ ቅልውላው`ቲ ኽልል ንምቕራፍ ድማ ፖለቲካዊ ፍታሕ ምምጻእ ጠቓሚ ምዃኑ ኣፍሊጡ`ሎ። ኣብቲ ኣኼባ ክልተ ዝተፈላለዩ መርገጽታት ተንጸባሪቖም`ዮም ኣሜሪካ ሕጂ`ውን መንግስቲ ኢትዮጵያ ተበጻሕነት ሰብኣዊ ኣገልግሎታት ንምርግጋጽ ሓላፍነቱ ክፍጽም ኣለዎ ክትብል ከላ: ሩስያ ብወገና ጉዳይ ክልል ትግራይ ናይ ኢትዮጵያ ናይ ውሽጢ ጉዳይ`ዩ ኣብ ዝብል መርገጻ ጸኒዓ`ላ። ቻይና`ውን ምስ ሩስያ ዝሰማማዕ መርገጽ`ያ ኣንጸባሪቓ። ተወካሊ ኢትዮጵያ ኣብ ሕቡራት ሃገራት ብወገኑ፡ ኣባላት ቤት ምኽሪ ጸጥታ እታ ሃገር ዘለውዋ ብድሆታት ብዝግባእ ብምርዳእ ነቲ ትገብሮ ዘላ ጻዕሪ ክድግፉ ጸዊዑ`ሎ። ኣብቲ ኣኼባ ብቐዳምነት ዝተዛረበት ምኽትል ዋና ጸሓፊ ሕቡራት ሃገራት ንጉዳያት ፖለቲካን ጸጥታን ሮዝመሪ ዲካርሎ፡ ኢትዮጵያ ኣብ ወሳኒ ምዕራፍ ትርከብ ድሕሪ ምባል ሓይልታት ትግራይ ስምምዕ ተኹሲ ደው ኣብል ክገብሩ ኣለዎም ኢላ። ንተለወጥቲ ኣባላት ባይቶ ጸጥታ ብምውካል ዝተዛረብ ናይ ኬንያ ኣምባሳደር ብወገኑ፡ ባይቶ ጸጥታ ነቲ ኣኼባ ምጽውዑ ብምቅዋም፡ ኣፍሪቃውያን ናይ ባዕሎም ጸገም ባዕሎም ዝፈትሕሉ ዕድል ክውሃቦም ኣለዎ ኢሉ:: ምሉእ ጸብጻብ ጽባሕ ኣብ ናይ ጽባሕ ፈነወ ተኸታተሉ።


ቀ/ሚ ኣብይ ኣሕመድ ንፓርላማ'ታ ሃገር መግለጺ ሂቦም

ሰራዊት ምክልካል ኢትዮጵያ ካብ ክልል ትግራይ ዝወጸ ብኣርባዕተ ግንባራት ተኸፊሉ ልዕሊ ሓደ ወርሒ ብዝወሰደ መስርሕ ምዃኑ ቀዳማይ ሚንስተር ኣቢይ ኣሕመድ ኣፍሊጡ። ኣብ ክልል ትግራይ ዘሎ ግጭት ብዙሕ ምትእትታው ዘለዎ`ዩ ዝበለ ዶ/ር ኣቢይ፡ እቲ ግጭት ደው ክብል ዘይደልዩ ከምዘለዉን እቲ ዕላማ ድማ ንትግራይ ወሲኽካ ንኢትዮጵያ ንምድኻም` ምዃኑን ሎሚ ንፓርላማ ሃገሩ ገሊጹ። ሰበ-ስልጣን ህወሓት ብተደጋጋሚ ኣብ ዝህብዎም መግለጽታት ሰራዊት ኢትዮጵያ ካብ መቐለን ካልኦትን ዝወጸ ተሳዒሩ`ዩ ዝብሉ`ኳ እንተኾኑ: መንግስቲ መጽናዕቲ ኣካይዱ ብዘሕለፎ ውሳነ መሰረት ሰራዊቱ ምውጽኡ ቀዳማይ ሚንስተር ኣቢይ ሎሚ ንፓርላማ ተዛሪቡ`ሎ። ብዛዕባ`ዚ ካብ ክልል ትግራይ ምላሽ ምስ ረኸብና ክነቕርብ ኢና። ብኻልእ ወገን ቀዳማይ ሚንስተር ኣቢይ ፓርላማ ኣብ ዘካየዶ ፍሉይ ኣኼባ እቲ ዝተገብረ ሃገራዊ ምርጫ ህዝበ-ውሳነ`ዩ ክብል ገሊጽዎ ። ። ንዝመጽእ ዓመት ኢትዮጵያ፡ 561.67 ቢልየን ብር ባጀት ኣጽዲቑ`ሎ። ምሉእ ትሕዝቶ ኣብዚ ምስማዕ ይክኣል:: No media source currently available


መንግስቲ ክልል ትግራይ ተኹሲ ደው ንምባል ቕድመ ኹነት ኣቐሚጡ

ብህወሓት ዝምራሕ መንግስቲ ክልል ትግራይ ተኹሲ ጠጠው ንምባል ቅድመ ኹነት ኣቀሚጡ። መንግስቲ ክልል ትግራይ ኣብ ዘውፅኦ መግለፂ ሓይልታት ኤርትራን ኣምሓራን ካብቲ ክልል ክወፁ ኣብቲ ክልል ዓለምለኸ በረራ ምክያድ ሓዊሱ ኩሎም መራኸቢታት ክኽፈቱ ብተወሳኺ ድማ ናብ ትግራይ ዝኾነ ዓይነት ኣካል ጸጥታ ፌደራል መንግስቲ ከይኣትው ዝብሉ ቅድመ ኹነት ካብ መንጎ ዝተቀመጡ’ዮም። እቲ ናይ ፅሑፍ መግለፂ ጸገማት ብሰላማዊ መንገዲ ምፍታሕ ከም መትከል ዝቅበሎ ምኻኑ ብምግላፅ ኣብዚ ሕጂ እዋን ኣብ ክልል ትግራይ ዘሎ ቅልውላው ንምፍታሕ ተኹሲ ጠጠው ንምባል ቅድመ ኹነት ኣቀሚጡ’ሎ። እቲ መግለፂ ወሲኹ ሰራዊት ምክልኻል ካብ ትግራይ ዝወፀ ብሓይሊ ተወቂዑ’ምበር ንሓረስቶት ሓልዩ ኣይኮነን ኢሉ’ሎ’። ብዛዕባ’ዚ ብህወሓት ዝምራሕ መንግስቲ ክልል ትግራይ ዘውፅኦ መግለፂ ምላሽ መንግስት ኢትዮጵያን ኤርትራን ንምርካብ`ውን ንሰርሕ’ለና። መንግስቲ ኢትዮጵያ ኣብ ዝሓለፈ ሰሙን ኣብ ዝሃቦ መግለፂ ነቲ ስጉምቲ በይናዊ ምቁራፅ ተፃብኦ ዝገበርክሉን ምኽንያት ስብኣዊ ረድኤት ናብ ህዝቢ ክበፅሕን እዋን ክረምቲ ብምዃኑ ሓረስቶት ንኽሓርሱን ብምባል’የ ክብል ምግላፁ ይዝከር። ምሉእ ትሕዝቶ ኣብዚ ምስማዕ ይክኣል:: No media source currently available


ኣጻራይ መረዳእታ ኣዋጅ ህጹጽ እዋን ኢትዮጵያ ህወሓት ኣብ ልዕሊ ንጹሃን ቕትለት ይፍጽም ኣሎ ክብል ይኸስስ

ብመሰረት መንግስታዊ ኣገልግሎት ዜና ፋና ኣካል ናይ ኣዋጅ ህጹጽ ኢትዮጵያ ግዜ ዝኾነ ኣጻራይ መረዳእታ ኣሸባሪ ኢሉ ዝጸውዖ ህወሓት ድሕሪ ምውጻእ ሰራዊት ምክልኻል ኣብ ልዕሊ ንጹሃን ሰባት ቅትለት ይፍጽም ኣሎ ክብል ኣፍሊጡ። ህወሓት ኣብ ነበርቲ ከተማታት ክልል ትግራይ ዝተፈላለየ መጥቃዕቲ ይፍጽም ኣሎ ዝበለ እቲ ኣጻራይ መረዳእታ ህጹጽ እዋን፡ ምስ ግዚያዊ ምምሕዳርን ምስ ምክልኻልን ተሓባቢርኩም ብዝብል ሰባት ይቐትል ኣሎ-እዚ ድማ ኣብቲ ኽልል ዝኸፍአ ሰብኣዊ ቅልውላው ዝፈጥር`ዩ ኢሉ። እቲ ኣጻራይ መረዳእታ ህጹጽ እዋን ብተወሳኺ፡ ህወሓት ከምቲ መንግስቲ ዝገበሮ ተኹሲ ደው ኣብ ክንዲ ዘብል፡ ንኢትዮጵያውያንን ንዓለምለኸ ማሕበረሰብን ብናይ ሓሶት ናይ ዓወት ፕሮፓጋንዳ፡ ንምትላልን ትኹረት ንምርካብን ብዝገብሮ ምዕልባጥ፡ ንወሃብቲ ረድኤት ትካላት ኣብ ዝለዓለ ሓደጋ የእትዎም ምህላዉ፡ ኢትዮጵያውያንን ዓለምለኸ ማሕበረሰብን ክግንዘቡ ይግባእ ክብል ኣገልግሎት ዜና ፋና ሓቢሩ። ብዛዕባ ክሲ፡ ካብ ህወሓት ምላሽ እንተረኺብና ክነቕርብ ኢና።


ቤት ምኽሪ ጸጥታ ሕ/ሃ ኣብ ጉዳይ ክልል ትግራይ ከምዝዘራረብ ተፈሊጡ

ቤት ምኽሪ ጸጥታ ሕቡራት ሃገራት፣ ሎሚ ዓርቢ ኣብ ጉዳይ ክልል ትግራይ ከምዝዘራረብ ተፈሊጡ። ኣብ ኒውዮርክ ትርከብ ወኪል ድምጺ ኣሜሪካ ከምዝገለጸቶ "ቤት ምኽሪ ጸጥታ ሕቡራት ሃገራት ኣብ ጉዳይ ክልል ትግራይ ክፉት ኣኼባ ንከካይድ ንፈለማ ጊዜ እዩ። ቅድሚ ሎሚ ዕጹው ኣኼባ እዩ የካይድ ነይሩ"ኢላ:: ኣብ’ቲ ናይ ሎሚ ክፉት ኣኼባ፣ ካብ ክፍሊ ፖለቲካን ክፍሊ ሰብኣዊ ጉዳያትን ሪፖርት ክሰምዕ እዩ። እዚ ናይ ሎሚ ኣኼባ ንክካየድ ዝተወሰነ፣ ኣሜሪካ፣ ብሪጣንያ፣ ኣየርላንድን ፈረንሳን ብመሰረት ዘቅረበኦ ሕቶ’ዩ። ካልኦት ኣባል ሃገራት’ውን ሓቲተን ክኾና ከምዝክእላ ተሓቢሩ'ሎ።


መደረ ዶ/ር ደብረጽየን ገብረሚካኤልን ርእይቶ ነበርቲ ከተማ መቐለን ኣብ እዋናዊ ኩነታት ክልል ትግራይ

ብህዝቢ ዝተመረጸ ሕጋዊ መንግስቲ ናብ ቦታኡ ተመሊሱ ክብል ብህወሓት ዝምራሕ መንግስቲ ክልል ትግራይ ገሊጹ። ሓይልታት ትግራይ ንከተማ መቐለ ድሕሪ ምቍጽጻሮም፡ ዶክተር ደብረጽዮን ገብረሚካኤል ኣብ ኣደባባይ ወጺኦም ንህዝቢ ናይ እንቋዕ ደስ በለካ መልእኽቲ ኣመሓላሊፎም። ነበርቲ ከተማ መቐለ'ውን ርእይቶ ሂቦም ኣለው:: ምሉእ ትሕዝቶ ኣብዚ ምስማዕ ይክኣል ። No media source currently available


ፕሮግራም መግቢ ዓለም ኣብ ክልል ትግራይ ናይ ህይወት-ኣድሕን ስራሑ ይቕጽል ምህላው ገሊጹ

ፕሮግራም መግቢ ዓለም ኣብ ክልል ትግራይ ናይ ህጽጹ እዋን ሓገዝ ስራሑ ደኣ ይጀምር እምበር:ብሰንኪ ስእነት ውሕስነት ጸጥታ ግን ናብቶም ቀንዲ ሓገዝ ዝደልዩ ብሚልዮናት ዝቑጸሩ ሰባት ክበጽሕ ከም ዘይከኣለ ይገልጽ ኣሎ። ኣብ ክልል ትግራይ ዝርአ ዘሎ ቅልጡፍ ምዕባለታት ንብዙሓት ኣገሪሙ ኣሎ። ገለ ካብኡ በይናኣዊ ምእዋጅ ምቍራጽ ተጻብኦታት ብወገን ፈደራላዊ መንግስቲ ክኸውን እንከሎ፡እቲ ካልእ ድማ ቅልጣፈ ሓይልታት ትግራይ ኣብ ምትሓዝ ርእሰ-ከተማ መቐለ’ዩ። ኣወሃሃዲ ፕሮግራም መግቢ ዓለም ኣብ ትግራይ ዝኾኑ ቶሚ ቶምሶን፡ 35 ሰራሕተኛታት እቲ ትካል ኣብ መንጎ ተቐርቂሮም፣ ስራሓቶም ድማ ን48 ሰዓታት ደው ኢሉ ምጽናሑ ይገልጹ። እንተኾነ ግን ይብሉ እቶም ኣወሃሃዲ ነገራት ብኣዝዩ ቅልጡፍ ገስጋስ ይስጕሙ ብምህላዎም ስራሓቶም ዳግም ጀሚሮምስ ናብ ልዕሊ 40-ሽሕ ዝበጽሑ ተጸበይቲ ናይ እኽሊ ሓገዝ ረድኤት መግቢ ምብጽሖም ይሕብሩ። ንሶም ካብ መቐለ ብቴለፎን ኣብ ዝሃቡዎ ሓበሬታ፡ ኣብ ባይታ ዘሎ ኩነታት ኣዝዩ ኣጸጋሚ ምኻኑ ጠቂሶም።ስራሕተኛታት እቲ ትካል ብናጻ ክንቀሳቐሱ ብዘይምኽኣሎምን ናብ ኵሉ ቦታታት ዘይተገደበ ናይ ምንቅስቓስ ፍቓድ ስለ ዘይብሎምን ንጥፈታቶም ብኸምቲ ዝደልዩዎ ፍጥነት ክኸይድ ከም ዘየክኣለ ኣረዲኦም። ካብ ሰኑይ ኣትሒዙ መስመራት ቴለፎንን ኤለክትሪክን ምቍራጹን ንግዳውን ሰብኣዊን በረራታት ጠጠው ምባሉን ገሊጾም። “ዝመጸና ነዳዲ ከምኡ’ውን ንህዝቢ ክንዝርግሖ ዝተመደበ ቀረባት መግቢ የለን ። ሕጂ በቲ ኣብ ኢድና ዝጸንሐ ጥራይ ኢና ንንቀሳቀስ ዘሎና። ባንክታት ተዓጽዮም ኣለዉ፣ ምናልባት እንተ ተኸፍቱ’ውን ገንዘብ የብሎምን። ስለዚ ድማ ንዝኾነ ስራሓት ክንከፍል ኣይንኽእልን ዘሎና፣ እዚ ከኣ ካልእ ጸገም’ዩ” ኢሎም። ቶምሶን ወሲኾም ሓያሎ ዘይመንግስታውያን ትካላት ብሰንኪ ዘሎ ሕጽረት ገንዘብን ካልእ መሳለጥያታትን ስራሓተን ደው ከብላ ይሓስባ ምህላወን:ትካሎም ናብ ሰሜን ምዕራብ ትግራይ ንዓበይቲ መካይን ንኽልተ ሰሙናት ዘንቀሳቕሰን ጥራይ ቀረብ ነዳዲ ከም ዘለዎም’ውን ኣይሓብኡን። ድሕሪኡ ግን ብሰንኪ ሕጽረት ነዳዲ ደው ክብሉ ከምዝግደዱ ገሊጾም። ንምዕራብ ትግራይ ዘራኽብ ቍልፊ ድልድል ተከዘ ብሓሙስ ድሕሪ ምዕናዉ ነቲ ዝነበረ ጸገም መሊሱ ተጋዲዱ ኣሎ። ምስቲ ኵሉ ዘሎ ሽግራት ግን እቲ ኵነታት ምዕዳል ረድኤት ቀልጢፉ ከመሓየሽ በዓል ተስፋ ምዃኖም ቶምሶን ጠቒሶም: ምስ ላዕለዎት ኣመራርሓ በበይኖም ሓይልታት ክዘራረቡ ምምዳቦም’ውን ገሊጾም። እዚ’ዉን ብነፍርቲ ዝዕደል ሓገዝ’ውን ኣካል ናይቲ ተወጢኑ ዘሎ መደብ ምዃኑ'ውን ሓቢሮም “ናይ ነፈርቲ ሓገዝ ኣብ ዝቅፅላ መዓልታት ክፍቀድ በዓል ምሉእ ተስፋ’የ። ንሱ እንተ ሰሊጡ፡ ንምንቅስቓስ ኣባላትናን ንሕጸረት ኣጋጢሙና ዘሎ ገንዘብን ክፈታሕ’ዩ።እዚ ዓብይ ሓገዝ’ዩ ”ኢሎም። ፕሮግራም መግቢ ዓለም ናብ 2.1 ሚልዮን ህዝቢ ትግራይ ንምብጻሕ ዓሊሙ ኣሎ። 350-ሽሕ ዜጋታት ካብዚኣቶም ኣብ ድርኩኺት ዓፀቦ ሓደጋ ዘለዉ’ዩም። ብመሰረት ካብቲ ትካል ዝተረኽበ ሓበሬታ፡ ነዚ ወጢኑዎ ዘሎ ዕላማ ንምብጻሕ፡ዘይተገደበ ናይ ምንቅስቓስ ፍቓድ ከምኡ’ውን ንህይወት-ኣድሕን ዝውዕል ኣስታትት 176 ሚልዮን ዶላር ኣሜሪካን የድልዮ። እዚ መጠን ገንዘብ’ዚ እዚ ሒዝናዮ ዘሎና ዓመት ክሳብ ዝውዳእ ምዃኑ’ዩ። ምሉእ ትሕዝቶ ኣብዚ ምስማዕ ይክኣል:: No media source currently available


መንግስቲ ኢትዮጵያ ኣገልግሎት ባንክ፥ማይን ኤሌትሪክ ሓላፍነት ወሲዱ ንክልል ትግራይ ምብጻሕ ከምዝጽገም ኣፍሊጡ

መንግስቲ ኢትዮጵያ ኣገልግሎት ባንክ፣ መብራህቲን ስልኪን ሓላፍነት ወሲዱ ኣብ ክልል ትግራይ ንምብጻሕ ከምዝጽገም ገሊጹ። ሚኒስትር ጉዳያት ወጻኢ ኢትዮጵያ ምስ ኣብ አዲስ አበባ ዝሰርሑ ዲፕሎማት ሎሚ ኣብ ዝነበሮም ዘተ፣ ረድኤትን ዝኣመሰሉን ኣገልግሎታት ንምግዓዝ ንዝግበሩ በረራታት፣ ብሕልፊ ንነፈርቲ ሕቡራት ሃገራት፣ ተፈቲሸን ንክሓልፋ ናይ ኣየር ክልል ከምዝፍቀደለን ሓቢሩ ኣሎ። እንተኾነ እተን ነፈርቲ ኣብ ክልል ትግራይ ድሕሪ ምእታወን ጸገም እንተጋጢሙወን ሓላፍነት ከምዘይወስድን፣ ንናይ መሬት መጓዓዝያ’ውን ሓላፍነት ከምዘይወስድ መንግስቲ ኢትዮጵያ ኣፍሊጡ እዩ። ድልድል ተከዜ ከምዝተሰበረ’ውን ሚኒስትር ጉዳያት ወጻኢ ኢትዮጵያ ኣረጋጊጹ። ነቲ ኣኼባ ብመደረ ዝኸፈቱ ሚኒስትር ጉዳያት ወጻኢ ደመቀ መኮንን፣ ቅልውላው ትግራይ ንምፍታሕ፣ ኩሉ ሓቆፍ ልዝብ ንምክያድ ዘሕግዝ ፍኖተ ካርታ ተዳልዩ ኣሎ ከምዝበሉ፣ ኣብ’ቲ ልዝብ ዝሳተፉ "ሕጋዊ ተቃወምቲ ፓርቲታት፣ ሰላማዊ ኣገባብ ዝኽተሉ ኣባላት ህወሓት፣ ማሕበረሰብ ንግዲን ኮሚኒታዊ ትካላት፣ ዓበይቲ ዓዲን ካልኦት ፍሉጣት ውልቀ ሰባትን ዝሳተፍሉ ከምዝኾነ" ተገሊጹ ኣሎ:: ምሉእ ትሕዝቶ ኣብዚ ምስማዕ ይክኣል:: No media source currently available


ንክልል ትግራይ ዘራኽብ ድልድል ተከዘ ምዕናው ስኽፍታታት ይፈጥር ምህላው ተገሊጹ

ንምዕራብ ትግራይ ዘራኽብ ወሳኒ ድልድል ተከዘ ምዕናዉ ስክፍታት የዛይድ ኣሎ። ኣህጉራዊ ትካል ኮሚተ ድሕነት ብትዊተር ኣብ ዝዘርግሖ ሓበሬታ፡ ንትግራይ ዘራኽብ ድልድል ተከዘ ብምዕናዉ ነቲ ክካይድ ዝድለ ሰብኣዊ ሓገዛት ዝዕንቅፍን ድሕሪት ዝመልስን ምዃኑ ገሊጹ። ንኹላቶም ኣብዚ ኲናት ዝዋስኡ ዘለዉ ወገናትንሰላማዊ ህዝቢ ንምሕጋዝ ዘይተገደበ ናይ ምንቅስቓስ ፍቓድ ክህቡ ድማ እቲ ትካል ተማሕጺኑ። ኣማሓዳሪት ትካል ሓገዝ ስግር ባሕሪ ኣሜሪካ (ዩኤስኤኣይዲ) ሳማንታ ፓወር ድሕሪ ምዕናው ድልድል ተከዘ፡ ካብተን ንትግራይ ዘራኽባ ኣርባዕተ መስመራት ሕጂ ሓንቲ ጥራይ ተሪፋ ኣላ ኢለን። ወሃብ ቃል ውድብ ሕቡራት ሃገራት ኤሪ ካነኮ፡ ብዛዕባ ምዕናው ድልድል ተከዘ ከም ዝሰምዑ እኳ እንተ ጠቐሱ:ክሳብ ሕጂ ግን ጭቡጥ ሓበሬታ ከም ዘይረኸቡ ጠቒሶም። እቶም ወሃብ ቃል ውድብ ሕቡራት ሃገራት ብጋዜጠኛታት ንዝቐረበሎም ሕቶ ከምዚ ክብሉ መሊሶም፤ “ሰራሕተኛታት ናይ ካልኦት ትካላትን ናብ ትግራይ ከይዶም ሓገዝ ክህቡ ንጽውዕ ኣሎና። እዚ ንሰምዖ ዘሎና ምዕናው ናይቲ ድልድል ሓቂ እንተኾይኑ:ነቲ ዝድለ ዘሎ ሓገዝ ንድሕሪት ዝመልስን ተስፋ ዘቝርጽን’ዩ፡” ኢሎም። ንኣስታት ሽሞንተ ኣዋርሕ ኣብቲ ክልል ድሕሪ ዝነበረ ኲናት፡ ኣስታት 5 ሚልዮን ካብ ህዝቢ ትግራይ:ህጹጽ ናይ መግቢ ሓገዝ ከም ዘድልዮ ውድብ ሕቡራት ሃገራት የምልክት። ኣስታት 350ሽሕ ድማ ካብዚኣቶም ብዝኸፍአ ደርቂ ዝጥቅዑ’ዮም። ኣባል ዩኤስኤኣይዲ ዝኾና ሳራ ቻርለስ ብሰሉስ ንአባላት ቤት ምኽሪ ተወክልቲ ህዝቢ ኣሜሪካ መንግስቲ ኣሜሪካ ኣብ ዝሃበኦ ምስክርነት፡ እቶም ጥሜት ዘንጸላልዉም ዘሎ ዜጋታት ኣስታት ሓደ ሚልዮን ከም ዝበጽሑ ኣመልኪተን። ቅልጡፍ ፍታሕ ምስ ዘይህሉ ዝኸፍአ ክስዕብ ምዃኑ ድማ ኣጠንቂቐን። ወሃብ ቃል ውድብ ሕቡራት ሃገራት’ውን:ብሰንኪ ኣብ ባይታ ዝርአ ዘሎ ቅልጡፍ ምልውዋጥ፡እቲ ዝነበረ ዘይምቹእ ኩነታት መሊሱ ከም ዝበኣሰ ገሊጾም። ኣብ ርእሲኡ፡ምቍራጽ በረራታት:መስመር ቴለፎንን ኤለትሪክን ካልእ ጸገም ፈጢሩ ምህላዉ ወሲኾም ይሕብሩ። ምስቲ ዘሎ ብዙሕ መሰናኽላት ግን ትካላት ወሃብቲ ረድኤት ዝከኣሎም ይሰርሑ ኣለዉ። ብድሩት ዓቕሚ ድኣ ይኹን እምበር፡ ቀረባት ማይ ነዳዲን ዝነድድ ዕንጸይቲን ብረቡዕ ኣብ ገለ ወገናት ከተማ መቐለ ከባጽሑ ክኢሎም ኣለዉ። ኣብ ሽረ ንዝርከቡ ተመዛበልቲ ናይ ጽሩይ ዝስተ ማይ ሓገዝ፣ ከምእ’ውን ኣብ ከተማ ሳምረ ናይ መሰረታዊ ቀረባት ጥዕና ሓገዝ ከም ዝተላእከ’ውን ተፈሊጡ ኣሎ። ፈደራላዊ መንግስቲ ኢትዮጵያ ንዝወሰዶ በይንኣዊ ተበግሶ ምቍራጽ ተጻብኦታት፡ብሰንኪ ድምር ካብ ምዕራውባውያን ሃገራት ዝመጾ ጸቕጢን፡ ሓይልታት ትግራይ ዘመዝገቡዎ ቅልጡፍ ዓወታትን ምዃኑ ተንተንቲ ይገልጹ። ኣብ ዝሓለፈ መደባትና ኣቃሊሕናዮ ከም ዝነበርና፡ ተንታኒት እቲ ዞባን ተመራማሪት ዓውዲ ፖለቲካን ዝኾና ማሪና ኦተወይ፡ መንግስቲ ኢትዮጵያ፡ በይንኣዊ ስጉምቲ ምቍራጽ ተጻብኦታት ይውሰድ እምበር፡ እዚ ግን ንሓይልታት ትግራይ ዘገድሶም ኣይኮነን ኢለን ነይረን።


መግለጺ ሚ/ጉ/ወጻኢ ኢትዮጵያ ኣብ እዋናዊ ኩነታት'ታ ሃገር

መንግስቲ ኢትዮጵያ ሰራዊት ሓይሊ ምክልኻሉ ካብ ክልል ትግራይ ዘውፃኣሉ ቀንዲ ምኽንያት ስግኣታት ደገ ንምክልኻል ሰራዊቱ ከዳሉ ብምሕሳብ ምዃኑ ኣፍሊጡ ። ብፍላይ ምስ ግድብ ህዳሰ ተተሓሒዙ ኣብ ውሽጣዊ ጉዳያት ኢትዮጵያ ጣልቃ ንምእታው ዝግበሩ ምንቅስቃሳት ከምዘለዉ ሚኒስትር ጉዳያት ወፃኢ ገሊፁ`ሎ ። ወሃቢ ቃል ሚኒስተር ጉዳያት ወፃኢ ኢትዮጵያ ሎሚ ኣብ ዝሃቦ መግለፂ ፡ ሱዳን ብዘቅረበቶ ሕቶ መሰረት ኣብ ግዝኣት ኣብየ ኣብ ምክባር ሰላም ተዋፊሮም ዝጸንሑ ኢትዮጵያውያን ካብቲ ቦታ ክወፁ ሓቲታ`ያ: ይኹን'ምበር ዝግባእ ክብርን ኣፍልጦን ተዋሂቡዎም ክኸውን ይግባእ ክትብል ኢትዮጵያ ንውድብ ሕቡራት ሃገራት ምግላጻ'ውን ተዛሪቡ ። ምሉእ ትሕዝቶ ኣብዚ ምስማዕ ይክኣል:: No media source currently available


መግለጺ ወሃቢ ቃል ዋና ጸሓፊ ሕቡራት ሃገራት ኣብ ጉዳይ ክልል ትግራይ

ወሃቢ ቓል ሕቡራት ሃገራት ስተፈን ዱጃሪክ ኩነታት ክልል ትግራይ ኣዝዩ ከቢድን ክትግምቶ ዘይትኽእልን ምዃኑ ኣብቲ ቦታ ዘለዉ ብጾትና ይነግሩና`ለዉ ኢሉ ። ሰራዊት ምክልኻል ኢትዮጵያ ካብ መቐለ ካብ ዝወጽእ ንድሓር እታ ከተማ ኣብ ትሕቲ ምሉእ ምቁጽጻር ህወሓት ከምዘላ፡ እቲ ኩነታት ኣብ ዓዲ ግራት፡ ዓድዋ:ኣኽሱምን ሽረን ከምኡ ምዃኑ ገሊጹ`ሎ። ወሃቢ ቃል ሕቡራት ሃገራት እቲ ኩነታት ኣብ መቐለ ብሓፈሽኡ ህዱእ`ኳ እንተኾነ፡ ኣብ ገለ ቦታታት`ታ ኽልል ግና ኩናት ቀጺሉ ከምዘሎ ጸብጻባት ይመጹና ኣለዉ ኢሉ ። ኤለክትሪክን ተለኮምኒኬሽንን ኣብ ምልእቲ ትግራይ ምስ ተዓጽወ`ዩ ዝበለ እቲ ወሃቢ ቃል፡ ኣብ መቐለ ኣብ ክልተ ቀጽርታት ሕቡራት ሃገራት ከምኡ`ውን ሓንቲ ኣብ ሽረ ጥራሕ ብሳታላይት ተለፎን ከምኡ ድማ ብቪሳት መራኽቢ ኢንተርነት ውሱን ርክብ ከም ዘሎ ሓቢሩ። ንሱ ኣስዒቡ ኩሎም ወገናት`ቲ ግጭት ንሲቪላት ክሕልዉን፡ ኣብ ውሽጢ`ቲ ክልል ኮነ ናብቲ ክልል ንምእታው ንሰራሕተኛታት ሰብኣዊ ረድኤትን ቀረባትን ብዘይ ዕንቅፋት ናጻ መስመር ክኸፍቱን ይግባእ ኢሉ ። ተወሰኽቲ ሰራሕተኛታትን ቀረባትን ናብ ትግራይ ክኣትዉን ኣገልግሎት ኤለክትሪክን ተለፎንን ናብ ቦትኡ ክምለስ ከምኡ ኣብታ ኽልል ካሽ ገንዘብን ነዳድን ክህሉ ህጹጽነት ዝሓትት`ዩ ዝበለ ስተፈን ዱጃሪክ፡ ነቲ ኩነታት ብቐረባ ምክትታልና ክንቅጽል ኢና፡ እቲ ኩናት ብቕጽበት ደው ክብልን ናብ ሰለማዊ ፍታሕ ስጉምታት ክውሰድን ዋና ጸሓፊ ዘቕረቦ ጻዊዒት ድማ ክነስምረሉ ንደሊ ኢሉ ።


ኣህጉራዊ ኮሚቴ ህይወት ኣድሕን ድልድል ሩባ ተከዘ ምዕናው ገሊጹ

ንናይ ኢትዮጵያ ክልል ትግራይ ሰብኣዊ ረድኤት ኣገዳሲ ምዃኑ ዝፍለጥ ድልድል ሩባ ተከዘ ከም ዝዓነወ ኣህጉራዊ ኮሚቴ ህይወት ኣድሕን ሓቢሩ። ብመሰረት ኣገልግሎት ዜና ሮይተርስ እቲ ምዕናው ድልድል ናብታ ብኹናት ዝተሓመሰት ክልል ረድኤት ንምብጻሕ ካብ ቅድሚ ሎሚ ብዝኸፍአ ደረጃ ከም ዝሓላለኾ እቲ ትካል ረድኤት ኣፍሊጡ`ሎ። ነቲ ድልድል መን ከምዘዕነዎ ዛጊት ኣይተነጸረን። ወሃቢ ቓል ክልል ኣምሓራ ግዛቸው ሙሉነህ፡ ነቲ ድልድል መን ከምዘፍረሶ ክነጻርዮ ኢና ኢሉ`ሎ። ወሃቢ ቃል ወተሃደራዊ ሓይሊ ኢትዮጵያ ኮሌነል ገትነት ኣዳነ ብወገኑ፡ ብዛዕብኡ ሓበረታ ኣለና ግን ኣብ ጋዜጣዊ መግለጺ ክግለጽ`ዩ ምባሉ ኣሶሸይትድ ፕረስ ሓቢሩ`ሎ።


ሰበ ስልጣን ኢትዮጵያን ጅቡቲን ብዛዕባ ናብ ጅቡቲ ዝኣትው ፕሮጀክት ጽሩይ ዝስተ ማይ ዘትዮም

ሰበ-ስልጣን ኢትዮጵያን ጅቡትን ብዛዕባ ናብ ጅቡቲ ዝኣቱ ጽሩይ ማይ ዘትዮም። ሰበ-ስልጣን ኢትዮጵያን ጅቡትን ኣብ ክልል ሶማልያ ዞባ ሲቲ ተረኺቦም: ነቲ ካብ ኢትዮጵያ ዶብ ሰጊሩ ናብ ጁብቲ ቀረብ ዝስተ ማይ ዘቕርብ ፕሮጀክት ተዓዚቦም ኣለዉ። ኣብ`ቲ ፕሮጀክት ኣለዉ ዝብሃሉ ጉድለታት ዝገምገሙ ክኾኑ ኸለዉ፡ ሰብ-ሃብቲ ጅቡቲ ኣብ ናይ ኢትዮጵያ ክልል ሶማልያ ወፍሪ ዝገብርሉ ዕድላት`ውን ተመያይጦም። እቲ ብቐዳማይ ሚንስትር ዓበደልቃድር ካሚል ዝተመርሐ ጉጅለ ልኡኽ ጅቡቲ ምስ ምኽትል ኣመሓዳሪ ክልል ሶማልያ ኢብራሂም ዑስማን ብምዃን`ዮም ነቲ ፕሮጀክት ማይ ተዘዋዊሮም ተዓዚቦም። አቶ ኢብራሒም ዑስማን ኣብቲ እዋን ክዛረብ ከሎ፡ ብመሬትን ብኣየርን: ብንግዲ: ብወደብ: ብርክባት ህዝብን ካልኦትን ጥብቕ ዝበለ ምሕዝነት ዘለወን ኢትዮጵያን ጅቡትን ብቁጠባ ናይ ምትእስሳር ዕላማታት ካብ ዘለዎ ስራሓት ሓደ እዚ ናይ ማይ ፕሮጀክት`ዩ ኢሉ ።


ምርጫ ቦርድ ኢትዮጵያ ጊዚያዊ ውጽኢት ምርጫ ኣብ 10 መዓልታት ከፍልጥ ከምዘይከአለ ሓቢሩ

ሃገራዊ ቦርድ ምርጫ ኢትዮጵያ ብዝተፈላለዩ መሰናኽላት ግዜያዊ ውጽኢት ምርጫ ኣብ ውሽጢ 10 መዓልታት ከፍልጥ ከምዘይክኣለ ኣፍሊጡ። ሓላፊት ቦርድ ምርጫ ወ/ት ብርቱካን ሚደቅሳ፡ ምኽንያት ምድንጓይ ቅሬታታት ፖለቲካዊ ፓርትታት ናይ መጓዓዝያ ጸገማትን ውጽኢት ናይ ምርግጋጽ መስርሕን ምዃኑ ሓቢራ`ላ። ኣብ ክልል ኦሮሚያ ብልጽግና ፓርቲ ንባይቶ ወከልቲ ህዝቢ ዝሰዓረለን ሸሞንተ ክልላት ምርጫን፡ ኣብ ክልል ኣምሓራ ኣብን ዝሰዓረሉ ሓደ ክልል ምርጫን ውጽኢቱ ወግዓዊ ምዃኑ`ውን ኣፍሊጣ`ላ። ብመሰረት ሕጊ ምርጫ፡ ኣብ ውሽጢ 10 መዓልታት ቀዳማይ ውጽኢት ከፍልጥ እንተዘይክኢሉ፡ ብመሰረት ሕጊ ኣብ ዝቕጽላ ተወሰኽቲ 10 መዓልታት ከፍልጥ ኣለዎ።


ፍሉይ ልኡኽ ሕ/ኣፍሪቃ ኣብ ጉዳይ ቫይረስኮሮና ንሕብረት ኣውሮጳ ወቒሱ

ፍሉይ ልኡኽ ሕብረት ኣፍሪቃ ኣብ ጉዳይ ኮቪድ 19 ስትሪቭ ማሲዪዋ ንሕብረት ኤውሮጳ ወቒሱ:: ንሱ ኤውሮጳውያን ኣቕረብቲ ዕዳጋኹም ክፈቱልና ክታበት ክንገዝእ ዝብል መጸዋዕታ ኣቕሪቡ፡: ምስዚ ዝተሓሓዝ ኢትዮጵያን እስራኤልን ክታበት ኮቪድ19 ብሓባር ዘፍርያሉ ኣገባብ ተመያይጠን። ብመሰረት ኣገልግሎት ዜና ፋና፡ ሚኒስትር ጥዕና ኢትዮጵያ ሊያ ታደሰን ኣብ ኢትዮጵያ ኣምባሳደር እስራኤል ኣለልኝ ኣድማሱን ምኽትል ኣምባሳደር ኦር ዳኒኤልን ተራኺቦም ኣብ ዓውዲጥዕና ብሓባር ዝሰርሕሉ ኣገባባት ዘትዮም። ኣገልግሎት ዜና ፋና ኣብቲ እዋን ኢትዮጵያን እስራኤልን ክታበት ኮቪድ 19 ከፍርያሉ ዝኽእላ ህንጸት ዓቕሚን ኢንቨስትመንትን ብዝምልከት ምዝታዮም ካብ ኤምባሲ እስራኤል ዝተረኽበ ሓበሬታ የመልክት ይብል ።         .


መግለጺ ሰበ ስልጣን ፈደራል መንግስቲ ኢትዮጵያ ኣብ እዋናዊ ኩነታት ክልል ትግራይ

መንግስቲ ኢትዮጵያ ነቲ ብሰኑይ ኣብ ክልል ትግራይ ዝኣወጆ በይናዊ ምቁራፅ ተፃብኦ ኣመልኪቱ ቀዳማይ ሚኒስትር ኣብይ አሕመድ ንጋዜጠኛታት ውሽጢ ዓዲ ኣብ ዝሃብዎ መብርሂ ፤መንግስቲ ሰራዊቱ ካብ ትግራይ ዘውፃኣሉ ምክንያት ክገልፁ ከለዉ እቶም ዘስግኡና ዝነበሩ ሚሳይላትን ካልኦት ኣፅዋራትን ኣውፂእናዮም ኢና ። ሎሚ ከም ትማሊ ዘስገኣና ነገር የለን ኢሎም ። ምስ ክረምቲ ተተሓሒዙ ቀዳምነት ዝህብዎም ተግባራት ምህላዎም'ውን ሓቢሮም ። “ንሕና ዝወሰንናዮ ሓይሊ ምክልኻል ሃገር ህዝቢ ከም ፀላኢ ቆፂሩ ፣ ኣብ ታሪኹ ፀሊም በሰላ ገዲፉ ፣ ንሱ'ውን እናተጠዓሰ ዝነብረሉ ኣብ ታሪኽ ዓለም'ውን ኣብ ኢትዮጵያ ዝለዓልሉ ኩነታት ካብ ዝፍጠር ደጀንና ናብ እንብሎ ህዝቢ ተፀጊዕና ከምቲ ዝተባህለ ነቲ ህዝቢ ናይ ፅሞና ግዜ ንሃቦ ኢልና ኢና ወሲንና ። ከምቲ ዝተባህለ ካብ 1-2 ወርሒ ኣብ ዘሎ እዋን ርግፀኛ እየ ፃዕርን ድካምን መንግስትን ሓይሊ ምክልኻልን ክንርእዮ ኢና ።ዝሓለፈ ዓመት ዘስጋኣና ዝነበረ ነገር ሎሚ ኣየስጋኣናን ምስኡ'ውን ብተወሳኺ ብፍላይ ኣብዚ ኽረምቲ እንህቦ ካልእ ጉዳይ ስለዘሎና ገንዘብና ፣ሰብናን ዕጥቅናን ቆጢብና ናብቲ ቀንዲ ውራይና ጠመተ እተንገብር ይሓይሽ ብዝብል እዩ ።” መንግስቲ ኢትዮጵያ አብዚ እዋን ኣብ ትሕቲ ሓያሎ ተጽዕኖታት ምኳኑ ዝገለጸ ቀ/ሚ መቐለ ኣብዚ እዋን ካብ ካልኦት ከባቢታትት ኢትዮጵያ ብዝተፈለየ ምንጪ ስግኣትና ኣይኮነትን ክብሉ ተዛሪቦም ። “ትማሊ ካብ መቐለ ክንወፅእ ከለና ኩሉ ሰንቢዱ እዩ። ንስኹም 'ውን ተሰናቢድኹም ኢኩም ።ቅድሚ 7-8 ኣዋርሕ ናብ መቐለ ክንኣቱ ከለና ዝነበረ ማእከል ስሕበት ጎንፂ ማእከል መንግስቲ ፣ ማእከል ንፈልጦን ዘይንፈልጦን ሃብቲ እያ ነይራ ። ሎሚ ግን ክንወፅእ ከለና ኣብ ውሽጢ ተሰግሲጎም ዝሰርቁ ፣ዝዘርፉ 80,000 ዝፅግዑ ሰባት ካብ ምውሳኹ ወፃኢ ካብ ዓብዪ ዓዲ ፣ሸራሮን በሻሻን ዝፈልያ ነገር የለን ።ማእከል ስሕበትነታ ስኢና'ያ ። ኣብዚ እዋን ብዘሎ ኩነታት ብወታሃደራዊ ዓይኒ ክረኣይ ከሎ ከምቲ ክንከይድ ከለና ዝነበረ ዘሃንጥይ ነገር የብሉን ።” ከምኡ'ውን መንግስቲ ኢትዮጵያ ዝኣወጆ በይናዊ ምቁራፅ ተፃብኦን ሰራዊቱ ካብ ክልል ትግራይ ከምዘውፀኦን ዝምልከት ሚኒስትር ዲኤታ ጉዳያት ወፃኢ ኣምባሳዶር ሬድዋን ሑሴንን ኣብ ሓይሊ ምክልኻል ኢትዮጵያ ኣተሓባባሪ ህንፀት ሰራዊት ሌተናል ጀነራል ባጫ ደበሌ ሎሚ መብርሂ ሂቦም ። እቲ ንከባቢ ሸሞንተ ኣዋርሕ ክካየድ ዝፀንሐ ጎንፂ ህይወት ብዙሓትን ብርክት ዝበለ ንብረት ከምዘዕነወ ዝገለፁ ኣምባሳደር ሬድዋን ሁሴን ካብዚ ብተወሳኺ ኢትዮጵያ ከምሃገር ንርእሳ እትከላኸለሉ ዝነበራ ዓቅሚ ብዝለዓለ ኩነታት ዝሃሰየ ሸሞንተ ምኳኑ ገሊፆም ። ኣብ ፅባሕ እቲ ኣብ ትግራይ ዝተከፍተ ኲናት ሱዳን'ውን ብኸባቢ ምዕራብ ኢትዮጵያ ወራር ምፍፃማ ብምጥቃስ እዚ ኲናት ሕድሕድ ኢትዮጵያ ንወረርቲ ደገ ከምዘቃልዓ'ውን ተዛሪቦም ። ከምኡ'ውን እናተጋደደ ዝመፀ ዓለምለኸ ተጽዕኖ ንሓረስታይ እቲ ኽልል'ውን ኣብ ግምት ብምእታው ስራሕቱ ዝውግነሉ ዕድል ንምፍጣር ተባሂሉ መንግስቲ በይናዊ ምቁራፅ ተፃብኦ ገይሩ ሰራዊቱ ካብቲ ክልል ክወፅእ ክውስን ከምዝገበርዎ ገሊፆም ። ዋላ'ኳ ህወሓት ኣብ ኲናት ብዝተረክበ ዓወት ንመቀለ ሓዊሱ ብርክት ዝበሉ ከባቢታት ትግራይ ምቁፅፃሩ እንተገለፀ ኣምባሳደር ሬድዋን ግን ሰራዊት ኢትዮጵያ ካብቲ ክልል ዝወፀ ብዝተዋህቦ ፖለቲካዊ ውሳነ ምኳኑ እዮም ዝገልፁ ። ብምኳኑ'ውን ንቀፃሊ ኣብታ ክልል ንዝፍጠር ፀገም መንግስቲ ምኽንያት ንኸይኸውን ክብል ኣብዚ ውሳነ ምብፅሑ ኣብሪሆም ። “እቲ ውሳነ ፖለቲካዊ ውሳነ እዩ ። ሓደ ሰበብ ንዘይምዃን እዩ ፤ ብካልእ መዳይ ይመፀና ዘሎ ነባራዊ ሓደጋ ብኣንፈት ምዕራብ ዝተዳለወልና ዕድመ ኣሎ ክንፃወር እንተኾይና ሰራዊትናን ሓይልናን ኣኪብና እቲ ዝዓበየ ሓደጋ ምምካት ቀንዲ ስራሕና ክኸውን ይግባእ። ሃገራዊ ፃውዒት ምዃኑ ስለዘይተርፍ ።ብኻልእ ወገን እናብላዕና እናስተና ሰበብ እንኾነሉ ፣ተወቀስቲ እንኾነሉ ምክንያት ተሪፉ ረዲኤት ክባፃሕሉ ዝኽእለሉ መንገዲ ምፍጣር ፤ ክሕግዝ ነይረ ግን ዕድል ኣይረኸብኩን ንዝብሉ ናብ ውሽጢ ኣትዮም ቃለ መሕተት ኣካይዶም ፎቶ ተሳኢሎም ክምለሱ ዕድል ዘይሰኣኑ ንሓገዝ ግን መገዲ ንዝሰኣኑ ብግልፂ ሰበብ ንዘይምኳን ገዲፍና ምውፃእና ፖለቲካዊ ውሳነ እዩ ። መበገሲኡ ሰብኣውነት እዩ ። እቲ እዋን አዝመራ ስጋብ ዝሓልፍ ዝኾነ ዓይነት ምንቅስቃስ ኣይህሉን ።" “መንግስቲ ኢትዮጵያ ካብ ማሕበረሰብ ዓለም ከተግብሮም ዝተሓበርዎ ገይሩ ኣሎ" ዝበሉ ኣምባሳደር ሬድዋን ካብ ሕጂ ንደሓር ኣብቲ ክልል ንዝፍጠር ዝኮነ ዓይነት ፀገም ዝሕተት ህወሓት እዩ ኢሎም ። “ዘይተወሰነ ተበፃሕነት ክህሉ ይግባእ ፣ ረዲኤት ከነብፅሕ ንደሊ ኢና ንዝብሉ ወፄእና ኣሎና ክሕግዙ ይክእሉ እዮም ። ተኹሲ ጠጠው ኣብሉ ዝብሉ ዝነበሩ ድሕሪ ምውፃእና ሳልሳይ መዓልቲ 'ውን ከይተረፈ ዝብሉ ዝነበሩ ጠጠው ኣቢልና ኣሎና ሰራዊትና 'ውን ወፂኡ ኣሎ ። ስለዝኾነ ካብ ሕጂ ንደሓር ተኹሲ እንተሃልዩ ፣ ቅትለት እንተተፈፂሙ ከምቲ ንሰምዖ ዘለና ምስ መንግስቲ ሓቢርኩም ነይርኩም ተባሂሉ ሰባት ይቅተሉ ምህላዎም ንሰምዕ ኣለና። በዚ መገዲ ተሓታትይ ዝኸውን እቲ ኣሸባሪ ተባሂሉ ዝተረቑሐ ኣካል እዩ ዝኸውን ። ዓለም ኣብዚ እዋን ንኢትዮጵያ ምምራር ዘይኮነስ መንግስቲ ኢትዮጵያ ግበር ዝተባህሎ ገይሩ ኣሎ ኢዱ ኣኪቡ ኣሎ ሰራዊቱ'ውን ኣኪቡ ኣሎ ። ነቲ ዝምልከቶ ተሓታታይ ምግባር ክለምድ ይግባእ ።” ሰራዊት ኤርትራ'ውን ጠቅሊሉ ምውፅኡ ዝጠቀሱ ኣምባሳደር ሬድዋን ይኹን እምበር ህወሓት ተመሊሱ ንኽመፅእ ይዕድሞ ምህላዉ ብምግላፅ ማሕበረስብ ዓለም ካብዚ ተግባሩ ንኽእርነብ ከጠንቅቅዎ ፃውዒት ኣቅሪቦም ። “ኤርትራ ክትወፅእ ኣለዋ ይበሃል ነይሩ ። መንግስቲ'ውን ደጋጊሙ ከምዘየድልይዎ ገሊፁ ነይሩ ። ሕጂ'ውን ብግልፂ ወፂኦም ኣለዉ ። ምውፅኦም ዘረጋገፀ ሓይሊ'ውን ክኽተለኩም እየ እዩ ዝብል ዘሎ ። ይውፁኡለይ ዘይኮነስ ስጋብ ኤርትራ ክክተለኩም እየ እዩ ዝብል ዘሎ ። ስለዝኾነ ሕጂ'ውን ሰራዊት ኤርትራ ካብ ገዝኦም ተመሊሶም ክመፁ እዮም ዝዕደሙ ዘለዉ ። ዓንተዉኡ'ውን መንግስቲ ከምዚ ዓይነት ሕምስምስ ንምትራፍ ኢሉ እዩ እዚ ውሳነ ዝወሰነ ። ብምኳኑ ንዝተረፈ ኲናት ከቀፅል እየ ንዝብል ሓይሊ ዓለም ዓገብ ክብሎ ይግባእ።“ ኢትዮጵያ ቅድሚ ሰሙን ኣቢላ ሰራዊታ ካብ ትግራይ ከምተውፅእ ንገለ ገለ ኣካላት ወጻኢ ኣፍሊጣ ብምንባራ ካብኣቶም ሓበሬታ ዝረከበ ህወሓት'ውን ኣብ ሰራዊቶም መጥቓዕቲ ክፍፅም ምፍታኑ ገሊፆም ። ምስዚ ተተሓሒዙ ሓደ ሓደ ትካላት ገበርቲ ሰናይ ንህወሓት ዘዕጥቁ ምንባሮም ዝገለፁ ኣምባሳደር ሬድዋን ኣብዚ እዋን ናብ ትግራይ ዝኸይድ ኣቁሑ ልዑል ቁፅፅር ከምዝግበረሉ ተዛሪቦም ። ህወሓት ኣብ ደባይ ውግእ ህዝቢ ትግራይ ምስ ሓይሊ ምክልኻል ናይ ምግጫው ተግባራት ምፍፃሙ ዝገለፁ ድማ ሌተናል ጄኔራል ባጫ ደብውሌ እዮም ።እዚ ጠጠው ንምባል ዝተወሰነ ፖለቲካዊ ስጉምቲ ከምዝድግፉ 'ውን ገሊፆም ። ህወሓት ብዝለዓለ ኩነታት ሓይሉ ኣብ ክልል ትግራይ ዝነበሩ ሓይልታት ምክልካል ኢትዮጵያ ስዒሩ ግዝኣቱ ምቁፅፃሩ እንተገለፀ 'ውን ፣ ሌተናል ጄነራል ባጫ ግና ሰራዊት ንዝያዳ ዘስግእ ሓደጋ እታ ሃገር ንምክልኻል ክብል ካብታ ክልል ምውፅኡ 'ዮም ዝሕብሩ ። ንሶም ወሲኾም ኣብዚ እዋን ህወሓት ስግኣት እዛ ሃገር ኣይኮነንን ይብሉ። “ግብረ ሽበራዊ ጉጅለ ህወሓት ትርጉም ዘለዎን ን ኢትዮጵያ ከስግእ ካብ ዝኽእል ደረጃ ወሪዱ እዩ።ስለዝኾነ ንሕና ካብ ትግራይ ወጺእና ነቲ ንሓስቦ ስግአት ምድላውና ኣድላይን ግዴታን 'ውን እዩ ። ካብ ትግራይ ተሳዒሩ እዩ ወፂኡ ንዝብል መንስዒሩዎ ንሕና ካብ መቀለ ክንወፅእ ከለና ብኣሻሕት ዝቁፀር ኮንቮይ ሒዝና ብፀሓይ ቀትሪ እዩ ። ሓይሊ እንተዝህልዎም ድኣ ንኸይንወፅእ ምክልካል ምኸኣሉ ነይሮም ። ሓይሊ ግን የብሎምን ።” ከምኡ'ውን ንሶም “ኣሸባሪ” ክብሉ ዝፅውዑዎ ህወሓት ኣብከባቢታት ሑመራን ራያን ክንቀሳቀስ እየ ዝብል ሓሳብ እንተሃልዩዎ ተዓፃፃፋይ ስጉምቲ ክውሰዶ ኣጠንቂቆም። “ሕጂ ከምቲ ንሰምዖ ዘለና ናብ ምብራቅ ምዕራብ ክኸይድ እየ ዝበሃል ነገር ኣሎ ።ናብ ማእከል ሃገር ፣ሑመራ፣ዓፋርን ኤርትራን ሓይሊ ዋላ እንተዘይሃለዎ ግብረሽበራውያን ዝገብርዎ ስለዝኾነ ሰራዊትና ኣብኡ ዘይበፅሕሉ ኩነታት ንኽከውን ገይርና ኢና ። ምትንዃስ ዝፍትን እንተኾይኑ ግን ተመሊስና ሎሎሚ'ውን መቀለ ምእታው እኮ ንኽእል ኢና ስለዝኾነ ነቲ ዝፍትንዎ ፈተነ ድርብ ዕፅፊ እዩ ዝኸውን ምላሽና ።” ህወሓት ብወገኑ ከም ኣድላይነቱ ስጉምትታት ከምዝወስድ ምግላፁ ዝዝከር እዩ ። ወሃቢ ቃል ህወሓት ኣቶ ጌታቸው ረዳ “ሕድሕድ መሬት ትግራይ ካብ ፀላእትና ነጻ ስጋብ ዝወጽእ ሰራዊትና ናብ ደቡብን ምብራቅን ከባቢታት ክቅፅሉ እዮም።" ክብሉ ንሮይተርስ ምዝርራቦም ዝፍለጥ'ዩ ።ትግራይ ንምድሓን ዝግበር ኩሉ ክንገብር ኢና ፣ኣድላይ እንተኾይኑ'ውን አዲስ አበባን ኣስመራን'ውን ክንበፅሕ ኢና ክብሉ 'ውን ገሊፆም እዮም ። እዚ ከምዚ ኢሉ እናሃለወ ኢትዮጵያ በይናዊ ምቁራፅ ተፃብኦ ምውሳና ነቲ ጎንፂ ጠጠው ዘብሎ እንተኾይኑ ሰናይ ውሳነ እዩ ዝበለት ኣሜሪካ ኩሎም ወገናት ተዛትዮም ምቁራፅ ተፃብኦ ንኽእውጁ'ውን ፃውዒት ኣቅሪባ ። ውድብ ሕቡራት ሃገራትን ሕብረት ኣፍሪቃን 'ውን ነቲ ወሳነ በይናዊ ምቁራፅ ተፃብኦ ኢትዮጵያ ንኢዶም ። ነቲ ዘሎ ፀገም ፖለቲካዊ ፍታሕ ከናድይሉ ሓቲቶም። ምሉእ ትሕዝቶ ኣብዚ ምስማዕ ይክኣል:: No media source currently available


ሕ/ሃገራት ኣብ ትግራይ ሓደጋታት ጥዕና የንጸላለው ከምዘሎ የጠንቅቕ

ትካላት ውድብ ሕቡራት ሃገራት፡ ኣብ ትግራይ ከጓንፍ ንዝኽእል ለበዳ ሸሮኽ (ኮሌራ)፡ ምልባዕ ሕማማት ዓሶን ንፍዮን ኣጠንቂቐን። መንግስቲ ኢትዮጵያ፡ ድሕሪ ሸሞንተ ኣዋርሕ፡ በይንኣዊ ስጕምቲ ምቍራጽ ተጻብኦታት ደኣ ይኣውጅ እምበር ኣብ ባይታ ዘሎ ጸገማት’ሲ ብዙሕ’ዩ። ወኪል ትካል ስደተኛታት ውድብ ሕቡራት ሃገራት ኣብ ትግራይ፡ ንመሳለጢ ቤት ጽሕፈት ዝኸውን መስመራት ቴለፎን ይዅን ሓይሊ ኤለትሪክ የብሉን። ስለዚ እምበኣር፡ ነቲ ዝድለ ሓገዝ ኣብ እዋኑ ከብጽሑ ኣይክእሉን ዘለዉ። ትካል ድሕነት ህጻናት ውድብ ሕቡራት ሃገራት (ዩኒሴፍ) እውን፡ ወተሃደራት ፈደራላዊ መንግስቲ ኢትዮጵያ ንኣብ ትግራይ ዝርከብ ቤት ጽሕፈቱ ኣዕንዮም መሳርሒታት ከም ዝዘመቱ ገሊጹ ነይሩ። ብሰንኩ ድማ ኣስታት 140 ሽሕ ዝበጽሑ ህጻናት ትግራይ ንዝኸፍአ ቅልውላው ዓጸቦ ተቓሊዖም ኣለዉ። ማዕከን መግቢ ውድብ ሕቡራት ሃገራት ብወገኑ፡ ናብ ትግራይ ቅልጡፍ ናይ ህይወት ኣድሕን ሓገዝ ከባጽሕ ደጋጊሙ ክሓትት ጸኒሑ’ዩ። ካብ መንጎ’ቶም ህጹጽ ሓገዝ ዝጽበዩ ብሚልዮናት ዝቑጸሩ ዜጋታት፡ ኣስታት ፍርቂ ሚልዮን ህጻናት’ዮም። ልዕሊ ኵሉ ስፍክትኡ ዝገልፅ ዘሎ ቤት ጽሕፈት ግን ዓለማዊ ውድብ ጥዕና’ዮ። ትካላትን መዋቕርን ጥዕና ትግራይ ፈጺሙ ስለ ዝዓነወን መስመራት ስለ ዝተዓጽወን ኣብ እዋን ሓደጋ ሓገዝ ንምብጻሕ ከም ዘይክኣል እቲ ትካል የመልክት ኣሎ። ወሃብ ቃል ውድብ ጥዕና ዓለም ዝኾኑ ታሪቅ ጀሰራቪክ “ቀንዲ ስክፍታና ከጓንፍ ንዝኽእል ለበዳ ሸሮኽ፡ ንፍዮን ዓሶን’ዩ። ክልል ትግራይ፡ ኣብ ቅናት ማናንጃይትን የሎው ፊቨርን ዝርከብሉ ስፍራ ስለ ዘላ ከኣ ካልእ ስክፍታ’ዩ። ህዝቢ ግን ብዓቢኡ ነቲ መሰረታዊ ቀረባት ጥዕና’ውን ክረክብ ስለ ዝጽገም ዘሎ ንሓደጋ ሞት ቅሉዕ’ዩ ዘሎ” ኢሎም። ድሕሪ ምእዋጅ በይንኣዊ ምቍራጽ ተጻብኦታት፡ ኲናት ይቕጽል’ሎ ዝበሉ’ቶም ወሃቢ ቃል: ትካል ውድብ ጥዕና ዓለም ዓቕሚን ድሕነትን ኣባላቱ ንምሕያል ይሰርሕ ከም ዘሎ ገሊጾም። እቲ ትካል ዝከኣሎ ክገብር ደኣ ቅርቡነቱ የርጋግጽ እምበር፡መጠን’ቲ ዘንጸላሉ ዘሎ ሓደጋ ግን ልዕሊ ዓቕሚ ውድብ ጥዕና ዓለም ምዃኑ'ውን ጠቒሶም። “ሆስፒታላት በቲ ዝነኣሰን ዓቕመን እኳ ኣብ ዘይሰርሓሉ ግዜ፡ ህዝቢ ካብ መነባብርኡ ተመዛቢሉ ፡ ጥሜት ድማ ኣብ ዝረኣየሉ ዘሎ እዋን፡ ብቐረባ ምክልኻሎም ዝከኣሉ ዝነበሩ ተመሓለልፍቲ ሕማምት እኳ ንምውጋዶም ኣጸጋሚ’ዩ። ሕጽረት መሰረታዊ ቀረባት፡ ስእነት ዝስተ ጽሩይ ማይ፡ ዋሕዲ መዕቆቢ ንርኢ ኣሎና። እዚኣቶም ድማ ንለበዳ ዘኽእሉ ባእታት’ዮም” ኢሎም። ውድብ ጥዕና ዓለም ኣስታት 3.5 ሚልዮን ዜጋትት ሓደጋትት ሕማም ሸሮኽ የንጸላልዎም ከም ዘሎ ይጠቅስ። እቲ ትካል ብቐንዱ እኳ ብዓጸቦ ዝተጠቕዑ ህጻናት ዝርከቡዎም ኣስታት 6 ሚልዮን ዜጋትት ድማ ንለበዳ ዓሶ ቅሉዓት ኣለዉ ይብል ። ብኣፍ ዝወሰድ፡ ክታበት ኣንጻር ሸሮኽ፡ ኣብ መፋርቕ ወርሒ ሰነ ደኣ ይጀምር እምበር፡ ኣስታት ፍርቂ ናይቲ ክበጽሖ ዝሓለኖ ብዝሒ ጥራይ’ዩ በጺሑ። ብሰንኪ ኣብ ትግራይ ዝካየድ ዘሎ ኲናት እቲ ናይ ክታበት መደባቱ ከም ዝተዓናቐፈ ድማ ውድብ ጥዕና ዓለም ሓቢሩ። ኣብ ትካላት ጥዕና ዝወርድ ዘሎ ዕንወት፡ ንማእከላት ጥዕና ዒላማ ዝገበረ ዝምታ፡ ምዕናው መዕቆቢ መድሃኒታት ገለ ካብቶም ነቲ ናይ ክታበት ስራሕ ዝዓናቑፉ ምንባሮም ድማ እቲ ኣህጉራዊ ትካል ዘርዚሩ።


መግለጺ ሚኒስትሪ ጉዳያት ወጻኢ ኣሜሪካ ኣብ ጉዳይ በይናዊ ምቁራጽ ተጻብኦታት ኢትዮጵያ

ቤት ጽሕፈት ወሃቢ ቃል ሚኒስትሪ ጉዳያት ወጻኢ ኣሜሪካ ኔድ ፕራይስ ዝሃቦ መግለጺ መንግስቲ ኢትዮጵያ ዝወሰዶ በይንኣዊ ውሳነ ምቍራጽ ተጻብኦታት:ዝድገፍ ምዕባለ ኰይኑኣብ ባይታ ድማ ነቲ ክካየድ ዝጸንሐ ግጭት ከዝሕል፣ ክወርድ ንዝጸንሐ ቅትለታትን ሰብኣዊ ግፍዕታትን ክወግድ ዝኽእል፣ ብቐንዱ ድማ ንዝሕተት ሰብኣዊ ሓገዝ ማዕጾ ዝኸፍትን’ዩ። ኣብ ባይታ ዝከይድ ዘሎ ምዕባለታት ብቐረባ ንከታተሎ ኣሎና። በዚ ኣጋጣሚ ድማ ነቶም ኵላቶም ተቐናቐንቲ ሓይልታት፡ ብቕልጡፍ ኣብ መኣዲ ዘተ ቀሪቦም፡ ኲናት ዘወግዱሉ ውሕስነት ሰላም ትግራይ ዘረጋግጹሉን ሉኣላውነትንን ሓድነትን ኢትዮጵያ ዘውሑስሉን መገዲ ከናድዩ ንጽውዕ። ሕጂ’ውን ንዅላቶም ኣብዚ ኲናት ዝሳተፉ ዘለዉ ሓይልታት ብኣህጉራዊ ውዕላት ተቐዪዶም፡ ዘይተገደበ ሰብኣዊ ሓገዝ ንሰላማዊ ህዝቢ ከፍቅዱ፡ ሰብኣዊ መሰላት ከኽብሩን ንጽውዕ። ሰራዊት ኤርትራ ካብ መሬት ኢትዮጵያ ብዘይ ቅድመ-ኵነት ክወጽእን ምውጻኡ ድማ ብናጻ ኣካል ክረጋገጽን ንጠልብ። እዚ ድማ ቀንዲን ወሳኒን ንነባሪ ሰላም ኣብ ኢትዮጵያ ምዃኑን ንኣምን። ሕጂ ልዕሊ ኵሉ እንሰርዖ ኣብ ባይታ ዘሎ ዘሰክፍ ሰብኣዊ ኵነታት’ዩ። ኣብዚ ጉዳይ’ዚ ድማ መንግስቲ ኣሜሪካ ምስ መንግስቲ ኢትዮጵያ፡ ሰበ ስልጣን ትግራይ: ውድብ ሕቡራት ሃገራትን ካልኦት ኣህጉራውያን ትካላትን ቅልጡፍ ናይ መግቢ ሓገዝ ነቶም ኣስታት 900 ሽሕ ብጥሜት ተጠቒዑ ዘሎ ህዝቢ ትግራይ ሓዊሱ ክተሓባበር ምዃኑ ድልውነቱ የረጋግጽ።ስለዚ ድማ ንመንግስቲ ኢትዮጵያ ብቕልጡፍመስመራት መራኸቢታት ቴሌፎን ትግራይ ክመለስን ዘይተገደበ ናይ ምንቅስቓስ ፍቓድ ክህብ፣ ንሰብኣዊ ሓገዝ ዝህባ ትካላት ድማ ውሕስነት ጸጥታ ከረጋግጽን ንጽውዕ። ሰነ 29,2021


ትንተና: ንበይናዊ ምቁራጽ ተጻብኦ መንግስቲ ኢትዮጵያ ኣብ ክልል ትግራይ ስዒቡ ክመጽእ ዝኽእል ምዕባለታት

ፈደራላዊ መንግስቲ ኢትዮጵያ ንኹናት ክልል ትግራይ ኣመልኪቱ በይናዊ ስጕምቲ ምቍራጽ ተጻብኦታት ምውሳዱ ዝዝከር’ዩ። ረድዮ ድምጺ ኣመሪካ ንተኽእሎታትን ስዒቡ ክመጽእ ዝኽእል ምዕባለታትን ኣመልኪታ ምስ ተንተንቲ ፖለቲካ እቲከባቢ ቃለ-ምልልስ ገይራ ኣላ። ትርጕም ናይቲ ተንታኒት ፖለቲካ ኣብ ማእከል ዊልሰን ዝኾና ማርና ኦትወይ ከምኡ’ውንተወላዲ ኬንያን ነባሪ ከናዳን ዝኾነ ኣሚን ምዊዳው ኣብዚ ምስማዕ ይክኣል :: No media source currently available


መንግስቲ ኢትዮጵያ ካብ ሎሚ ንደሓር ኣብ ክልል ትግራይ ዘጋጥም ሽግር ሓላፍነት ከምዘይወስድ ኣፍሊጡ

መንግስቲ ኢትዮጵያ ካብ ሎሚ ንድሓር ኣብ ክልል ትግራይ ንዝፍጠር ሽግር ሓላፍነት ከምዘይወስድ ኣፍሊጡ:: ቀዳማይ ሚኒስትር ኣቢይ ኣሕመድ፡ መንግስቲ ንሰራዊቱ ካብ ትግራይ ዘውጽኣሉ ምኽንያት ክገልጽ ከሎ፡ ሚሳይላትን ካልኦት መሳርሕታትን ኣውጺእናዮ ኢና- ዘስግኣና ነገር የለን፡ ኣብዚ ከረምቲ`ዚ ቀዳምነት ዝወሃቦ ተግባራት ኣለዉና ፡ድሕሪ ምባል፡. ኣብ ቀጻሊ ኣብቲ ክልል ብዛዕባ ዝፍጠር ጉዳያት ተሓታቲ ሕወሓት ምዃኑ ኣፍሊጡ`ሎ። ህወሓት ብወገኑ፡ ከም ኣድላይነቱ ናይ ምጥቃዕ ስጉምቲ ከምዝወስድ ኣፍሊጡ`ሎ። ብኣገልግሎት ዜና ሮይተርስ ዝተጠቕሰ ወሃቢ-ቓሉ ጌታቸው ረዳ፡ ነብስወከፍ ኢንች ግዝኣት ትግራይ ካብ ጸላኢ ክሳብ ዝጸሪ ሓይልታትና ናብ ደቡብን ምብራቕን ይዘምቱ`ለዉ ኢሉ። ንትግራይ ንምድሓን፡ ናብ ኣስመራን ኣዲስ ኣበባ ምቕጻል ኣድላይ እንተኾይኑ`ውን ክንገብሮ ኢና ኢሉ።፡ ሰራዊት ምክልኻል ኢትዮጵያ ብወገኑ ኣብ ዝሃቦ መግለጺ፡ ህወሓት ንሑመራን ራያን ወሲኽካ ብዝኾነ ኣንፈት ናይ ምንቅስቓስ ድልየት ኣለዎ እንተኾይኑ፡ ዝከፍአ ግብረ መልሲ ከምዝጽበዮ ኣፍሊጡ`ሎ። ምኽትል ሚኒስትር ጉዳያት ወጻኢ ኢትዮጵያ ኣምባሳደር ረድዋን ሑሴን ብወገኑ፡ ሰራዊት ኤርትራ ካብ ትግራይ ምውጽኡ ድሕሪ ምሕባር፡ ይኹን`ምበር ተመሊሱ ንኽመጽእ ህወሓት ይጋብዞ`ሎ-ዓለም ለኸ ማሕበረሰብ ድማ ነዚ ድልየት`ዚ ደው ከብሎ ይግባእ ኢሉ። ምሉእ ትሕዝቶ ጸብጻብ ኣብ ናይ ጽባሕ ፈነወ ተኸታተሉ::


አባላት ቤት ምኽሪ ኣሜሪካ ምቁራጽ ተጻብኦ መንግስቲ ኢትዮጵያ ግዚያዊ'ዩ ይብሉ

ሰራዊት ህወሓት ኣብ’ዚ ቅነ’ዚ ንመቐለ ድሕሪ ምቁጽጻሮም፣ መንግስቲ ኢትዮጵያ ነቲ ንሸሞንተ ኣዋርሕ ዝጸንሓ ውግእ ስዒቡ በይናዊ ምቁራጽ ተኹሲ ተግቢረ ኣለኹ ከምዝበለ ዝዝከር እዩ። ኣባላት ቤት ምኽሪ ኣሜሪካ ግና "እቲ ኣዋጅ ምቁራጽ ተኹሲ ጊዚያዊ እዩ፣ ኣብ’ቲ ክልል ኣብ ልዕሊ ብሚልዮናት ዝቑጸሩ ሰባት ንዘንጸላለወ ሓደጋ ጥምየት ንምክልኻል ሓጋዚ ኣይኮነን" ኢሎም የጠንቅቁ ኣለው። ኣብ መንጎ ወትሃደራት ኢትዮጵያን ሰራዊት ህወሓትን ንሸሞንተ ኣዋርሕ ዝጸንሓ ውግእ ንከብቅዕ በይናዊ ምቁራጽ ተጻብኦ ከምዝኣወጀ መንግስቲ ኢትዮጵያ ኣዊጁ እዩ። ታሕጓስ ኣብ ጎደናታት መቀለ ተራእዮም እዮም። ኣብ ዋሽንግተን ዲሲ ግና ‘ኣባላት ቤት ምኽሪ ኣሜሪካ "መንግስቲ ኢትዮጵያ ዝጀመሮ በይናዊ ምቁራጽ ተጻብኦ ጊዚያዊ እዩ" በሃልቲ እዮም። ኣባል ቤት ምኽሪ ግሪጎርይ ሚክ፣ "እቲ ተስፋ ዝገብሮ፣ እቲ ቀዳማይ ስጉምቲ ናብ ሰላማዊ ፍታሕ ከብጽሕ እዩ ዝብል እዩ። እንተኾነ፣ ህወሓት ክሳብ ኤርትራ ክንግስግስ ንኽእል ኢና ከምዝበሉ ሰሚዔ ኣለኹ። እዚ ማለት፣ እቲ ግጭት ሓደገኛ ማእዝን ይሕዝ ከምዘሎ ንጹር ምልክት እዩ።" ዝሓለፈ ቅነ ኣብ ዕዳጋ ቶጎጋ ክልል ትግራይ ደብዳብ ነፈርቲ ተፈጺሙ ልዕሊ 60 ሰባት ድሕሪ ምቅታሉ ውግእ ገዲድዎ ነይሩ። ኣብ ልዕሊ ህዝቢ ግፍዒ ፈጺሞም፣ ጾታዊ ምግሳስ፣ ረድኤት እኽሊ ንከይሓልፍ ከልኪሎምን ንመጠነ ሰፊሕ ጥምየት ኣቃሊዖምን ኢሎም ተጋሩ ንወትሃደራት ኢትዮጵያን ኤርትራን ይኸሱ። ኣባል ቤት ምኽሪ ኣሜሪካ ሚካኤል ማኩል ብወገኖም ከምዚ ይብሉ፣ "ገበን ኩናት፣ ገበን ኣንጻር ሰብኣዊነት፣ ተግባራት ምጽናት ኣብ ልዕሊ ህዝቢ ትግራይ ተፈጺሙ እዩ። ቀ/ሚ ኣብዪ ኣሕመድ ዝሓለፈ ቅነ ‘ኣብ ትግራይ ጥምየት የለን’ ኢሉ’ዩ። እዚ ነቲ ኣብ ትግራይ ዘጋጠመ ኣሰንባዲ ጥፍኣት ምክሓድ እዩ።" ብመሰረት ትካል ረድኤት ስግር ባሕሪ ኣሜሪካ (USAID)፣ ካብ ሽዱሽተ ሚልዮን ህዝቢ ትግራይ እቶም 4.5 ሚልዮን ንህጹጽ ሓገዝ ዝተቃለዐ ክኸውንከሎ ኣስታት 900 ሽሕ ህዝቢ ትግራይ ድማ ኣብ ሓደገኛ ኩነታት ዝርከቡ እዮም። በዓልቲ ስልጣን ትካል ረድኤት ስግር ባሕሪ ኣሜሪካ ሳራ ቻርለስ ኣብ ቅድሚ ኣባላት ቤት ምኽሪ ኣሜሪካ ቀሪባ ምስክርነታ ክትህብ ከላ፣ "ብሕልፊ ኣብ ትግራይ ዝተፈጸም ጾታዊ ምግሳስ ቆጺርካ ዝውዳእ ኣይኮነን" በለት:: "ገበነኛታት ንኣንስቲ ኣቅሽሽቲ ደፊሮም፣ ንደቂ ኣንስትዮ ኣብ ቅድሚ ቤተሰበን ተጋሲሶምወን፣ ኣብ ልዕሊ ደቂ ኣንስትዮ ከቢድ ጭካኔ ዝተሓወሶ ዓመጽ ፈጺሞም እዮም። ቅድሚ ሎሚ ብግልጺ ከምዝበልክዎ፣ ርዝነት እቲ ዝተፈጸመ መግሃስቲ፣ ኣብ ኣስታት ዕስራ ዓመታት ዘበን ሰብኣዊ ኣገልግሎተይ ሪኤዮን ሰሚዔዮን ዘይፈልጥ ግፍዒ እዩ።" መንግስቲ ኢትዮጵያ እቲ በይናዊ ምቁራጽ ተጻብኦ ክሳብ እዋን ማሕረስ ዝውዳኣሉ መስከረም ዝጽንሕ እዩ ይብል። እዚ እዋን’ዚ፣ ኣሜሪካን ማሕበረሰብ ዓለምን ዕድል ዝረኽብሉ ጊዜ ክኸውን እዩ። ካብ ኣትላንቲክ ካውንስል ካሜሩን ሃድሰን ከምዚ ይብል፣ "ኣብ እዋን ምቁራጽ ተጻብኦ እቲ ቀዲሙ ዝስራዕ፣ ናብ ህዝቢ ንምብጻሕን ኣንጸላልዩ ንዘሎ ሓደጋ ጥምየት ካብ ልዕሊ ኣስታት ሚልዮን ህዝቢ ንምቅንጣጥ ምስራሕ እዩ። እዚ እቲ ፈላማይ ዕዮ እዩ። ከምዝመስለኒ፣ እቲ ካልኣይ ዕዮ፣ ነቲ ምቁራጽ ተጻብኦ ዓቂብካን ትካላዊ ገይርካን፣ ፖለቲካዊ ልዝብ ንክሳለጥ ባይታ ንምጥጣሕ ምጥቃም ክኸውን ኣለዎ ዝብል እዩ።" ኣባላት ቤት ምኽሪ ኣሜሪካ እንተኾኑ፣ እቲ ዝተጠቀሰ ፖለቲካዊ ባይታ ክፍጠር እንተዘይኪኢሉ ዘኽፍሎ ዋጋ ክቡር ከምዝኾኑ እዮም ይዛረቡ። ግሪጎርይ ሚክስ፣ ንሮበርት ጎደክ ካብ ሚኒስትሪ ጉዳያትወጻኢ ኣሜሪካ ዘቅረብዎ ሕቶን ዝረኸብዎ መልሲን እዚ ይመስል:: "እቶም ተዋጋእቲ ወገናት፣ ነዚ ሓድሽ ምዕራፍ’ዚ ከም ኣጋጣሚ ተጠቂሞም ናብ ዝተናወሐን ውግእ ሕድ ሕድን ንምእታው ድዮም ዝፍትኑ ዘለው?" ሮበርት ጎደክ ዝሃብዎ መልሲ፣ "እቲ ንሕና ንደልዮ፣ ኩሎም ወገናት ዝኣምንሉን ዝተቀበልዎን ቀዋሚ ምቁራጽ ተጻብኦ እዩ። ኣብ’ዚ እዋን’ዚ ግና፣ ህወሓትን መንግስቲ ኤርትራን ንምቁራጽ ተጻብኦ ድልዋት እንተኾይኖም ዝረኸብናዮ መረጋገጺ ዛጊት የለን። " ሚኒስትር ጉዳያት ወጻኢ ኣሜሪካ፣ ነቲ ብመንግስቲ ኢትዮጵያ ኣብ ትግራይ ዝተፈጸመ ዝባሃል ግፍዒ ይከታተሎ ከምዘሎን ኣብ ትሕቲ ገበን ኩናት ዝካተት እንተኾይኑ ይምርምሮም ከምዘሎ እቲ ሪፖርት ጠቂሱ ኣሎ። ምሉእ ትሕዝቶ ኣብዚ ምስማዕ ይክኣል:: No media source currently available


ዓለም ካብ ኣብ ክልል ትግራይ ዝተአወጀ ተኹሲ ደው ምባል ንጹርነት ይጽበይ

መንግስቲ ኢትዮጵያ ኣብ ልዕሊ ዕጡቓት ክልል ትግራይ ንሸሞንተ ኣዋርሕ ዘካየዶ ወተሃድራዊ ወፍሪ ሃንደበት ጠጠው ድሕሪ ምባሉ፡ ምስ`ታ ክልል ርክባት ምግባር ኣጸጋሚ ኮይኑ`ሎ። በቲ ሓደ ወገን እቲ ስምምዕ ምቁራጽ ተኹሲ፡ ነቶም ጥምየት ኣንጸላልዩዎም ዘሎ ኣማኢት ኣሸሓት ሰባት ረድኤት ብዘይ ዕንቅፋት ክበጽሖም ዝብል ትካላት ሰብኣዊ ረድኤት ተስፋ ጌረን ኔረን`የን። ወሃቢ ቓል ሕቡራት ሃገራት ስተፈን ዱጃሪክ፡ ሳዕቤን ህጹጽ ስምምዕ ምቁራጽ ተኹሲ ንጹር ኣይኮነን ይብል:: ንሱ ኣስዒቡ እቲ ምዕዳል ረድኤት ሽሕ`ኳ ብሰንኪ ኩናት ክተዓናቐፍ እንተጸንሐ ንጸጥታ ኣብ ግምት ብምእታው ክንቅጽሎ መደብ ኔሩ`ዩ ይብል። ምስ ናይ ጸጥታ ብጾትናን ክኢላታት ሎጂስቲክስ ብምምኽኻር ናብ ትግራይ ቀረባት ዝኣትወሉ መሕለፊታት ንድሊ ኣለና ዝበለ ዱጃሪክ፡ ሕጂ ግን ብመሬትን ኣብ ርእሰ-ከተማ ክልል ትግራይ መቐለ ዘሎ መዓርፎ ነፈርትን ተዓጽዩ`ዩ ዘሎ ኢሉ። ኣህጉራዊ ኮሚቴ ቀይሕ መስቀል`ውን ካብ መቐለ ወጻኢ ዘሎ ምቅስቓሳቱ ንግዚኡ ደሪቱ፡ ነቲ ኩነታት ብቐረባ ይከታተሎ ከምዘሎ ኣፍሊጡ`ሎ። ምስ`ቶም ኣብ ባይታ ዘለዉ ኣባላት ኣይሲኣርሲ ርክብ ከምዘለዋ ትገልጽ ዞባዊ ወሃቢት ቃል ኣልዮና ሲነንኮ ካብ ናይሮቢ ኣብቲ ኽልል ዘሎ ኩነታት ተኣፋፊ`ዩ- መቐለ ግን ርግኣት ዘለዋ ትመስል ትብል ። ኣስዒባ"ኣብ መቐለ ድኳናት ተኽፊቶም ይርኣዩ እንተኾነ ናይ ኮሚኒኬሽን መርበባት ኮነ ኢንተርነት ዕጹው`ዩ" ዘሎ ትብል ። ኣስታት 350 ሺሕ ተጋሩ ናብ ጥምየት ገጾም ይጽግዑ ከምዘለዉ ሕቡራት ሃገራት ይገልጽ። በዓልቲ ስልጣን ዩኤስኣይዲ ሳራ ቻርለስ ድማ ንኮንግረስ ቃለ-ምስክርነት ክትህብ ከላ ነቲ ቁጽሪ ናብ ሓደ ሚልየን ተጸግዖ። ካብ መንጎ ኣብ ትግራይ ዝነብሩ ሽዱሽተ ሚልየን፡ ካብ 3.5 ክሳብ 4.5 ሚልየን ዝኾኑ ህጹጽ ሰብኣዊ ረድኤት ዘድልዮም`ዩ ዝበለት ሳራ ቻርለስ ካብ መንግኦም ካብ 700 ሺሕ ክሳብ 900 ሺሕ ዝኾኑ ድሮ ኣብ ሕማቕ ኩነታት ኣለዉ- ምዕዳል ረድኤት እንተዘየሐይልና፡ ኣብ ኢትዮጵያ ኣብዚ ዓመት`ዚ ሰፊሕ ጥምየት ክንርኢ ንኽእል ኢና ኢላ።


ንኩነታት ትግራይ ዝምልከት ቃለ መጠይቕ ምስ ወኪል ድምጺ ኣሜሪካ ካብ አዲስ አበባ ኣብ ጉዳይ ክልል ትግራይ

ካብ ግዝያዊ ምምሕዳር ክልል ትግራይ ዝቀረበሉ ሕቶ ሰሚዑ መንግስቲ ኢትዮጵያ በይናዊ ብዘይ ገለ ቅድመ ኩነት ምቁራፅ ተፃብኦ ምግባሩ ኣብ ዝሓለፈ ሰኑይ ንምንጭታት ሓበሬታ ኢትዮጵያ ጠቂሶም ዝተፈላለዩ ማዕከናት ዜና ዓለም ምጽብጻቦም ዝፍለጥ እዩ ። ሓይልታት ህወሓት መቐለ ምእታዎም ንሮይተርስን ድምፂ ወያነን ጠቂሶም ዝሓበሩ ፀብፃባት 'ውን ነይሮም ።ነዞም ኩሎም ሪፖርትታት ብምርኣይ ኣብቲ ባይታ ዘሎ ሓቂ ብግልፂ ንምርዳእ ካብ ኩሎም ወገናት ንዝተዋህበ ምላሽ ንምድህሳስ ምስ ሪፖርተር ድምጺ ኣሜሪካ ካብ አዲስ አበባ እስክንድር ፍሬው ዝተኻየደ ቃለ ምልልስ ነዚ ይመስል ። ካብ ዝተፈላለዩ ማዕከናት ዜና ዝወፁ ብዙሓት ሓበሬታታት ኣለዉ ካብቲ ቀንዲ ማዕከል እቲ ኩነት ግና ዝተቆራረፁ ሓበሬታታት ኢና ንሰምዕ ዘለና እሞ ብመዳይ መንግስቲ ካብ ዝተኣወጀ በይናዊ ምቁራፅ ተፃብኦ ወፃኢ ዝተዋህበ ተወሳኺ መብርሂ ኣሎ'ዶ ንዝብል ሕቶ:- "ኣብዚ ሰዓት ካብ መልሲ ሕቶታት ይበዝሑ ኣለዉ ፤ ካብ ኩሎም ወገናት ብፍላይ ካብ መንግስታት ኢትዮጵያን ኤርትራን ዝተዋህበ ዝርዝር ሓበሬታ የለን::" "ከምቲ ዝፍለጥ ሓይልታት ህወሓት መቀለ ምእታዎም ዝገልፁ ፀብፃባት ክቃልሑ ቀንዮም እዮም ። ወሃቢ ቃል ህወሓት ኣቶ ጌታቸው ረዳ'ውን ንሮይተርስ ሰራዊቶም ንኸተማ መቀለ ሙሉእ ብሙሉእ ምቁፅፃሩን ነፍሲ ወከፍ ስድሪ መሬትና ካብ ፀላኢ ናፃ ስጋብ ትወፅእ'ውን ሰራዊትና ጉዕዝኡ ክቅፃል እዩ ምባሎም ዝፍለጥ እዩ" ይብል::" መንግስቲ ኢትዮጵያ በይናዊ ምቁራፅ ተፃብኦ ከምዝገበረ ዝሓበረ ኮይኑ ምክንያቱ'ውን ሓረስታይ ሕርሽኡ ሃዲኡ ክውግን ፣ሓገዛት ረዲኤት ካብ ወተሃደራዊ ምትዕንቓፋት ናፃ ኮይኑ ክባፃሕ ፣ መንገዲ ሰላም ዝመርፁ ኣባላት ሓይልታት ህወሓት ናብ መገዲ ሰላም ንኽፅምበሩ ክሕግዝ ተባሂሉ ስጋብ እዚ ናይ ሕርሻ እዋን ዝውዳእ ዝፀንሕ መንግስቲ በይናዊ ምቁራፅ ተፃብኦ ምእዋጁ ዝሕብር እዩ ብመራኸብቲ ሓፋሽ ክግለፅ ዝቀነየ ። እዚ ድማ ምቁራፅ ተፃብኦ ክግበር ብግዝያዊ ምምሕዳር ትግራይ ላዕለዋይ ኣመራርሓ ዶ/ር ኣብራሃም በላይ ኣብ ዝሓለፈ ሰሙን ሕቶ ምቅራቡ እዮም ተዛሪቦም ። ከምኡ'ውን ብተመሳሳሊ ወሃቢ ቃል ሓይሊ ምክልካል ኢትዮጵያ ኮሎኔል ጌትነት ኣዳነ ንመራኸብቲ ማዕከናት ዜና ውሽጢ ዓዲ ኣብ ዝሃብዎ መብርሂ ንኸይዲ ምርጫ ተባሂሉ ብዙሕ ቁፅሪ ዝነበሮ ሰራዊት ካብ ትግራይ ምውጽኡ ሓቢሮም ነይሮም።" " ከምቲ ዝፍለጥ ኣብዚ ቅነ ምርጫ ኣካይድና ኢና ብምዃኑ'ውን ካብ ውሽጥን ደገን ክገጥመና ይኽእል እዩ ዝብል ፀጥታዊ ስግኣት ስለዝነበረ ብናይ መንግስቲ ትእዛዝ ኣብ ትግራይ ተዋፊሩ ዝነበረ ልዑል ቁፅሪ ዘለዎ ሰራዊት ናብ ዝተፈላለዩ ክፋላት ከባቢ ሃገርና ክዋፈር ተገይሩ እዩ ። ምስዚ ተወሳኺ ምክንያት ኣብቲ ዝመፅእ ክረምቲ ሓረስታይ ትግራይ ሃዋህው እቲ ኲናት ከይረበሾ ስራሕቲ ሕርሽኡ ከሳልጥ ኣብተን በዝሒ ህዝቢ ዝርከበለን ከባቢታት: ቀንዲ መሰረተ ልምዓት ዝርከበለንን መስመራትን ዝሕሉ ኣብ እንደርታን ከባቢኣን ጥራሕ እዩ ነይሩ ። ሎሚ ፈቀዶ በዓትታትን ገደላትን ክሕባእ ዝፀንሐ ፣ ኣፅዋሩ ደርብዩ ኣብገዛ ተሓቢኡ ዝሐሸ ምላሽ ህዝቢ እናገደደ መገዲታት እናዓፀወ ተዓዊት ኢሉ ክዘልል ንርዮ አለን::" እዚ መግለፂ ኣብ ዝሓለፈ ሰሙን ከምዝወፀን ሃገራዊ ምርጫ ኢትዮጵያ ድማ ብኣቆፃፅራ ኢትዮጵያ ሰነ 14 ምንባሩ ዝገለፀ እስክንድር ነቶም ወጺኦምም ዝተባህሉ ወተሃደራት ድሕሪ እቲ ምርጫ እዩ ፣ ንምርጫ ተባሂሉ እንተወጺኦም መዓስን ከመይን ዝብል መልሲ የለን ይብል ።ቅደም ሰዓባት እቶም መዓልትታት 'ውን ዘርእዮ እዚ እዩ ኢሉ ። ብዘይካ ነቲ ትማሊ ብሮይተርስን ካልኦት ዝወፀ መግለፂ ወፃኢ ካብ ሕወሓት ዝተዋህበ መብርሂ'ኸ ኣሎዶ ንዝብል ሕቶ " ካብቲ ትማሊ ኣቶ ጌታቸው ረዳ ኢሎምዎ ክብል ሮይተርስ ዘውፀኦ ፀብፃብ ብተወሳኺ ኣድላዪ እንተኾይኑ ስጋብ ክልል ኣምሓራን ኤርትራን ብምኻድ ፀላእትና ክነሳድዶም ኢና ክብሉ ገሊፆም ምባሉ ስዒቡ ፓርቲ ብልፅግና ክልል ኣምሓራ ኣብ ዘውፀኦ መግለፂ ድማ " ህዝቢ ኣምሓራ ብግብረሽበራውያን ሕሳብ ከወራርድ ኣየፍቅድን " ኢሉ እዩ ።" ወልቃይት፣ፀገዴ ፣ፀለምትን ራያን ብመስዋእቶም ናፅነቶም ዘኽበሩ መሬታት ኣምሓራ ምዃኖም ደጊምና ነፍልጥ " ክብል እቲ መግለፂ ሓተትኡ ከዝቅፅል እየ ዝተዓዘብኩ ይብል ሰራዊት ኤርትራ ድማ ዝወፈርኩሉ ተልእኾ ዛዚመ እየ ሓይልታተይ ናብ ዛላምበሳን ባድመን ስሒበ ኣለኹ ምባሉ ዝሕብር ሓበሬታ ረኺብካ ኣለኻ'ሞ እስኪ ብዛዕብኡ ንገረና ብመዳይ መንግስቲ ኤርትራ ካብቲ እንሰምዖ ዘለና ብተወሳኺ ዘሎ ሓሳብ እንታይ እዩ ንዝብል ሕቶ "እቲ ዝተረኽበ ሓበሬታ ብዛዕባ ሰራዊት ኤርትራ ዝምልከት ኤርትራን ፕረስ ዝተባህለ እቲ ኩነታት ካብ ዝተጀመረ ጀሚሩ ብተደጋጋሚ ዝፅሕፍ እዩ ። ትማሊ ከምዘውፀኦ ሓበሬታ እንተኾይኑ ሓይልታት ኤርትራ ሙሉእ ብሙሉእ ካብ ትግራይ ወፂኡ ኣብ ዶብ ከባብታት ባድመን ዛላምበሳን ከምዝዓረደ ሓቢሩ ። እዚ እዩ ብመዳይ ኤርትራ ዝተረኽበ ሓበሬታ" ክብል ዘተኦም ዛዚሞም ። ምሉእ ትሕዝቶ ኣብዚ ምስማዕ ይክኣል:: No media source currently available


ዩኒሴፍ: ሰራዊት ኢትዮጵያ ኣብ መቐለ ዝርከብ ቤት ጽሕፈቱ ዝነበረ መሳርሒ ሳተላይት ምዕናዎም ሓቢሩ

ሰራዊት ኢትዮጵያ ትማሊ ሶኑይ ናብ’ቲ ኣብ መቐለ ዝርከብ ቤት ጽሕፈቱ ኣትዮም ንመሳርሕ ሳተላይት ቪሳት ከምዘዕነውዎ ትካል ህጻናት ኣድህን ሕቡራት ሃገራት (ዩኒሴፍ) ኣፍሊጡ። ዩኒሴፍ"ተግባር ወትሃደራት ኢትዮጵያ፣ ንመሰላት፣ ሓለዋ ምርካብን፣ ኣብ ትሕቲ ዓለምለኻዊ ሕጊታት፣ ትካላት ኣብ ስራሕቲ ሰብኣዊ ሓገዛት ኣብ ጥቅሚ ንዝውዕልዎም ኣቁሑት ዘይምትንካፍን ዝብሉ ሕጊታት ዝጣሓሰ’ዩ" ይብል ። "ቀዳምነት ትካል ህጻናት ሕቡራት ሃገራት (ዩኒሴፍ) ኣብ ትግራይን ኣብ ኢትዮጵያን፣ ኣብ ትግራይ ንዝርከቡ 140 ሽሕ ቆልዑ ሓዊሱ ንኩሎም ዝተቃልዑ ህጻናት ምሕጋዝ እዩ፣ ስለዚ፣ ዒላማ መጥቃዕቲ ክንከውን ኣይነበረናን ንመጻኢ’ውን ክንከውን ኣይግባእን" ይብል። ዩኒሴፍ ወሲኹ "ኣብ ትግራይ ዝዋስኡ ኩሎም ተዋጋእቲ፣ ንሕጊታት ውግእ ክትግብሩ፣ ንትካላት ሰብኣዊ ሓገዛት ክከላኸልሎምን ይሓትት። ብኣንጻሩ፣ ተዋጋእቲ ሓይልታት፣ ንንብረት ትካላት ረድኤት ክከታተሉን ክወርሱን ኣይግባእን፣ ረድኤት ናብ ዘድልዮም ንምሕላፍ ከሐግዙን ንህጻናት ኩሉ ጊዜ ካብ ሓደጋ ክከላኸሉን" ኣዘኻኺሩ ኣሎ ።


ምቁራጽ ተኹሲ ክልል ትግራይ ስዒቡ ካብ ወሃቢ ቃል ህውሓት : ኤርትራን ክልል ኣምሓራን ዝተዋህበ መግለጺታት

ኣንጻር መንግስቲ ኢትዮጵያ ይዋግኡ ዘለው ህውሓት፣ ኣገዳሲ እንተኾይኑ እግሪ እግሪ ጸላኢ ንዝብልዎም እናሳዓቡ ናብ ኤርትራን ክልል ኣምሓራን ክዘልቁ ከምዝኽእሉ ገሊጾም። ንወሃቢ ቃል ህውሓት ኣቶ ጌታቸው ረዳ ዝጠቀሰ ሮይተርስ "ቀዳምነት ዝስራዕ ዓቅሚ ጸላኢ ምድኻም እዩ፣ ናብኡ ንምብጻሕ ክሳብ ክልል ኣምሓራ ምዝላቅ ኣድላዪ ኮይኑ እንተተረኺቡ ክንገብሮ ኢና፣ ናብ ኤርትራ ምእታው’ውን ኣገዳሲ እንተኾይኑ ክንኣቱ ኢና" ኢሎም ኣለው። ሚኒስትር ዜና ኤርትራ ኣቶ የማነ ገ/መስቀል ብወገኖም ኣብ ዘውጽእዎ ናይ ትዊተር መልእኽቲ "ትሮል ህወሓትን ሓገዝቶም፣ ካብ ታሪኽ ዝማሃሩ እንተኾይኖም፣ ታሪኽ እግሪ መትከል፣ ዓዲ በጊዖ፣ ግንባር ዓሰብ፣ ጾረና ኣብ 2016ን ናይ’ዚ ቀረባ ወትሃደራዊ ስዕረትን። ብተመሳሳሊ መገዲ ‘ጸወታ ኣብቂዑ / ጌም ኦቨር/ ዝብል ኣገላልጻ ዘለዎ መሰረታዊ ትርጉም፣ ስፍሓቱን መግለጺኡን ክርድእዎ ኣይክእሉን" ኢሎም። እዚ ከምዚ'ሉ ከሎ፣ ፓርቲ ብልጽግና ክልል ኣምሓራ "ህዝቢ ኣምሓራ፣ ብኣሸበርቲ፣ ሒሳብ ንከወራርድ ኣይፈቅድን" ዝብል መግለጺ ሎሚ ምሸት ዘርጊሑ ኣሎ። ህወሓት ንህዝቢ ኣምሓራ ብሓፈሻ ዝጸልእ ጉጅለ እዩ’ውን ኢሉ ይኸስስ። እቲ መግለጺ ወሲኹ "ህዝቢ ኣምሓራ ሕነ ንምፍዳይ ቅሩብ ኣይኮነን፣ እዚ ማለት ግና ሒሳብ ክነወራርድ ኢና ባሃልቲ ክዕገሶም እዩ ማለት ኣይኮነን። ከዳዓትን ጸረ ህዝቢን ንዝኾኑ ሓይልታት ብዘይ ምሕረት ክዋገኦም’ዩ" ይብል። ፓርቲ ብልጽግና ክልል ኣምሓራ"ወልቃይት፣ ጠገዴ፣ ጸለምቲን ራያን ብመስዋእቶም ነጻነቶም ዘኽበሩ ከባቢታት ኣምሓራ ከምዝኾኑ ደጊምና ነፍልጠኩም። እዞም ከባቢታት ካብ ሕጊ ወጻኢ ብሓይሊ ክንወስዶምን ክንጥቅልሎምን ኢና እንተተባሂሉ፣ ንነጻነቱ ክብል ዋጋ ዘይኸፍል ኣምሓራ ከምዘየለ ክነረጋግጸልኩም ንደሊ" ይብል ። ብካልእ ወገን ኣቦ መንበር ኮምሽን ሕብረት ኣፍሪቃ ሙሳ ፋቂ መሓመት"መንግስቲ ኢትዮጵያ ሰብኣዊ ምቁራጽ ተጻብኦ ካብ ትማሊ ጀሚሩ ምእዋጁ ከምዝንእዱን ነቲ ቅልውላው ንምፍታሕ ሓደ ስጉምቲ ንቅድሚት ከምዝኾነ" ገሊጾም። ንሶም ሰበ ስልጣን ኣብ ዝተማለአን ኩሉ ሓቆፍን ነባሪ ምቁራጽ ተጻብኦ ንክብጻሕን ኣብ ትግራይ ነባሪ ሰላም ንክርከብን ንክሰርሑ ጸዊዖም። እቶም ኣቦ መንበር ወሲኾም "ኣብ ትግራይ ንዘሎ ውግእ ፖለቲካዊ ፍታሕ ክርከበሉ፣ ኣብ ምዕዋቱ ድማ ሕብረት ኣፍሪቃ ኩሎም ኢትዮጵያዊያን ሰላምን ህድኣትን ንክረኽቡ ከምዘሐግዝ" ኣፍሊጦም።


'ፈደራል ሰራዊት ካብ መቐለ እንተወጹን መንግስቲ በይናዊ ምቁራጽ ተኹሲ እንተኣወጀ ውግእ ኣብቒዑ ማለት ኣይኮነን' ተንታኒ

ሰራዊት ኢትዮጵያ ዋላ ካብ መቐለ እንተወጹን ፌደራል መንግስቲ በይናዊ ምቁራጽ ተጻብኦ እንተኣወጀን ውግእ መሊኡ ኣብቂዑ ኣሎ ማለት ከምዘይኮነ ዞባዊ ተንተንቲ ይገልጹ ኣለው። ካብ ለንደን ንኩነታት ምብራቅ ኣፍሪቃ ዝትንትንን ንትካል ሰላም ኣሜሪካ ዝሰርሕን ኣልይ ቨርጂ "ሰራዊት ኢትዮጵያ ሎሚ’ውን ዝቆጻጸርዎም ከባቢታት ኣለው። ሰራዊት ትግራይ ድማ ነዞም ወትሃደራት፣ ካብ’ቶም ከባቢታት ክነውጸኦም ኢና ኢሎም’ዮም። ስለዚ ኣብ ካልእ ከባቢታት ትግራይ ውግእ ክንጽበ ንኽእል ኢና" ይብል። እቲ ተንታኒ ወሲኹ "ኢትዮጵያ ብብዙሓት ጸጥታዊ ውጥረት ትሓልፍ ከምዘላ’ ይጠቅስ። ብዛዕባ ዞባዊ ኩነታት ክዛረብ ከሎ "መንግስቲ ኢትዮጵያ፣ ወትሃደራት ኤርትራ ከምዝወጹ ደጋጊሙ ገሊጹ እዩ፣ እንተኾነ ንምውጸኦም መረጋገጺ ኣይራኣናን" ይብል።  ውግእ ኣብቂዑ ማለት፣ ንጸገም ሓገዝ ዝጽበዩ ኣማኢት ኣሻሓት ሰባት ኣይፈትሖን እዩ’ እውን ከምዝበለ መሳርሕትና ካትሊን ዳውሰን ዘካየደቶ ቃለ ምልልስ ሓቢሩ።


ኮሚቴ ጉዳያት ወጻኢ ቤት ምኽሪ ኣሜሪካ ኣብ ኩነታት ኢትዮጵያ አኼባ አካይዱ

በዓል ስልጣን ሚኒስትሪ ጉዳያት ወጻኢ ኣሜሪካ ሮበርት ጎደክ ሎሚ ንኮሚቴ ወጻኢ ጉዳያት ቤት ምኽሪ ኣሜሪካ ኣብ ዘስመዖ ቃል "መንግስቲ ኢትዮጵያ፣ ናይ ባዕላዊ ምቁራጽ ተጻብኦ ተግቢሩ ማለት፣ ምምሕያሽ ኣሎ ማለት ኣይኮነን፣ ኣብ ክንድኡ ኩነታት እናሓመቁ ይኸዱ ከምዘለው ሓባሪ እዩ" ኢሎም። ንሶም ወሲኾም "መንግስታት ኢትዮጵያን ኤርትራን ተወሳኺ ስጉምታት ክጽበዩ ኣለዎም። ኣብ ትግራይ ‘ራዕዲ’ ኣብ ዝቀጸለሉ እዋን፣ ተዓዘብቲ ጥራሕ ክንከውን ኣይንኽእልን" ከምዝበሉ ወኪልና ማርጋሬት ባሽር ዝላኣኸቶ ሓበሬታ ገሊጹ። እዚ ከምዚ’ሉ ከሎ፣ ኮሚቴ ጉዳያት ወጻኢ ቤት ምኽሪ ኣሜሪካ "ንውግእ ኣብ ኢትዮጵያ" ዝግምግም ኣኼባ ሎሚ ከካይድ እዩ። ሰበ ስልጣን ሚኒስትሪ ጉዳያት ወጻኢ ኣሜሪካን ሓለፍቲ ትካል ረድኤት ስግር ባሕሪ ኣሜሪካ (USAID) ኣብ’ቲ መድረኽ ሪፖርት ከቅርቡ እዮም።


ብርቱዕ ህቦብላዊ ዝናብ ንመዕቖቢ ስደተኛታት ኢትዮጵያዊያን ኣብ ሱዳን ምዕናው ሕ/ሃ ገሊጹ

ብርቱዕ ህቦብላዊ ዝናብ፣ ኣብ ሱዳን መዕቆቢ ስደተኛታት ኢትዮጵያ ከቢድ ጉድኣት ከምዘውረደ ትካል ስደተኛታት ሕቡራት ሃገራት ኣፍሊጡ። ብመሰረት’ዚ፣ ልዕሊ 16,000 ስደተኛታት ኣብ መዓስከር ኡም ራቁባን ጡናየብን ጉድኣት ከምዝወረዶም፣ ንብረት እቶም ስደተኛታት ብውሕጅ ከምዝተወሰደን እቲ ዜና ጠቂሱ። ትካል ስደተኛታት ሕቡራት ሃገራት ኣንጻር ጊዜ ይጓየ ከምዘሎን ምስ መሻርኽቱ ኮይኑ ንመጽለሊኦም ንምትካእ፣ ጽሩይ ዝስተ ማይን ካልኦት ቀረባትን ንምምላእ ይሰርሕ ከምዘሎ ሓቢሩ።


ሰራዊት ኢትዮጵያ ካብ መቐለ ምውጽኡ ስዒቡ ወለዲ ተማሃሮ ዩኒቨርሲቲታት ክልል ትግራይ ኩነታት ክፈልጡ ዘይምኽኣሎም ገሊጾም

ሰራዊት ኢትዮጵያ ካብ መቐለ ምውጸኦም ስዒቡ፣ ወለዲ ኣብ ዝተፈላለያ ዩኒቨርሲታት ትግራይ ትምህርቶም ይከታተሉ ዝነበሩ ተማሃሮ’ቶም ተማሃሮ ዝርከብሉ ኩነታት ክንፈልጥ ኣይካኣልናን ኢሎም ። ንድምጺ ኣሜሪካ ርእቶኦም ዝሃቡ ገለ ወለዲ "ደቅና ምስ ቤተሰቦም ኣራኽብዎም" ዝብል ምሕጽንታ፣ መቐለ ንዝተቆጻጸረ ሓይሊ፣ ንመንግስቲ ኢትዮጵያን ንማሕበረሰብ ዓለምን ከምዘቅረቡ’ውን እቲ ዜና ይሕብር። ህዝባዊ ወያነ ሓርነት ትግራይ፣ ትማሊ ሶኑይ ንመቐለ ከምዝተቆጻጸራ ገሊጹ እዩ። ከም ዘ ዋሽንግተን ፖስትን ሮይተርስን ዝበሉ ዓለምለኻዊ መሓውራት ዜና’ውን ነቲ ዜና ኣረጋጊጾምዎ ኣለው። ፕረስ ኤርትራ ዝተባህለ ብወገኑ ‘ሰራዊት ኤርትራ፣ ካብ ኢትዮጵያ ከምዝወጸ ሓቢሩ ኣሎ። ኣብ ዛላምበሳ፣ ባድመን ካልኦት ናብ ዶብ ከባቢታት ከምዝሰፈረ’ውን ምንጭታት ይሕብሩ ።


ቤተሰብ ውሩይ ስነጥበባዊ ሃጫሉ ሁንዴሳ ንህጻናትን አረጋዊያንን ይሕግዙ

ቤተሰብ ስነ-ጥበባዊ ሃጫሉ ሁንዴሳ፣ ኣብ ኣምቦ ንዝርከብ ትካል ህጻናትን ኣረጋዊያንን ከምኡውን ኣብ’ታ ከተማ ንዝርከቡ ልዕሊ 200 ቆልዑ ከምዝሓገዘ ተፈሊጡ። በዓልቲ ቤት ሃጫሉ ወ/ሮ ፋንቱ ደምሰው "ሃጫሉ ንሰባት ንምሕጋዝ ዝነበሮ ትምኒት ከዕውት ግዴታይ እዩ" ድሕሪ ምባል "ደጊም ኣይነብዕን፣ ዝነብዕ፣ ሕልምታቱ ከዕውት እንተዘይኪኢለ ጥራሕ እዩ" ከምዝበለት’ውን ተሓቢሩ'ሎ። እዚ ከምዚ'ሉ ከሎ፣ መበል ሓደ ዓመት ዝኽሪ ሞት ስነ-ጥበባዊ ሃጫሉ ሁንዴሳ ሎሚ ኣብ ዝተኸበረሉ መድረኽ ናይ’ቲ ስነ-ጥበባዊ ሳልሳይቲ ኣልበም ከምዝተመረቀ ዝረኸብናዮ ዜና ገሊጹ። ብምኽንያት ቀዳማይ ዓመት ሞት ሃጫሉ መግለጺ ዝሃበት ኣብ ዓለምለኸ ትካል ተሓላቒ ሰብኣዊ መሰላት ሁማን ራይትስ ዎች ዳይሬክተር ክፍሊ ቀርኒ ኣፍሪቃ ለሊታ በድር ብወገና "ሞት ሃጫሉ፣ ቀራን መገዲ ከምዘጀመረ፣ ዘበነ ወጽዓን ህውከትን ኣብ ኢትዮጵያ ከምዘበገሰ" ሓቢራ።


ድሬዳዋ: ኣብ ሻድሻይ ሃገራዊ ምርጫ ዝተሳተፉ 9 ፓርቲታት እቲ ምርጫ ብሰላም ምዝዛሙ ብምግላጽ ውጽኢት ከምዝቕበልዎ ኣፍሊጦም

ኣብ ድሬዳዋ ዝተሳለጠ ሻድሻይ ሃገራዊ ምርጫ ዝተሳተፉ ትሸዓተ ፓርቲታት፣ መስርሕ እቲ ምርጫ ፣ ሰላማዊ ኮይኑ ስለዝተዛዘመ፣ ንውጽኢት ምርጫ ከምዝቅበሉ ኣፍሊጦም። ሓባራዊ ቤት ምኽሪ ፓርቲታት ኣብ ዝሃቦ መግለጺ ሓይልታት ጸጥታ’ቲ ክልል ንምዕዋት’ቲ ምርጫ ካብ’ኦም ትጽቢት ዝግበር ዘበለ ኣበርኪቶም’ዮም ክብሉ'ውን ኣመስጊኖም። ምምሕዳር’ታ ከተማ ብወገኑ "ንምዕዋት ልምዓት ድሬዳዋ፣ ምስ ተቃወምቲ ፓርቲታት ሓቢረ ክሰርሕ’የ" ከምዝበለ ተሓቢሩ'ሎ።


ህወሓት: 'ንከተማ መቐለ ተቆጻጺረ:ብህዝቢ ዝተመረጸ መንግስቲ ኸአ ናብ ቦትኡ ተመሊሱ' ኢሉ:: ዋና ጸሓፊ ሕ/ሃ ኣብ ጉዳይ ክልል ትግራይ መግለጺ ሂቦም

ዋና ጸሓፊ ውድብ ሕቡራት ሃገራት ኣንቶንዮ ጉታረዝ ኣብ ጉዳይ ትግራይ መግለፂ ኣውፂኦም። እቶም ዋና ጸሓፊ ብዂናት ዝፍታሕ ሽግር የለን ድሕሪ ምባሎም፡ ምስ ቀዳማይ ሚኒስተር ኢትዮጵያ ኣብይ ኣሕመድ ከም ዝተዘራረቡን ነቲ ቅልውላው ንምህዳእ ድማ እቶም ቀዳማይ ሚንስተር ተስፋ ከም ዝሃቡዎን ሓቢሮም። እቶም ዋና ጸሓፊ ኣብ መግለጺኦም፡ ሰላማዊ ህዝቢ ከይትንከፍ ስምዕተኦም ድሕሪ ምክፋል ነቶም ሓገዝ ዝደልዩ ወገናት ድማ ብቕልጡፍ ክሕገዙን ነቲ ቅልውላው ፖለቲካዊ ፍታሕ ክግበረሉን ምሕባሮም ገሊጾም። መንግስቲ ኢትዮጵያ ኸኣ ሓረስታይ ንኽሓርስ እዋን ክረምቲ ክሳብ ዝሓልፍ በይናዊ ብዘይቅድመ ኹነት ተኹሲ ጠጠው ኣቢልና ኢሉ’ሎ። እዚ ዝብል ዘሎ ህወሓት "መቐለ ኣብ ትሕቲ ቁፅፅር ሓይልታት ትግራይ ኣትያ’ላ ብህዝቢ ዝተመርፀ መንግስቲ ትግራይ ድማ ናብ ቦትኡ ተመሊሱ’ሎ" ክብል ብወሃቢት ቃሉ ወ/ሮ ልያ ካሳ ብድምፂ ወያነ ኣቢሉ ገሊጹ'ሎ።


ጊዝያዊ ምምሕዳር ክልል ትግራይ መንግስቲ ተኹሲ ደው ናይ ምባል ስምምዕ ክገብር ሓቲቱ

ፈደራል መንግስቲ ኢትዮጵያ ንሰብኣውነት መሰረት ዝገበረን ተወሳኺ ጉድኣት ብዘየስዕብ መልክዑን ተኹሲ ደው ንምባል ስምምዕ ክገብር ግዜያዊ ምምሕዳር ክልል ትግራይ ምሕታቱ ፋናን ኣገልግሎት ዜና ኢትዮጵያን(ኢዚኣ) ጸብጺበን። ዋና ፈጻሚ ስራሕ ግዚያዊ ምምሕዳር ክልል ትግራይ ዶ/ር ኣብርሃም በላይ ምስ ኢዚኣ ኣብ ዝገበሮ ጻንሒት፡ ክረምቲ ይኣቱ ስለዘሎ፡ሓረስቶት ትግራይ ተረጋጊኦም ስርሖም ክዓሙ ከምኡ`ውን ንሰብኣዊ ተረዳእቲ ብዘይ ጸገም መታን ክበጽሖም፡ ነቲ እዋን ዝምጥን ፓለቲካዊ ፍታሕ ንምሃብ ፈደራል መንግስቲ ስምምዕ ተኹሲ ደው ምባል ክገብር ሓቲቱ`ሎ። ዶ/ር ኣብርሃም በላይ ሓረስቶት`ቲ ኽልል ኣብዚ ክረምቲ`ዚ ናብ ማሕረስ እንተዘይኣትዮም ሓረስቶት ንዓመታት ተረዳእቲ ኮይኖም ናይ ምንባር ዕድል ክገጥሞም`ዩ ኢሉ ። ኣተሓሒዙ መንግስቲ ኢትዮጵያ ኣብ ዝሓለፈ ኣዋርሕ ልዕሊ 100 ቢልየን ብር ረድኤት ንምቕጻል ኣገልግሎት መንግስትን ህንጸት መሰረተ ልምዓትን ኣውዒሉ`ዩ ኢሉ። ህወሓት ሰብኣዊ ረድኤት ናብ ተጸበይቲ ንከይበጽሕ ከምዘተዓናቕፍ ዝገለጸ ዶ/ር ኣብርሃም በላይ፡ ህወሓት ንሰራሕተኛታት ረድኤት ይቐትል፡ ዜጋታት ረድኤት ከይቅበሉ ከምዘፈራርሕ፡ እንተ ተቐቢሎም ድማ ክመቕልዎ ከምዘፈራርሕ ኣረዲኡ`ሎ።


መንግስቲ ኢትዮጵያ ኣብ ክልል ትግራይ በይናዊን ብዘይ ቕድመ ኩነት ተኹሲ ደው ምባል ኣዊጁ

መንግስቲ ኢትዮጵያ ኣብ ክልል ትግራይ በይናዊን ብዘይ ቅድመ ኩነትን ቶኽሲ ደው ምባል ኣዊጁ። ብኻልእ ወገን ህወሓት መቐለ ምእታዉ ልሳኑ ብዝኾነት ድምጺ ወያነ ኣፍሊጡ። መንግስቲ ኢትዮጵያ ሎሚ ምሸት ኣብ ዘውጽኦ መግለጺ፥ ንጸገም ክልል ትግራይ ነባሪ ፍታሕ ንምንዳይ ብኢትዮጵያን ፈተውቲ ኢትዮጵያን ክቐርቡ ዝጸንሑ ናይ ፍታሕ ሓሳባት ከጽንዕ ምጽንሑን ብግዚያዊ ምምሕዳር ትግራይ ብተኸታታሊ ዝቐረበ ሕቶ ብዝተፈላለየ ምርኣዩን ብምሕባር ነቲ ሕቶ ከምዝተቐበሎ ኣፍሊጡ'ሎ።


ሻምፒዮን ቅድድም ብሽክለታ ኤርትራ 2021  ተዛዚሙ

ሻምፒዮን ቅድድም ብሽክለታ ኤርትራ 2021 ብዓወት ናይ ውሽጢ ዓዲ ተቕዳዳማይ ተዛዚሙ:: ተቐዳዳማይ ዳዊት የማነ ካብ ክለብ ኣስበኮ፡ ብስራት ገብረመስቀል ካብ ጋላ-ነፍሒ ሻምፒዮን ኤርትራ 2021 ኮይኖም። ኣብ ናይ ውልቂ ናይ ግዜ ውድድር ከኣ ፕሮፌሽናል ተቕዳዳማይ መርሃዊ ቅዱስ ካብ ክለብ ኣስታና ፡ኣድያም ተስፋኣለም ካብ ጋላ-ነፍሒ ዝቐልጠፈ ሰዓት ብምምዝጋብ ሻምፕዮን ናይ ግዜ ኮይኖም። ምሉእ ትሕዝቶ ኣብዚ ምስማዕ ይክኣል:: No media source currently available


መግለጺ19 ፓርቲታት ዝሓቖፈ ቤት ምኽሪ ክልል ኣምሓራ ኣብ ሃገራዊ ምርጫ ኢትዮጵያ

ኣብ ኢትዮጵያ ንውጽኢት ሻድሻይ ሃገራዊ ምርጫ ዘኽብሩን ቅሬታታት ዘለዎምን ብኣገባብ ሕጊ ጥራሕ ንምፍታሕ ከምዝንቀሳቐሱ 19 ፓርትታት ፖለቲካ ዝሓዘ ናይ ክልል ኣምሓራ ሓባራዊ ቤት ምኽሪ ገሊጹ። ኣብ ክልል ኣምሓራ ንጉዳይ ሰላም ንምስራሕ ኣብ ስምምዕ ምብጽሖም`ውን ኣባላት`ቲ ቤት ምኽሪ ገሊጾም ኣለዉ። ኣብቲ ክልል 19 ፓርትታት ዝንቀሳቐሱ ክኾኑ ኸለዉ ካብኦም ብዘይካ ሓደ እቶም 18 ፓርትታት ኣብቲ ዝሓለፈ ሰሙን ዝተኻየደ ምርጫ ተሳቲፎም`ዮም። ኣብቲ ዝተኻየደ ምርጫ ኩሎም ፓርትታት ፖለቲካ ብናጻ ይንቀሳቐሱ ምንባሮም`ውን እቶም ፓርትታት መስኪሮም ኣለዉ። ናይቲ ሓባራዊ ቤት ምኽሪ ፕረዚደንት ኣቶ ተስፋሁን ኣለምነው፡ ኣብ መስርሕ`ቲ ምርጫ ጸገማት እንተነበሩ`ውን ብተሳትፎ ህዝቢ ብሰላም ምዝዛሙ ከምኡ ድማ ሃገራዊ ቦርድ ምርጫ ነቲ ውጽኢት ክሳብ ዘፍልጥ ብትዕግስቲ ከምዝጽበዩን ነቲ ውጽኢት ድማ ብጸጋ ከምዝቕበሉን ኣፍሊጡ`ሎ-።


50 ሽሕ ተፈናቀልቲ ናብ ዞባ መተከል ምምላሶም ኮሚሽን ስግኣት ሓደጋ'ቲ ክልል ኣፍሊጡ

ኮሚሽን ስግኣት ሓደጋ ክልል በነሻንጉል ጉሙዝ ልዕሊ 50 ሺሕ ተፈናቐልቲ ናብ ዞባ መተከል ተመሊሶም ክብል ኣፍሊጡ። ኮሚሽነር ታረቀኝ ታሲሳ ንድምጺ ኣሜሪካ ክገልጽ ከሎ፡ እቶም ተመዛበልቲ ናብ ቦትኦም ዝምለሱ ዘለዉ ኩነታት ጸጥታ ስለዝተመሓየሸ`ዩ ኢሉ። ኣብቲ ኽልል ልዕሊ 360 ሺሕ ዜጋታት ብዝተፈላለዩ ምኽንያታት ተፈናቒሎም ብሓገዝ ዝነብሩ ምዃኖም ኣቶ ታረቀኝ ወሲኹ ሓቢሩ`ሎ።


ቅትለት ሰለስተ ሰራሕተኛታት ዶብ ኣልቦ ሓካይም ኣብ ትግራይ ጽኑዕ ኩነኔ ኣስዒቡ

ዶብ ኣልቦ ሓካይም (MSF)ዓርቢ ብመሰረት ዝዘርገሖ መግለጺ፣ ሰለስተ ሰራሕተኛታቱ ኣብ’ታ ውግእ ዝቀጸለላ ትግራይ ኣብ ጥቃ መኪነኦም ተቀቲሎም ከምዝተረኸቡ ሓቢሩ። እቶም ዝተቐተሉ ክልተ ኢትዮጵያውያንን ሓንቲ ስጳኛዊትን ክኾኑ ኸለዉ መንግስታት ኢትዮጵያን ኣሜሪካንን ነቲ ቅትለት ኮኒኖሞ`ለዉ። ዶብ ኣልቦ ሓካይም ኣብ ዝዘርገሖ መግለጺ ብሓደ ወገን "እቲ ዘጓነፈ ሞትን ዝተሰመዐና ቃንዛን ስንባደን ሕርቃንን ንምግላጽ ቃላት እዩ ዝሓጽረና’" ይብል ። ብካልእ ወገን ነቲ ዝወረደ ኪሳራን ኣብ ልዕሊ ቤተሰቦም ኣጋጢሙ ዘሎ ስቃይን ንምንካይ ዘሕግዝ ዝኽእል ቃላት’ውን የለን ይብል ። እቶም ግዳያት፣ 35 ዓመት ዝዕድሚኣ ኣተሓባባሪት’ቲ ፕሮግራም ኣብ ትግራይ ስጳኛዊት ማርያ ሄርናንደዝ፣ 31 ዓመት ዝዕድሚኡ ምክትላ ዝነበረ ዮሃንስ ሓለፎም ረዳን፣ መናሒ መኪናኦም ዝነበረ 31 ዓመት ዝዕድሚኡ ቴድሮስ ገ/ማርያም ገ/ሚካኤልን እዮም። ሚኒስትር ጉዳያት ወጻኢ ኢትዮጵያ ኣብ ዝሃቦ ግብረ መልሲ ኣብ ልዕሊ’ቶም ሰራሕተኛታት ረድኤት ቅትለት ዝተፈጸመ፣ ህወሓት ኣብ ዝንቀሳቀሰሉ ዓብዪ ዓዲ ከምዝኾነ ብምጥቃስ "ፈጸምቱ ዕጡቃት ህወሓት እዮም" ከምዝበለ ዝመጸና ዜና ይገልጽ። ብካልእ ዜና፣ ወሃቢ ቃል ህወሓት ኣቶ ጌታቸው ረዳ ኣብ ዝፈነውዎ መልእኽቲ ትዊተር "ብወትሃደራት ኢትዮጵያ ኣብ ልዕሊ ሰለስተ ሰራሕተኛታት ዶብ ኣልቦ ሓካይም ዝተፈጸመ ቅትለት፣ ዘሕዝንን ዘጉሂን እዩ፣ እቶም ኣብ ወትሃደራት ኢትዮጵያ፣ ኣብ መዓስከር ተፈናቀልቲ’ውን ንብርክት ዝበሉ ካልኦት ሰባት ቀቲሎም እዮም፣ እዚ ተግባር’ዚ ንንውሕ ዝበለ ጊዜ ዝጸንሐ ተርእዮታት እዩ" ኢሎም።


ሰለስተ ሰራሕተኛታት ረድኤት ዶብ ኣልቦ ሓካይም ኣብ ትግራይ ምቕታሎም ተገሊጹ

ሰለስተ ሰራሕተኛታት ረድኤት ዶብ ኣልቦ ሓካይም (MSF) ኣብ ትግራይ ከምዝተቀትሉ ዝመጸና ዜና ሓቢሩ። 35 ዓመት ዝዕድሚኣ ስጳኛዊት ማርያ ሀርናንደዝ፣ 31 ዓመት ዝዕድሚኡ ኢትዮጵያዊ ዮሃንስ ሓለፎም ረዳን ከምኡውን ዘዋሪ መኪና 31 ዓመት ዝዕድሚኡ ኢትዮጵያዊ ቴድሮስ ገብረማርያም ገ/ሚካኤልን ትማሊ ድሕሪ ምሳሕ ይጓዓዙ ከምዝነበሩን ርክብ ከምዘቋረጹን፣ ሎሚ ንጉሆ መኪናኦም ተረኺባ፣ ኣስከሬን ሰለስቲኦም ድማ ቁሩብ ሜትሮታት ርሕቅ ኢሉ ከምዝተረኸበ ዶብ ኣልቦ ሓካይም ኣፍሊጡ። ዶብ ኣልቦ ሓካይም ሞት ማርያ፣ ዮሃንስን ቴድሮስን ንኩላትና ኣብ ኢትዮጵያን ካልኦት ንነጥፈለን ሃገራትን ከቢድ ኪሳራ እዩ። ዓሚቅ ጓሂ፣ ቁጠዐን ሕርቃንን ተሰሚዑና ኣሎ። ንቤተሰቦም ድማ ምጽንናዕ ንምነ ኢሉ ።


ፀብፃብ ምርጫ ኢትዮጵያ

ኣብ ደቡብ ክልል ዝተኻየደ ምርጫ ተዘሪዙ ዳግም ክካየድ ኣለዎ ኢሉ ናይ ኢትዮጵያ ሶሻል ዴሞክራቲክ ፓርቲ።ቦርድ ምርጫ ኢትዮጵያ ትማሊ ኣብ ዝሃቦ መግለፂ ካብ ዝተፈላለዩ ፓርትታት ጥርዓናት ከምዝተቐበለ ገሊፁ ኣሎ።ብኻሊ ዜና ኣብ ክልል ሲዳማ ዝተኻየደ ሃገራውን ክልላውን ምርጫ ሰላማዊን ዜጋታት ብነፃነት ናይ ምምራፅ መሰሎም ዘይደረተሉን ከምዝነበረ ናይ ሓባር ቤት ምኽሪ ኣብቲ ክልል ዝተወዳደሩ 12 ተነሓናሕቲ ውድባት ኣብ ዘውፅኦ መግለፂ ሓቢሩ።  ቦርድ ምርጫ ኢትዮጵያ ኣብ ደቡብ ክልል ዝተኻየደ ምርጫ ሰሪዙ ዳግም ከካይድ ናይ ኢትዮጵያ ሶሻል ዴሞክራቲክ ፓርቲ \ኢሶዴፓ\ ኣብ ዝሃቦ ጋዜጣዊ መግለፂ ኣተሓሳሲቡ። ናይቲ ፓርቲ ኣቦ ወንበር ፕሮፌሰር በየነ ጴጥሮስ እቲ ምርጫ ሃናፂን ኣብ ኢትዮጵያ ፍትሓውን ተኣማኒን ከምኡ እውን ብሰላማዊ ኣገባብ መረፃ ምክያድ ከምዝክኣል መርኣያ እንተነበረ እውን ዝተመደቡ ኣፈፀምቲ ምርጫ ከምኡ እውን ኣካላት ፀጥታ ምስ ገዛኢ ፓርቲ ወጊኖም ዝሰርሕሉ ብርክት ዝበሉ ብድሆታት ዝነበሮ እዩ ኢሎም።ስለዚ እቲ ምርጫ ተሰሪዙ ገለልተኛ ኣፍፀምቲ ምርጫ ተጠቒሙ ዳግማይ ምርጫ ከካይድ ብጥብቂ ነተሓሳስብ እዮም ኢሎም። ናይ ክልል ደቡብ ቤት ፅሕፈት ብልፅግና ፓርቲ ብዓልቲ ስልጣን ዝኾና ወይዘሮ ፀሃይ ወራሳ ብኢሶዴፓ ንዝቐረበ ጥርዓን ተቐባልነት ዘይብሉ እዩ ኢለን። እዚ ከምዚ ኢሉ እናሃለወ ኣብ ክልል ሲዳማ ዝተኻየደ ሃገራውን ክልላውን ምርጫ ሰላማዊን ዜጋታት ብነፃነት ናይ ምምራፅ መሰሎም ዘይደረተ ከምዝነበረ ኣብቲ ክልል ዝተወዳደሩ 12 ተነሓናሕቲ ውድባት ናይ ሓባር ቤት ምኽሪ ኣብ ዘውፅኦ መግለፂ ኣረጋጊፁ። ብዙሓት ፓርትታት ብዙሕ ጥርዓናት ኣቕሪቦም እዮም ዝበላ ትማሊ ሓሙስ ጋዜጣዊ መግለፂ ዝሃባ ኣዶ ወንበር ቦርድ ምርጫ ኢትዮጵያ ወይዘሪት ብርቱኳን ሚደቅሳ ዝቐረቡ ጥርዓናት ብዓይነቶም፣ብትሕዝቱኦም፣ምስቲ ውፅኢት ዝህልዎም ርክባት ከምዝርኣያ ሓቢረን።‘’ገሊኦም ብናትና ደረጃ ክቐርቡ ዝኽእሉ ከምዘይኮኑ ንምርኣይ ክእሊና ኣለና።ገሊኦም ድማ ነቲ ውፅኢ ዝቕይሩ ስለዘይኮኑ ቀዳምነት ዝወሃቦም ኣይኮኑን’’ ኢለን። ብኻሊእ ዜና ኣብ ክልል ኣምሓራ ዞባ ምዕራብ ጎጃም ወረዳ ጃቢ ጣህናን ጣቢያ አውንት መንዝ ኣብ ድሮ ምርጫ ናይ መረፃ ወረቓቕቲ ሰሪቑ ናብ ማይ ኣእትዩዎ ዝተብሃለ ኣቦ ወንበር ጣቢያ ብማእሰርቲ ክቕፃዕ ከምዝተፈረዶ ሓላፊ ርክብ ህዝቢ ጠቕላሊ ዓቃቢ ሕጊ ክልል ኣምሓራ ገሊፁ። ተኸሳሲ እንለይ በዜ ብሰለስተ ኣዋርሕ ማእሰርቲ ሓላፍነቱ ኣይተዋፀን ዝተብሃለ ሓላዊ ድማ ሓደ ሽሕ ቕርሺ ተቐፂዑ ኣሎ። ምሉእ ትሕዝቶ ኣብዚ ምስማዕ ይክኣል :: No media source currently available


መግለጺ ትካል ስደተኛታት ሕ/ሃ ኣብ ትግራይ ቶጎጋ ንዘጋጠመ ሞትን መጉዳእቲን

ሓላፊ ጉዳይ ትካል ስደተኛታት ሕቡራት ሃገራት ፍሊፖ ግራንዴ ብዛዕባ ኣብ ዕዳጋ ቶጎጋ ትግራይ ኣብ ልዕሊ ሰላማዊያን ሰባት ዘጋጠመ ሞትን መጉዳእቲን ዝምልከት መግለጺ ሂቦም። ፍሊፖ ግራንዴ"እቲ ዳሕረዋይ ዘሕዝን ፍጻመ (ትራጀዲ) ዘጉለሆ ሓቂ፣ ውግእ ከምዝገደዶን ሰብኣዊ ኩነታት ኣብ ሓደጋ ይወድቅ ከምዘሎን እዩ" ይብሉ ። ንሶም ወሲኾም ኣብ ክልል ትግራይ ውግእ ኣብ ሕዳር ካብ ዝውላዕ ንደሓር፣ብተደጋጋሚ ውግእ ንከብቅዕ ተዋጋእቲ ንሰላማዊያን ሰባት ሰራሕተኛታት ረድኤትን ክከላኸሉሎምን ጸዊዔ እየ ይብሉ ።


ኩነታት ጸጥታ ክልል ትግራይ ዝተሓላለኸን ተአፋፊን'ዩ ክብል ወሃቢ ቃል ሕ/ሃ ሓቢሮም

ኣብ ብርክት ዝበሉ ከባቢታት ትግራይ፣ ኣብ ጽርግያታት ከይተረፈ ድምጺ ከቢድ ብረት ዝሓወሰ ውግእ ይቅጽል ከምዘሎ ዝጠቀሰ ወሃቢ ቃል ሕቡራት ሃገራት ኩነታት ጸጥታ ዝተሓላለኸን ኣዝዩ ተባራዒን ከምዝኾነን ሓቢሩ። ንትካላት ረድኤት ዝጠቀሰ እቲ ሪፖርት "መሕለፊ ስለዘይተረኸበ፣ ሕክምናዊ ቀረባት፣ መግቢን ካልኦት ነገራትን ብሕልፊ ናብ ንክትበጽሓሎም ኣጸጋሚ ዝኾኑ ስፍራታት ምሕላፍ በዳሂ ኮይኑ ኣሎ" ይብል። ዝዓበየ ክፋል’ቲ ረድኤት እኽሊ ከምዝኾነ፣ ብመሰረት ካብ ባሕቲ ግንቦት ንደሓር ዝተኸፋፈለ ሓገዝ ካብ 5.2 ሚልዮን ህዝቢ ትግራይ ናብ’ቶም 3.7 ሚልዮን እኽሊ ምብጻሕ ከምዝተኻኣለ ሓቢሩ'ሎ። ዝሓለፈ ቅነ ልዕሊ 1 ሽሕ ከቢድ ሕጽረት መግቢ፣ ኣስታት 5 ሽሕ ቆልዑ ድማ መጠነኛ ሕጽረት መግቢ ዘለዎም ቆልዑ ክንክን ከምዝተገበረሎም፣ 22 ሽሕ ሰባት ድማ ኣብ’ዚ ወርሒ’ዚ ሕክምናዊ ሓገዝ ከምዝረኸቡ ተፈሊጡ ኣሎ። ሕቡራት ሃገራት ነቲ ኣብ ዕዳጋ ቶጎጋ ዝተፈጸመ ደብዳብ ነፈርቲ ናብ’ቲ ስፍራ ኣቲና ንክነጻሪዮ ዝገበርናዮ ጻዕሪ፣ ፈቃድ ክንረክብ ስለዘይካኣልና ኣይሰለጠን ይብል ።


ክልል ትግራይ: ትካል ህጻናት ሕ/ሃ ኣስታት 33 ሽሕ ህጻናት ኣብ ከቢድ ሕጽረት መግቢ ከምዝርከቡ ኣፍሊጡ

ኣብ ትግራይ ዝቀጸለ ውግእ፣ ንዓሰርተታት ኣሻሓት ቆልዑ ኣብ ኩነተ ጥምየት ኣውዲቅዎም ከምዘሎ ትካል ህጻናት ሕቡራት ሃገራት (ዩኒሴፍ) ገሊጹ። ኣብ ርሑቅ ከባቢታት ዘለው ብውሑድ 33 ሽሕ ህጻናት ኣብ ከቢድ ሕጽረት መግቢ ከምዝርከቡን ህጹጽ ሓገዝ እንተዘይቀሪቡሎም ክሞቱ ከምዝኽእሉን ዩኒሴፍ ጠቂሱ ኣሎ። 2.2 ሚልዮን ህጻናት ትግራይ ንከቢድ ሕጽረት መግቢ ተቃሊዖም ከምዘለው ዝዝከር እዩ። እኽሊ እንተዘይተዘሪኡን ሓገዝ መግቢ ኣብ እዋኑ እንተዘይቀሪቡን፣ ኣብ’ዘን ዝቅጽላ ኣዋርሕ ኩነታት ናብ ዝሓመቀ ደረጃ ክወርድ ከምዝኽእል’ውን እቲ ሪፖርት ሓቢሩ። ብመሰረት’ዚ፣ ዮኒሴፍ ኣብ’ቲ ግጭት ይዋስኡ ዘለው ሓይልታት፣ ሰብኣዊ ሓገዛት ብዘይ ዕንቅፋት ንክባጻሕን ንሓደጋ ጥምየት ንምውጋድ ንከሐግዙ ጸዊዑ ኣሎ ።


መግለጺ ሕብረት ኣውሮጳ ኣብ ምርጫ ኢትዮጵያ

ኤምባሲ ኣውስትርያ፣ ኣውስትራልያ፣ ካናዳ፣ ዴንማርክ፣ ጀርመን፣ ኣየርላንድ፣ ጃፓን፣ ሉክሰምበርግ፣ ኒውዝላንድ፣ ኖርዌይ፣ ስዊድን፣ ኔዘርላንድ፣ ዓባይ ብሪጣንያን ልኡኻት ሕብረት ኣውሮጳን ኣብ ኢትዮጵያ፣ ብዛዕባ’ቲ ኣብ’ዚ ቀረባ ዝተካየደ ምርጫ፣ ሓባራዊ መግለጺ ኣውጺኦም። ኣብ ዝሰፍሐ ከባቢታት’ታ ሃገር ምርጫ ከምዝተካየደ፣ ዝመጽእ መስከረም ከምዝቅጽልን ዝሓበረ እቲ ሓባራዊ መግለጺ፣ እዞም ዓለምለኻዊ ኣካላት፣ ከምናይ ነዊሕ እዋን መሻርኽቲ፣ ኢትዮጵያ ናብ ዝበለጸ ዴሞክራሲያዊ ምሕደራ ንምእታው ንትገብሮ ጻዕሪ ሓገዝቲ ከምዝኾኑ ጠቂሶም። ኣዎንታዊ ምዕባለታት ከምዝተራኣዩ ዝጠቅስ እቲ መግለጺ፣ ቦርድ ምርጫ ምስ ኩሎም ሰብ እጀታን ፖለቲካዊ ፓርቲታትን ሲቪካዊ ማሕበራትን ሚድያን ዝነበሮ ጽምዶ ንኢዱ። እንተኾነ፣ እቲ ምርጫ ኣብ ኣዝዩ በዳሂን ጸገም ዝተራኣየሉን ኩነታት ከምዝተካየደ፣ ፖለቲካዊ ሃዋሁ ዝተደረተሉ፣ ኣባላት ተቃወምቲ ፓርቲታት ኣብ ዝተኣሰርሉ፣ ኣብ ልዕሊ ሚድያታት ምፍርራሕ ዘጋጠመሉ ፓርቲታት ብነጻነት ወፍሪ ምርጫ ዘይገበርሉ ኮይኑ ከምዝሓለፈ እቲ መግለጺ ገሊጹ። ብዝሒ ኣብ’ቲ ምርጫ ዝተሳተፋ ደቂ ኣንስትዮ፣ ካብ’ቶም ዝሓለፉ ምርጫታት ብሲሶ ኢድ ከምዝነከየ’ውን እቲ መግለጺ ጠቂሱ። ምርጫ ምክያድ በይኑ ዴሞክራሲያዊ ስግግር ኣየዕውትን ወይካኣ ነቲ ኢትዮጵያ ኣጓኒፉዋ ዘሎ ፖለቲካዊ ብድሆ ኣይፈትሖን እዩ። ስለዚ መንግስቲ ኢትዮጵያን ካልኦት ሰብ እጀታን፣ ትርጉም ንዘለዎን ሰፊሕን ሃገራዊ ልዝብ ንክገብሩን ሰላማዊ ፍታሕ ንከምጽኡን እተን ሃገራት ጸዊዔን። እቲ መግለጺ ወሲኹ እዚ ኣገዳሲ ዝኾነሉ ምኽንያት ይብል እቲ መግለጺ፣ ዴሞክራሲያዊ ምዕባለ ኢትዮጵያ ንክዕወት፣ ኣብ ትግራይ ንዝተኸሰተ ፖለቲካዊ ኩነታት ሓዊሱ ኣብ መላእ ኢትዮጵያ ንዝራኣዩ ግጭታት ንምፍታሕ ክሕግዝ እዩ ይብል::


ግብጽን ሱዳንን ቤት ምኽሪ ጸጥታ ሕ/ሃ ኣብ ጉዳይ ግድብ ህዳሴ ጣልቃ ክኣትው ምሕታተን ኢትዮጵያ ከምዘይትቕበሎ ገሊጻ

ቤት ምኽሪ ጸጥታ ሕቡራት ሃገራት፣ ካብ ስልጣኑ ወጻኢ ኣብ ጉዳይ ግድብ ህዳሴ ጣልቃ ንክኣትው ግብጽን ሱዳንን ምሕታተን ኢትዮጵያ ከምዘይትቕበሎ ገሊጻ። ናብ ፕረዚደንት እቲ ቤት ምኽሪ ዝተጻሓፈ ደብዳቤ ናይ ኢትዮጵያ "ግብጽን ሱዳንን ናብ ቤት ምኽሪ ጸጥታ ዘቅረብዎ ሕቶ ንተበግሶ ኣፍሪቃ ትመርሖ ተበግሶ ዘነኣእስ ሽርሒን ኣብ ሞንጎ ሰለስቲኤን ሃገራት ንዝጸንሐ ምትእምማን ዝሽርሽርን እዩ" ይብል። ኢትዮጵያ ብዘይ ፈቃድ ክልቲኤን ሃገራት ነቲ ግድብ ማይ ክትመልእ ኣይትኽእልን ኢልካ ዘረባ ደገፍ ዓለምለኸ ሕጊ ከምዘይብሉ’ውን እቲ ደብዳቤ ገሊጹ ኣሎ። ብመሰረት’ዚ፣ ቤት ምኽሪ ጸጥታ ሕቡራት ሃገራት፣ ሱዳንን ግብጽን ኣብ ትሕቲ ኣፍሪቃ ትመርሖ ልዝብ ንክሳተፋ መተባብዒ ንክረኽባ ኢትዮጵያ ጸዊዓ።


ላዕለዋይ ቤት ፍርዲ ኢትዮጵያ ንብረት ተኸሰስቲ አባላት ህውሓት ብናጻ አካል ክመሓደር ወሲኑ

ላዕለዋይ ቤት ፍርዲ ኢትዮጵያ፣ ንብረት ኣባላት ህወሓት ብነጻ ኣካል ንክማሓደሩ ከምዝወሰነ ተገሊጹ። ቤት ፍርዲ ቀንዲ ኣባላት ህወሓት ዝተባሃሉ ዝውንንዎም ናይ ንግዲ፣ መንበሪ ኣባይቲ ዘማሓድር ነጻ ኣካል ንክቅውም ዝተወሰነ ትማሊን ሎሚን ኣብ ዝዋዓለ መጋባእያ እዩ። ንዓቃቢ ኢትዮጵያ ኣቶ ኣለምኣንተ አግደው ዝጠቀሰ እቲ ዜና "እቲ ቤት ፍርዲ ተጠርጠርቲ ብዝተኸሰስዎ ገበን ክሳብ መዕለቢ ዝዋሃቦ ብነጻ ኣካል ንክማሓደር ከምዝወሰነ" ጠቂሶም። እቲ ዜና ወሲኹ ዝተኸሰሱ 11 ሰባት ዝውንንዎም ልዕሊ 30 ትካላትን ኣባይቲን ከምዝኾኑ’ውን ገሊጹ።


ቫይረስ ኮሮና ንህይወት ህጻናት ትሕተ ሰሃራ ኣፍሪቃ የዕንው ምህላው ተገሊጹ

ለበዳ ቫይረስ ኮሮና፣ ብሕልፊ ኣብ ልዕሊ ብሚልዮናት ዝቑጸሩ ቆልዑ ሃገራት ትሕቲ ሳሃራ ኣፍሪቃ ኣዕናዊ ውጽኢት የስዕብ ከምዘሎ፣ ፈንድ ህጻናት ሕቡራት ሃገራት ገሊጹ። ብሰንኪ’ቲ ለበዳ ቆልዑ ዘኽቲሞም፣ ንብዙሓት ማሕበራዊ ጸገማት ዝተቃልዑ ከምዝገበሮም’ውን እቲ ትካል ሓቢሩ። ምሉእ ትሕዝቶ ኣብዚ ምስማዕ ይክኣል :: No media source currently available


ኣብ ክልል ትግራይ ሓድሽ ግጭት ምልዓሉ ኣብ ዝስመዓሉ እዋን ክደናጎይ ዝጸንሓ ሃገራዊ ምርጫ ኢትዮጵያ ተዛዚሙ

ኣብ ትግራይ ሓዱሽ ህውከት ምልዓሉ ይስመዓሉ ኣብ ዘለሉ እዋን ንሰለስተ ዓመት ኣብ ስልጣን ድሕሪ ምፅናሕ ቀዳማይ ሚኒስትር ኢትዮጵያ ኣብዪ ኣሕመድ ፈላማዮም ዝኾነ ሃገራዊ ምርጫ ተኻይዱ ቆፀራ ድምፂ ይካየድ ምህላዉ ሰበስልጣናት ኢትዮጵያ ይገልፁ ኣለዉ ። ሰኑይ ቅድሚ ፀሓይ ምውፃኣ ኣቐዲሞም ነቲ ድሕሪ ሽዱሽተ ዓመታት ዝካየድ ዘሎ ምርጫ ድምፆም ንምሃብ ተሰሪዖም 'ዮም ። "ናፃን ፍትሓውን ምርጫ" ንምክያድ ፈላማይ ፈተነ ዝግበረሉ ምኳኑ ቀዳማይ ሚኒስተር ኣብዪ ኣሕመድ ተዛሪቦም ። ተናኜ መላኩ ዝተባህለ መራጺት "ብሩህ መፃኢ ከምፀአልና ይኽእል እዩ ኢለ ዝኣመንኩሉ እየ ክመርፅ መፂኤ"ትብል። ይኹን'ምበር ድሕሪ ፍርቂ መዓልቲ ግና ብዙሓት መረፅቲ ተስፋ ክቆርፁ ጀሚሮም። ናቁጣታት ምርጫ ድምፂ መውሃቢ ወረቀት ተወዲኡ ንሰዓታት ትዓፅዮም ፤ ገሊኦም ድማ ኣፈፀምቲ ምርጫ ተሳኢኖም ክኽፈቱ ኣይከኣሉን ።ኣብ መላእ እታ ሃገር ብሚልዮናት ዝቁፀሩ ድምፆም ክህቡ ይፅበዩ ነበሩ ። ኤደን ሓጎስ ድማ ብዛዕባ ቲ መስርሕ ምርጫ ከምዚ ክትብል ርእይቶኣ ትህብ "ኣነ ብጣዕሚ እዩ ሰልቺዩኒ ። ምናልባት እውን ከይመረፅኩ ክኸይድ ይኸውን እየ ክልተ ደቀይ ኣብ ገዛ ገዲፈዮም እየ መፂኤ ።" ንፅባሒትኡ ሰሉስ ምሸት ሰበስልጣናት ምርጫ ተኸፊቶም ዝፀንሑ ኩሎም ጣብያታት ምርጫ ምቅባል ወረቐት ምርጫ ጠጠው ምባኦም ተዛሪቦም ። ካብቶም 547 መናብራት ቤት ምኽሪ ክልላት ምርጫ እቶም ሓደ ሕምሲት ዝኾኑ ኣየድመፁን ከምኡ'ውን ኣብ ክልል ኦሮምያ ክልተ ዓበይቲ ተወዳደርቲ ፖለቲካ ኣብቲ ምርጫ ኣይተሳተፉን ። ኣብ ሓደ ሓደ ከባቢታት ብምክንያት ፀጥታ እዋን ምርጫ ክናዋሕ ከሎ እቲ ንልዕሊ ሸውዓተ ኣዋርሕ ኲናት ዝካየደሉ ዘሎ ክልል ትግራይ ድማ መዓስ ምርጫ ከምዝካየድ'ውን ዝተታሕዘ ትልሚ የለን። ኪያ ጸጋይ ብዛዕባ'ዚ ከምዚ ይብል:: "እዚ ህዝቢ ዝውክልዎ ተመረፅቲ ክህልዉዎ ግድን እዩ ። መሰሉ'ውን እዩ ። ዘይሩዘይሩ እዚ ህዝቢ እኮ ኣካል ኢትዮጵያ እዩ ብ ምዃኑ ተወከልቱ ኣብ ቤት ምኽሪ ፌደራል ክርኢ ይደሊ እዮ።" ይኹን'ምበር እቶም 38 ካብ ትግራይ ክርከቡ ዝነበሩ መናብራት ቤት ምኽሪ ብዘይምምልኦም ንከይዲ ውፅኢት እቲ ምርጫ ዘተዓናቅፎ ኣይኮነን ። ውጽ ኢት ወግዓዊ ድሕሪ ምኳኑ መንግስቲ ክምስረት ይከኣል እዩ ዝብል እምነት ከምዘለዎ እዩ ይገልፅ ። እቲ ኣብ ትግራይ ዝካየድ ዘሎ ጎንፂ ንከባቢ 2 ሚልየን ሰባት ክመዛበሉን ብዓሰርተታት ኣሸሓት ዝቑፀሩ ድማ ዓዶም ገዲፎም ክስደዱ ምኽንያት ኮይኑ እዩ ። እዚ ከምዚ ኢሉ እናሃለወ ኣብ ቀረባ መዓልታት ድማ ኣብቲ ኸባቢ ሓዱሽ ህውከት ምልዓሉ ፀብፃባት ይሕብሩ ። ሕብረት ኣፍሪቃ ንኽስታት ጅምላ ቅትለታትን ፆታዊ ዓመፃትን መርመራ ምጅማሩ ፤ ገበርቲ ሰናይ ትካላት ኣብ መብዛሕትኡ ከባቢታት እታ ክልል ህዝቢ ብጥምየት ይሳቀ ምህላዉ ይገልፁ ኣለዉ ። ብሰኑይ ቀዳማይ ሚኒስተር ኣብዪ ኣሕመድ "ኣብ ትግራይ ጥምየት የለን ኣብ ትግራይ ፀገም ተፈጢሩ ኣሎ መንግስቲ ድማ ከዐርዮ ይፍትን ኣሎ " ምባሎም ዝዝከር እዩ ። ይኹን 'ምበር ኣብታ ኲናት ዘይብላን ብቅልጡፍ እናዓበየት ትመፅእ ዘላ ከተማ ኣዲስ ኣበባ'ውን እንተኾነ ሓደ ሓደ ተመረፅቲ ካብቲ ዝቅፅል መንግስቲ ብዙሕ ትፅቢት ከምዝግበር ይዛረቡ ። ተውፊቅ ዓብዱላሂ " ቁጠባዊ ፀገም እዩ ዘለና ። ብዓል ክልተ ኣሃዝ ዝቅባበ እዩ ዘለና ። ስራሕ ዝሰኣነ ብዙሕ መንእሰይ ኣሎ ። ቀፃልነት ዘለዎን ስርዓት ዝሓዘን ዕድላት ስራሕ ንምፍጣር ክንፅዕር ይግባእ ። ነዚ ድማ ኣብዛ ሃገር ሰላምን ምርግጋኣትን ክፍጠር ኣለዎ። " ቀዳማይ ሚኒስተር ኣብዪ ኣሕመድ ድሕሪ ውፅኢት ምርጫ ወግዓዊ ምዃኑ ኣብ መዝነቶም ክቅፅሉ እዩ ትፅቢት ዝግበር ። መረፅቲ ድማ ልዕሊ ኹሉ ሰላም ፣ ምርግጋኣት ፀጥታን ናህሪ ዋጋ ክቅንስን እዩ ድልየቶም። ምሉእ ትሕዝቶ ኣብዚ ምስማዕ ይክኣል:: No media source currently available


ቃለ መሕትት ምስ ናብ ኢትዮጵያ ዝበጽሓት ሪፖርተር ድምጺ ኣሜሪካ

"ኣብ ቶጎጋ ትግራይ ብሰንኪ ዝተፈጸመ ደብዳብ ብርክት ዝበሉ ከምዝቆሰሉን ከምዝሞቱን፣ ንዝወረደ መጥቓዕቲ፣ ሓላፍነት ዝወሰደ ኣካል ዛጊት ከምዘይተረኸበ" ተፈሊጡ። መንግስቲ ኢትዮጵያ ኣብ ልዕሊ ሰላማዊያን ሰባት ደብዳብ ከምዘይፍጽም ምግላጹ ሪፖርተርና ሂዘር ሞርዶክ ገሊጻ። ብመሰረት መሰኻኸር ዓይኒን ሰብ ሞያ ሕክምናን ደብዳብ ከምዝተፈጸመ፣ ብርክት ዝበሉ ከምዝሞቱን ከምዝቆሰሉን ተፈሊጡ ኣሎ ትብል ሪፖርተርና ሂዘር ሞርዶክ፣ ከምኡ'ውን መገዲ ከምዝተዓጸወን ኣምቡላንሳት ነቶም ኣብ’ቲ ደብዳብ ዝተጎድኡ ናብ ሆስፒታል መቐለ ከግዕዛ ከምዘይካኣላ ዘዘራረብኩዎም ሰባት ገሊጾምለይ እዮም ትብል ። ካልእ ዘይተዘርበሉ ነገር ኣሎ ትብል ወኪልና ሂዘር "ሓንቲ ከተማ ኣብ ውሽጢ ክልተ መዓልታት ኣብ ኢድ ሰለስተ ሓይልታት ከምዝወደቀት፣ ነበርታ ስለዝፈርሑ ካብ ቤቶም ክወጹ ከምዘይኣሉ፣ ብርክት ዝበሉ ኣባይቲ ከምዝዓነውን ሰለስተ ሰባት ከምዝሞቱን ገሊጻ። ናብ’ቲ ደብዳብ ነፈርቲ ክመልሰኪ’ሞ፣ ኣብ ቶጎጋ ነቲ ደብዳብ መን ከምዝፈጸሞ ተፈሊጡ’ዶ ዝብል ሕቶ ዝቀረበላ ሂዘር ዝሃበቶ መልሲ፣ "ኣይፋሉን። መን ከምዝፈጸሞ ኣይተፈለጠን። መንግስቲ ኢትዮጵያ ኣብ ልዕሊ ሰላማዊያን ሰባት ደብዳብ ኣይንፍጽምን ኢሉ። እቲ ደብዳብ ግና ንተዋጋእቲ ህወሓት ዒላማ ዝገበረ እዩ ዝመስል። እንተኾነ፣ ነቲ ደብዳብ ባዕለይ እየ ፈጻሚኡ ዝበለ ኣካል ዛጊት የለን።" ካልእ ንሂዘር ዝቀረበላ ሕቶ "ቀ/ሚ ኣብዪ ኣሕመድ፣ ኣብ ትግራይ ጥምየት የለን"ኢሎም እዮም። ሕቡራት ሃገራትን ካልኦት ትካላትን ግና ሰፊሕ ሕጽረት መግቢ ከምዘሎ ሓቢሮምና ኣለው። ስለዚ እቶም ቀ/ሚ ስለምንታይ ከምኡ ከምዝበሉ ክተብርህልና’ዶ ምኻኣልኪ? ዝብል እዩ። ሂዘር "ዝቃልሑ ሰብኣዊ ቅልውላዋት ዝተጋነኑ እዮም፣ ናይ ወጻኢ ሚድያታት ኣንጻር መንግስቲ ጸግዒ ዝሓዘ ሓበሬታ’ዮም ዘቃልሑ ከምኡ'ውን ኣብ’ቲ ክልል ንዘሎ ሰብኣዊ ጸገማት የጋንንዎ ኣለው ዝብል ርእይቶ ኣብ አዲስ አበባ ሰሚዓ እየ። ቀ/ሚ ኣብዪ ስለምንታይ ኣብ ትግራይ ጥምየት የለን ከምዝበሉ ግና ንርእሰይ ርግጸኛ ኣይኮንኩን።" ሪፖርተር ድምጺ ኣሜሪካ ሂዘር ሞርዶክ እቲ ሓቂ ግና ኣብ ትግራይ ጥምየትን ድኽነትን ኣሎ፣ እዚ ንሰራሕተኛታት ረድኤትን ንጋዜጠኛታትን ንጹር እዩ። ሕጽረት እኽሊን ጥቃ ጥምየት ዝርከቡ ኣስታት 350 ሽሕ ሰባት ኣብ’ዚ እዋን’ዚ ዝጠመዩን ሰባት ኣለው ኢላ ። ናብ አዲስ አበባ ክመልሰኪ’ሞ፣ ሰባት ብዛዕባ’ቲ ሶኑይ ዝተሳለጠ ሃገራዊ ምርጫ ዘለዎም ግብረ መልሲ እንታይ ይመስል? ንሳ "ሰባት ሕውስዋስ ርእይቶታት እዮም ዝህቡኻ። ተቃወምቲ ልዕሊ ክልተ ሚእቲ ጉድለታት ከምዝሰነዱ፣ ንኣብነት መድመጺ ካርድታትን ተዓዘብቲ ምርጫን ከምዝተሰወሩ፣ ምፍርራሕ ኣብ ልዕሊ ተዓዘብቲ ከምዝተፈጸመ ካብኡ ዝኸፍአ ካብ ዝተመደብሉ ነቁጣ ንክርሕቁ ከምዝተገደዱ ይጠቅሱ ኣለው። ኣብ አዲስ አበባ እቲ ምርጫ ብሰላም ብምዝዛሙ እፎይታ ዝተሰመዖም’ውን ኣለው። " ሂዘር ሞርዶክ ምስ ድምጺ ኣሜሪካ ኣብ ዘካየደቶ ቃለ መሕትት"ውሑድ ዘይኮነ በዝሒ ዘለዎም ህዝቢታት ኣብ ምርጫ ከምዘይተሳተፉ ምዝካር ኣገዳሲ እዩ። መስርሕ ምርጫ ናብ መስከረም ዝተማሓላለፈሎም ከባቢታት’ውን ኣለው። ኣብ ሙሉእ ትግራይ ምርጫ ኣይተካየደን። ክልተ ተቃወምቲ ፓርቲታት ካብ ክልል ኦሮምያ ድማ ካብ’ቲ ምርጫ ንርእሶም ኣግሊሎም እዮም" ትብል። ምሉእ ትሕዝቶ ኣብዚ ምስማዕ ይክኣል:: No media source currently available


ኣብ ቶጎጋ ትግራይ ብዝተፈጸመ መጥቓዕቲ ዝቆሰሉ ናብ ዓይደር ሆስፒታል ምእታው ምጅማሮም ተገሊጹ

ኣብ ጥቓ ከተማ መቐለ ዝርከብ ቶጎጓ ኣብ ዝበሃል ከባቢ ንዕዳጋ ኣብ ልዕሊ ዝወፀ ህዝቢ ብዝተፈጸመ መጥቃዕቲ ቖሲሎም ሕክምና ንምርካብ ተኸኪሎም ዝነበሩ ሰባት ናብ መቐለ ሆስፒታል ዓይደር ምእታው ጀሚሮም:: ብኻልእ ወገን ድማ ዋና ጸሓፊ ሕቡራት ሃገራት፣ ኣሜሪካ፣ ሕብረት ኣውሮጳን ኣብ ሕቡራት ሃገራት ኣምባሳደር ኣሜሪካን፣ ነቲ ኣብ ዕዳጋ ቶጎጋ ትግራይ ዝተፈጸመ ደብዳብ ነፈርቲ ዝኹንን መግለጺ ኣውጺኦም።ውግእ ደው ንክብል'ውን ጸዊዖም። ማሕበር ቀይሕ መስቀል ብወገኑ በቲ ደብዳብ ንዝተጎድኡ ሰባት ናብ ሆስፒታል ዓይደር መቐለ ከምዝወሰዶም ገሊጹ። ምሉእ ትሕዝቶ ኣብዚ ምስማዕ ይክኣል። No media source currently available (ገለ ምስሊታት ዘሰንብ ትሕዝቶ ዘለዎም ምዃኑ ንሕብር )


ኩሎም ክልላት ዝርዝር ዝተዓወቱ ኣብ ክልተ መዓልታት ከምዘፍልጡ ቦርድ ምርጫ ኢትዮጵያ ሓቢሩ

ኩሎም ናይ ምርጫ ክልላት ኣብ ውሽጢ ክልተ መዓልታት ኣብቲ ምርጫ ናይ ዝተውዓወቱ ዝርዝራት ከምዘፍልጡ ቦርድ ምርጫ ኢትዮጵያ ኣፍሊጡ። ኣብ ዕለት ምርጫ ዝነበሩ ብድሆታት ብዝምልከት እቲ ቦርድ ካብ ፖለቲካዊ ፓርትታት ብዙሓት ጥርዓናት ምቕባሉ አደ መንበር ቦርድ ምርጫ ወይዘሪት ብርቱኳን ሚደቅሳ ገሊፀን። ኣብ ክልል ኦሮሚያ ጉጂ ኣብ ዝርከብ ነጌሌ ናይ ምርጫ ክልል ድምፂ ከይወሃብ ተከልኪሉ እንተነበረ'ውን ኣብቲ እዋን ድምፂ ምውሃቡ ዝተዛረባ ወይዘሪት ብርቱኳን እቲ ጉዳይ ብሕጊ ስለዝርኣይ ኣብቲ ቦታ ዝተኻየደ ምርጫ ተቐባልነት የብሉን ኢለን ።


ሚኒስትራት ጉዳያት ወጻኢ ሩስያን ኢትዮጵያን ኣብ ሞስኮ ሩስያ ተራኺቦም: ተዘራሪቦም

ሚኒስተር ጉዳያት ወጻኢ ሩስያ ሰርጌይ ላቭሮቭ ምስ ሚኒስተር ጉዳያት ወጻኢ ኢትዮጵያ ደመቀ መኮነን ትማሊ ረቡዕ ኣብ ሞስኮ ሩስያ ተራኺቦም:ተዘራሪቦም:: ብመሰረት ጸብጻብ ኣሶሴይትድ ፕረስ "ሩሲያ ኣብ ሓባራዊ ረብሓታትና ምትሕብባርን ከም ኣብ ሕቡራት ሃገራት ዝኣመሰሉ ኣብ ዓለምለኸ ትካላት ምውህሃድን ክዓዝዝ ድልየት ኣለዋ’’ክብሉ ንምኽትልን ቀዳማይ ሚኒስተርን ሚኒስተር ጉዳያት ወጻኢ ኢትዮጵያ ደመቀ መኮነን ገሊፆም ኣለው። ላቭሮቭ ብምውሳኽ ኣቶ ደመቀ መኮነን ብዛዕባ ኩነታት ኣፍሪቃን ሕብረት ኣፍሪቃን ክዛረቡ ምስምዖም ኣገዳሲ እዩ ኢሎም። ኣቶ ደመቀ ናብ ሩስያ ምኻዶም ክብሪ ከምዝስምዖምን ላቭሮም ምስኦም ንምርኻብ ግዜ ምፍቃዶምን ኣመስጊኖምዎም ኣለው።


መግለጺ ኦፌኮ ኣብ ሻድሻይ ሃገራዊ ምርጫ ኢትዮጵያ

ናይ ኦሮሞ ፌደራሊስ ኮንግረስ /ኦፌኮ/ ትማሊ ኣብ ዘውፅኦ መግለፂ ‘’ንኹሉ ዝሓቖፈ ናይ ሓባር መንግስቲ ክጣየሽን ኣብ ውሽጢ ሓደ ዓመት ነፃን ፍትሓውን ምርጫ ክካየድን ኣለዎ’’ክብል ገሊፁ።ኣቦ መንበር እቲ ፓርቲ ፕሮፌሰር መረራ ጉዲና ‘’ንኹሉ ዝሓቖፈ ሃገራዊ ናይ መረዳድኢ ልዝብ ክካየድ ኣለዎ’’ኢሎም ኣለው። ሓላፊ ርክብ ህዝቢ ቤት ፅሕፈት ብልፅግና ፓርቲ ክልል ኦሮሚያ ኣቶ ታየ ደንድኣ ኣብ ዝሃቡዎ መልሲ "ኦፌኮ ዘውፅኦ መግለፂ ነቲ ህዝቢ ንምፅራፍ እዩ ዝመስል’’ ኢሎም። ኣቶ ታየ ንድምጺ ኣሜሪካ ኣብ ዝሃቡዎ ርእይቶ ብምውሳኽ ‘"ልዝብ ቅድሚ ሎሚ ይካየድ ነይሩ ሕጂ እውን ክካየድ እዩ። ዳግም ምርጫ ምክያድ ዝበሃል ግን የለን’' ኢሎም ።ብዛዕባ መግለፂ ኦፌኮ ካብ ቦርድ ምርጫ ርእይቶ ንምርካብ ፈተና ይካየድ ምህላው ወኪልና ሓቢሩ'ሎ።


ኮንቴነር ተርሚናል ወደብ በርበራ ስርሑ ምጅማሩ ተገሊጹ

ፕረዚደንት ሶማሊላንድ ሙሳ ቢሂ: ላዕለዎት ልኡኻት ኢትዮጵያ ናይ ዲፒ ወርልድ ዳይሬክተር:ሱልጣን ቢን ሱለይማንን ኣብ ዝተረኸብሉ ናይ በርበራ ወደብ ናይ መጀመሪያ ዙር ፕሮጀክት ምስፍሕፋሕ ተመሪቑ ብዕሊ ስርሑ ምጅማሩ ፀብፃብ መንግስታዊ ኣገልግሎት ዜና ኢትዮጵያ(ኢዜኣ) ፀብፂቡ። ብዲፒ ወርልድ 51 ሚእታዊት፣ 30 ሚእታዊት ብሶማሊላንድ : 19 ሚእታዊት ድማ ብኢትዮጵያ ዝተታሓዘ እቲ ተርሚናል ናይ መጀመርያ ዙር መስፋሕፍሒ ፕሮጀክት 500 ሽሕ ኮንተይነራት ናይ ምሓዝ ዓቕሚ ከምዘለዎ ተሓቢሩ ኣሎ። እቲ ጉጅለ ልኡኻት ናይ ኢትዮጵያ ሚኒስትር መጎዓዚያ ወይዘሮ ዳግማዊት ሞገስ፣ ሚኒስተርገንዘብ ኣቶ ኣሕመድን ካልኦትን ይርከቡዎም።


ሰበ ስልጣን ሕ/ሃ ኣብ ቶጎጋ ትግራይ ዘተኻየደ ደብዳብ ነፈርቲ ከምዘሻቅሎም ገሊጾም

ኣብ ዕዳጋ ቶጎጓ ትግራይ ትማሊ ሶሉስ ደብዳብ ነፈርቲ ተፈፂሙ: ሰላማዊያ ሰባት ኣቁሲሉን ቀቲሉንን ብዝብል ፀብፃብ ኣዝየ ተረቢሸ ክብሉ በዓል ስልጣን ሕቡራት ሃገራትሎሚ ረቡዕ ገሊጾም። ብዘይካ'ዚ፣ ዕጡቃት ሓይልታት ንመንገዲ ዓጽዮም ኣምቡላንስ ንዝተጎድኡ ግዳያት ናብ ማእከላት ሕክምና ንከይሓልፉ ምኽልካሎም’ውንምሒር ከምዘጨነቆምን ሓላፊ ኣተሓባባሪ ሰብኣዊ ጉዳያትን ህጹጽ ሓገዛትን ራምሽ ራያኒንግሃም ኣፍሊጦም። ኩሎም ተዋጋእቲ ሓይልታት ኣብ ትሕቲ ዓለምለኸ ሕጊ ንዝተነጸሩ መምርሒታት ንከኽብሩ፣ ኣብ ልዕሊ ሰላማዊያን ሰባት ደብዳብ ምፍጻም ብሃውሪ ምጥቃዕን ክልኩል ከምዝኾነ፣ ኣብ እዋን ወትሃደራዊ ስርሒት ኣብ ልዕሊ ሰላማዊያን ሰባት ጉድኣት ንከየጋጥም ክሰርሑን፣ ዝቆሰሉ ሰባት ምሉእን ብዘይምድንጓይን ሕክምና ንክረኽቡን ክሕግዙ ጸዊዖም። ሰበ ስልጣን ኢትዮጵያ ኣብ ልዕሊ’ቲ ዝተፈጸመ ደብዳብ ነፈርቲን ዝተጎድኡ ናብ ሕክምና ስለምንታይ ንከይሓልፉ ከምዝተኸልከሉን፣ ምሉእን ውጽኢታዊን መርመራ ንከካይዱን ንዓለምለኻዊ ሕጊ ዝጣሓሱ ናብ ፍርዲ ንከቅርቡን ፀዊዕም።


ኣብ ክልል ትግራይ ብዝተኻየደ ደብዳብ ነፈርቲ ብዓሰርተታት ዝቑጸሩ ሰባት ምሟቶም ናይ ናይ ዓይኒ መሰኻኽር ሓቢሮም

ኣብ ትግራይ ከተማ ቶጎጋ ትማሊ ሰሉስ ብዝተፈፀመ ደብዳብ ነፋሪት ብዓሰርተታት ዝቑጸሩ ሰባት ከምዝተቐትሉ ፀብፃባት ዜናን መሰኻኽር ዓይንን ገሊፆም። መሰኻኽር ከምዝበሉዎ ሓንቲ ነፋሪት ከባቢ ፍርቂ መዓልቲ ኣብ ዕዳጋ ቦምብ ደርቢያ ኣላ።  ወታሃደራት ኢትዮጵያ ኣምቡላንሳት ናብቲ ከባቢ ከይኸዳ ምኽልካሎም ሰራሕተኛታት ጥዕና ገሊፆም ኣለው።ኣገልግሎት ዜና ሮይተርስ ወታሃደራዊ ወሃቢ ቃል ኮሎኔል ጌትነት ኣዳነ ነቲ ክሲ ብተዘዋዋሪ ከምዝመለሱዎ ፀብፂቡ ኣሎ። እቶም ኮሎኔል ነቲ መጥቓዕቲ ኣየረጋገፁን ወይ ኣሉታዊ መልሲ'ውን ኣይሃቡን። ደብዳብ ነፈርቲ ስሩዕ ወታሃደራዊ ስልቲ እዩ፤ሰራዊት ድማ ንስቪላት ዒላማ ኣይገብርን ክብሉ መሊሶም። ነበርቲ ግን ትማሊ ሰሉስ ኣብ ቀረባ መዓልታት ብኣንፈት ሰሜን ዋና ከተማ መቐለ ሓድሽ ውግእ ምጅማሩ ሓቢሮም።  ሰራዊት ኢትዮጵያ ንህዝባዊ ወያነ ሓርነት ትግራይ(ህወሓት)ካብ ስልጣን ንምውራድ ኣብ ሕዳር መጥቓዕቲ ካብ ዝፍኑ ትግራይ ኣብ ግጭት ጥሒላ ትርከብ።ሰራዊት ኤርትራ ኣንፃር ህወሓት ይዋግኡ ንዘለው ወታሃደራት ኢትዮጵያ ክሕግዙዎም ፀኒሖም እዮም።  እቲ ውግእ ካብ ዝጅምር ብኣሽሓት ሰባት ተቐቲሎም ብሰንኪ እቲ ህውከት ኣስታት 2ሚሊዮን ሰባት ካብ መንበሪኦም ተመዛቢሎም ኣለው ። ምሉእ ትሕዝቶ ኣብዚ ምስማዕ ይክኣል:; No media source currently available (ገለ ምስሊታት ዘሰንብድ ትሕዝቶ ዘለዎም ምዃኑ ንሕብር )


ተዓዛቢ ጉጅለ ሕ/ኣፍሪቃ ሻድሻይ ሃገራዊ ምርጫ ኢትዮጵያ ብዘይካ ዘጋጠሙ ውሱናት ጸገማት ብሰላም ምዝዛሙ ገሊጹ

ተዓዛቢ ጉጅለ ሕብረት ኣፍሪቃ ሻድሻይ ሃገራዊ ምርጫ ኢትዮጵያ ካብ ዘጋጠሙ ውሱናት ፀገማት ወፃኢ ሰላማውን ተኣማንን ነይሩ ኢሎም ። እቲ ጉጅለ ሎሚ ረቡዕ ኣብ ዝወፅኦ መግለፂ ውፅኢት ናይቲ ምርጫ ዘይቕበሉ ኣካላት እንተሃሊዮም እቲ ፀገም ብሕጋዊ ኣገባብ ክፈትሑ ሓቲቱ። No media source currently available  መራሒ ጉጅለ ተዓዛቢ ዝኾኑ ፕረዚደንት ናይጀሪያ ነበር ኦሊሴጉን ኦባሳንጆ ናይ ኦሮሞ ፌደራሊስ ኮንግረስ ካብቲ ውድድር ወፃኢ ብምዃኑ ኣብ ክልል ኦሮሚያ ንብርክት ዝበሉ መናብር ብዘይተወዳዳሪ ድምፂ ከምዝተውሃበ ሓቢሮም። መንግስቲ ኢትዮጵያ ኣብታ ሃገር ዘሎ ምክፍፋል ንምውጋድ ብህፁፅ ኣሳታፊ ዝኾነ ምይይጥን ሃገራዊ ዕርቅን ክገብር ሓቶቶም ኣለው:: ምሉእ ትሕዝቶ ኣብዚ ምስማዕ ይክኣል:: No media source currently available


መግለጺ ወሃቢ ቃል ሚ/ጉ/ወ ኣሜሪካን ካርተር ሰንተርን ኣብ ጉዳይ ኣብ አዲስ አበባ ዝሞተ ኣሜሪካዊ ተዓዛቢ ምርጫ

ፌደራል ፖሊስ ጠንቂ ሞት ሃገራዊ ምርጫ ኢትዮጵያ ንምዕዛብ ከይዱ ኣብ ኣዲስ ኣበባ ኣብ ዝዓረፍሉ ሆቴል ዝሞተ ኣሜሪካዊ ተፈጥሮኣዊ ምዃኑ ነቲ ምርመራ ዘካየደ ጳውሎስ ሆስፒታል ኣረጋጊፁ ኢሉ ። እዚ ከምዚ ኢሉ እናሃለወ ናይ ካርተር ሰንተርብሃንደበታዊ ሞት ጆን ማርሽ ዝተሰምዖ ዓሚቕ ሓዘኑ ብምግላፅ ንስድርኡን ፈተውቱን ፅንዓት ተመኒዩ። እቲ ማእኸል ጆን ማርሽ ኣብ ካርተር ሰንተር ኣብ ማሕበራዊ ሚዲያ ምስኦም ይሰርሕ ከምዝነበረ ሓቢሩ ኣሎ ። እቲ ማእኸል ኣብ ዘውፅኦ መግለፂ ጆን ኣብ ምብራቕ ኣፍሪቃ ከምኡ'ውን ኣብ ዓለም ንሰብኣዊ መሰላት፣ፍትሕን ዴሞክራስን በሊሕ ተሓላቒ ነይሩ ይብል ። እዚ ከምዚ ኢሉ እናሃለወ ወሃቢ ቃል ሚኒስትሪ ጉዳያት ወጻኢ ኣሜሪካ ኔድ ፕራይስ ሞት ኣሜሪካዊ ዜጋ ዘሕዝን እዩ ኢሎም ብምግላፅ ንክብሪ ስድርኡ ክብሃል ዝርዝር ሓበሬታ ምሃብ ኣየድልን ኢሎም። ንናይ ኢትዮጵያ ምርጫ ብዝምልከት ኣብ ዝሃቡዎ ርእይቶ ድማ እቲ ምርጫ ኣብታ ሃገር ንዝቕፀለ ግጭት ዝፈትሕ ኣይኮነን ኢሎም።ልዝብ፣ምትሕብባር ከምኡ'ውን እንካሃባ ዘለዎ ሰፊሕ ፖለቲካዊ መስርሕ የድሊ ኢሎም።ወሃቢ ቃል ሚኒስትሪ ጉዳያት ወጻኢ ኣሜሪካኩሎም ኢትዮጵያዊያን ዲሞክራሲ ዘሐይልን ናይ ብሄራትን ማሕበረሰባዊ ግጭታትን ንምፍታሕን ዝሕግዙ ሓቋፊ ፖለቲካዊ ልዝብ ክካየድ ቅሩባት ክኾኑ ፀዊዖም ።


ኣብ ትግራይ ሓድሽ ጎንጺ ኣብ ዘለሉ እዋን ሃገራዊ ምርጫ ኢትዮጵያ ተዛዚሙ

ከተማ ዓዲግራት፣ ኣብ’ዚ እዋን’ዚ ኣብ ኢድ ዝተፈላለዩ ሓይልታት ትወድቅ ዘላ ተረኛ ከተማ ኮይና ከምዘላ ተገሊጹ። ፈለማ ኣብ ኢድ ሰራዊት ፈደራልን ሰራዊት ኤርትራን ዝነበረት ዓዲግራት፣ኣብዚ ቀረባ ናብ ኢድ ሰራዊት ትግራይ ኣትያ ከምዝነበረት፣ ሎሚ ተመሊሳ ኣብ ኢድ ሰራዊት ኤርትራ ከምትርከብ ንምንጭታታ ዝጠቀሰት ሪፖርተር ድምጺ ኣሜሪካ ሂዘር ሞርዶክ ካብ አዲስ አበባ ሓቢራ። ካብ ሕዳር ንነጀው ኣብ ዘሎ ጊዜ ሓሙሽተ ውግኣት ዝተካየደላን መዋስንቲ ዓዲግራት ዝኾነትን ሓውዜን ብተደጋጋሚ ኣብ ኢድ ዝተፈላለዩ ሓይልታት ወዲቃ ከምዝነበረት ኣብ’ዚ ቀረባ ምግላጽና ዝዝከር እዩ። ምሉእ ትሕዝቶ ኣብዚ ምስማዕ ይክኣል:: No media source currently available


መንግስቲ ኢትዮጵያ ኣብ ሰሜን ትግራይ ዝጸንሓ መዓስከር ኤርትራውያን ስደተኛታት ናብ ደቡብ ትግራይ ምስግጋሩ ይገልጽ

ኣብ ኢትዮጵያ ክልል ትግራይ ዘጋጠመ ኲናት ስዒቡ ኣብ ሰሜን ትግራይ ዝጸንሓ መዓስከር ስደተኛታት ናብ ደቡብ ትግራይ ካልኦት ከባቢታት ትግራይን ይዘዋወሩ ምህላዎም መንግስቲ ኢትዮጵያ ሓቢሩ ። ብምኽንያት እቲ ኲናት ኣብ ልዕሊ እቶም ስደተኛታት ዝወረደ ጉድኣት ኣብ ቀረባ ብቁፅሪ ንምቅማጥ ከምዝፍትን ትካል ስደተኛታትን ካብ ስደት ተመለስትን ገሊፁ ። ይኹን 'ምበር ዋላ እኳ እቲ ዝወሃቦም ዝነበረ ሓገዝ እንተዘይጎደለ ምስቲ ኣብ ትግራይ ይካየድ ዘሎ ኲናት ተተሓሒዙ እቶም ስደተኛታት ስግአቶም ይውስኽ ምህላዉ ዳይሬክተር ትካል ስደተኛታት ተመለስቲ ስደትን ኣቶ ተስፋሁን ጎበዛይ ተዛሪቦም ። ብኻልእ መዳይ ጉዳይ ስደተኛትታ ሕቡራት ሃገራት (UNHCR) ኣብ ዝሓለፈ ዓመት 2020 ዓ/ም ኣብ መላእ ዓለም ብዝለዓሉ ጎንፅታት ምኽንያት ቁጽሪ ካብ መነባብርኦም ዝተመዛበሉ ብዝሒ ስደተኛታት 82.4 ሚልየን ምዃኑ የመልክት ። ምሉእ ትሕዝቶ ኣብዚ ምስማዕ ይክኣል:: No media source currently available


ፀብፃባት ምርጫ ኢትዮጵያ

ኣብ መላእ ክልል ሲዳማን ዝተወሰኑ ጣቢያታት ክልል ጋምቤላን ሎማዕንቲ ድምፂ ከምዝተውሃበ ቦርድ ምርጫኢትዮጵያ ኣፍሊጡ።ትማሊ ዝተኻየደ ምርጫ ብዘይካ ኣብ ክልተ ጣቢያታት ኣብ ኩሎም ከባቢታት ብሰላም ምዝዛሙ ቦርድ ምርጫ ኢትዮጵያ ኣፍሊጡ።ኣብዝተኻየደሎም ኩሎም ከባቢታት ምቑፃር ድምፂ ይዛዘም ከምዘሎ እውን ገሊፁ። ብኻሊእ ዜና ምርጫ ንምዕዛብ ናብ ኢትዮጵያ ዝመፀ ኣሜረካዊ ኣብ መደቀሲኡ መይቱ ከምዝተረኸበ ፖሊስ ገሊፁ። ንምሉእ ፀብፃብ ምርጫ ኣብዚ ምስማዕ ይክኣል። No media source currently available


ሓድሽ ሪፖርት ሕ/ሃ መንግስቲ ኤርትራ ኣብ ኢትዮጵያ ከቢድ መግሃስቲ ሰብኣዊ መሰላት ምፍጻሙ ይከስስ

"መንግስቲ ኤርትራ፣ ኣብ ውግእ ናይ ትግራይ ተሳቲፉ ጥራሕ ዘይኮነ ከበድቲ መግሃስታት ሰብኣዊ መሰላት ኣብ ልዕሊ እቶም ኣብ ትግራይ ዕቁባ ዝሓተቱ ኤርትራዊያን’ውን ፈጺሙ" ክብል ናብ ኮምሽን ቤት ምኽሪ ሰብኣዊ መሰላት ሕቡራት ሃገራት ዝቀረበ ሪፖርት ከሲሱ። ፍሉይ ራፖርተር ኩነታት ሰብኣዊ መሰላት ኣብ ኤርትራ መሓመድ ዓብደልሳለም ባቢከር፣ ዋላ’ውን ቅድሚ ኣርባዕተ ዓመታት ኣብ ልዕሊ ኤርትራ እገዳ ኣብ ዘንበረት ጉጅለ ኣባል እንተነበሩ፣ ነቲ ኣብ’ዚ እዋን’ዚ ይነጥፍሉ ዘለው ስራሕ ሓድሽ እዮም። ነዚ ሓላፍነት’ዚ ካብ ዝርከቡ ካብ ወርሒ ሕዳር ጀሚሩ ኣብ ዘሎ ጊዜ ኣብ ዘቅረብዎ ፈላማይ ሪፖርቶም ግና "ውቅዒት" ኣየዕረፉን። ብዛዕባ’ቲ ኣብ ውሽጢ ግዛኣቱን ኣብ ስግር ዶብን ከበድቲ መግሃስቲ ሰብኣዊ መሰላት ብዛዕባ ዝፍጽም ዘሎ መንግስቲ ግና ሕማቅ ሪፖርት ኣቅሪቦም እዮም። መሓመድ ባቢከር ከምዚ ኢሎም "ኩነታት ሰብኣዊ መሰላት ኣብ ውሽጢ ኤርትራ ምምሕያሾም ዝሕብሩ ወይ ንምምሕያሽ ዝተወሰዱ ስዳሮታት ንምህላዎም ዝሕብሩ ምልክታት የለውን። ብተወሳኺ፣ ኤርትራ ምግሃስ ሰብኣዊ መሰላት ስግር ዶብ ወሲዳቶ ኣላ። ኣብ ትግራይ ኣዝዩ ዘስካሕክሕ ግህሰት ሰብኣዊ መሰላት ፈጺማ ኣላ።" ባቢከር ኣብ ዘቅረብዎ ሪፖርት ወትሃደራት ኤርትራ ኣብ ትግራይ አብ ልዕሊ ሰላማዊያን ሰባት ብፍላጥ መጥቃዕቲ ከምዝፈጸሙ፣ ብጅምላ ከምዝቀተሉ፣ ብጾታ ከምዘነወሩን ከምዘጥቅዑን ዝሕብሩ ክስታት ከምዝበጽሖም ጠቂሶም። ሚስተር ባቢከር ወሲኾም "ወትሃደራት ኤርትራ፣ ንኤርትራዊያን ስደተኛታትን ሓተቲ ዕቁባን ከምዝጨወዩን ከምዝሰወርዎምን" ሓቢሮም። ወትሃደራት ኤርትራ፣ ነቶም ኣብ ትግራይ ተደኹነን ዝነበራን ንልዕሊ 25 ሽሕ ኤርትራዊያን ስደተኛታት ኣዕቁበን ዝነበራ መዓስከራት ስደተኛታት ሕጻጽን ሽመልባን ኣዕንዮምወን ዝብል ሪፖርት ኣዝዩ ከምዘሻቀሎም ባቢከር ጠቂሶም፣ "ሰበ ስልጣን ኤርትራ ሰራዊቶም ካብ ትግራይ ንከውጽኡ፣ ሃለዋት እቶም ዝተሰወሩ ኤርትራዊያን ስደተኛታት ሓበሬታ ንክህብን ዝተታሓዙ ኤርትራዊያን ስደተኛታት ንክፈትሕ ይጽውዕ ኣለኹ።" ንውሽጣዊ ኩነታት ኤርትራ ኣመልኪቶም ሚስተር ባቢከር ኣብ ዘቅረብዎ ሪፖርት ክጠቅስዎ ዝኽእሉ እንኮ ኣዎንታዊ ምዕባለ፣ ብዘይ ፍርዲ ገሊኦም ንልዕሊ 20 ዓመታት ተኣሲሮም ዝነበሩ ልዕሊ ሓደ ሚእቲ ኣመንቲ ምስልምና፣ ኦርቶዶክስን መሰኻኽር የሆዋን ምፍተሖም እዩ ኢሎም። መንግስቲ ኤርትራ ንኩሎም እቶም ኣብ ትሕቲ ሰብኣዊነት ዘይብሉን ሃለዋቶም ኣብ ዘይተፈለጠን ኩነታት ፖለቲካዊን ሕልናዊን እሱራት ንክፈትሖም ተማሕጺኖም። ንሪፖርት ፍሉይ ራፖርተር ባቢከር ግብረ መልሲ ዝሃቡ ኣምባሳደር ተስፋማርያም ገራህቱ፣ ንህላወ ወትሃደራት ኤርትራ ኣብ ኢትዮጵያ ኣመልኪቶም ዝጠቀስዎ ነገር የለን። አምባሳደር ተስፋማርያም ነቲ ሪፖርት ብምንጻግ፣ ፖለቲካ ኮይኑ ኢሎምዎ። ንስልጣን እቶም ፍሉይ ራፖርተር ኣብ ትሕቲ ሕቶ ኣእትዮሞ፣ እቲ ቤት ምኽሪ ንስራሕ’ቶም ፍሉይ ራፖርተር ከቋርጾ’ውን ሓቲቶም ። ምሉእ ትሕዝቶ ኣብዚ ምስማዕ ይክኣል። No media source currently available


ቆጸራ'ቲ ንነዊሕ ዝተጓተተ ምርጫ ኢትዮጵያ ይካየድ ምህላው ተገሊጹ

ቆጸራ ድምጺ እቲ ንነዊሕ ጊዜ ዝተጓተተ ፓርላሜንታዊ ምርጫ ኢትዮጵያ ይካየድ ከምዘሎን፣ ንናይ ሎም ዘበን ምርጫ "ፈላማይ ፈተነ ንናጻን ርትዓዊን ምርጫ’ ኢሎም ንዝገለጽዎ ቀ/ሚ ኣብዪ ኣሕመድ ዓብዪ ፈተና ከምዝኾነ ተገሊጹ። ትማሊ ሶኑይ ድምጾም ዝሃቡ ቀ/ሚ ኣብዪ፣ ካብ ነዊሕ ዝጸንሓ ምልካዊ ስርዓት መሰጋገሪ ከምዝኾነ ጠቂሶም: እንተኾነ እቲ ኣብ ትግራይ ዝቀጸለ ውግእን ናይ ምርጫ ጉድለትን፣ ብዛዕበኦምን ብዛዕባ ፓርቶምን ሻቅሎታት ኣበጊሱ ኣሎ። እዚ ከምዚ'ሉ ከሎ፣ ብዛዕባ ኣብ ኢትዮጵያ ዝራኣይ ፖለቲካዊ ሃዋሁን ተቃወምቲ ፓርቲታት ንገዛኢ ፓርቲ’ታ ሃገር ዝኸስዎ ምፍጣር ጸገማት፣ ምቁጽጻር ድምጺን ምፍርራሕን ዓለምለኻዊ ስክፍታ ፈጢሩ ኣሎ። መራሒ ኢዜማ ዶ/ር ብርሃኑ ነጋ "ኣብ ክልል ኣምሓራን ኣብ ደቡብን፣ ዝተዓዘብናዮ ጸገም ኣሎ፣ ሰኒድና ኣቅሪብና ኣለና" ከምዝበሉ ዝመጸና ዜና ጠቂሱ። ካብ 547 ነቁጣታት ምርጫ ኢትዮጵያ ኣብ ልዕሊ ሚእቲ ነቁጣታት ምርጫ ኣይተካየደን። ኣብ ትግራይ ብሰንኪ ውግእ ምርጫ የለን። መዓስ ከምዝፍጸም’ውን ኣይተፈለጠን።


ናይ ኢትዮጵያ ምርጫ መረጽቲ ድምጾም ብናጽነት ዝሃብሉ'ዩ ክብል ሓደ ጉጅለ ተዓዘብቲ ምብራቕ ኣፍሪቃ ኣፍሊጡ

ናይ ኢትዮጵያ ምርጫ፣ መረጽቲ ድምጾም ብናጽነት ዝሃብሉ እዩ ክብል ተጠባባቂ ሓይሊ ጉጅለ ተዓዘብቲ ምብራቅ ኣፍሪቃ ኣፍሊጡ። እቲ ጉጅለ ኣብ ዝዘርገሖ ቅድመ ሪፖርት "መብዛሕተኦም ነቁጣታት ምርጫ፣ ሰላማዊን ዝተረጋግአን መስርሕ ነይርዎም" ይብል። እቲ 28 ኣባላት ዝሓቆፈ ጉጀለ ተዓዘብቲ ንኣባላቱ ኣብ ዝተፈላለዩ ኩርናዓት’ታ ሃገር ከምዘዋፈረ ጠቂሱ: ኣብ ክልላት ኣምሓራ፣ ኦሮምያ፣ ዓፋር፣ ሲዳማ፣ ደቡብ ከምኡ'ውን ኣብ ድሬዳዋን አዲስ አበባን ነቲ ምርጫከምዝተዓዘበ ኣፍሊጡ ኣሎ። መራሒ’ቲ ጉጅለ ኣምባሳደር ኦሌድ ዓሊ "እቶም ተዓዘብቲ ኣብ ዝራኣዩወን ከባቢታት፣ መረጽቲ ብናጽነትን ብዝሃድአን ኩነታት ድምጾም ሂቦም፣ እቶም ተዓዘብቲ ቅድሚ ምኽፋት ነቁጣታት፣ ኣብ እዋን ምርጫ፣ ድሕረ ምርጫን መስርሕ ምቁጻር ድምጺን ከምዝተዓዘቡ" ገሊጾም። 190 ነቁጣታት ምርጫ ከምዝተዓዘቡ ዝገለጹ ኣምባሳደር ኦሌድ፣ 19 ነቁጣታት ብሰንኪ ቀረባት ኣብ እዋኑ ዘይምብጻሕ ደንጉዮም ከምዝተኸፈቱ ተመልኪቱ ኣሎ’ኢሎም። ተራ ደቂ ኣንስትዮ ኣብ ተዓዘብቲን መረጽቲን ጎሊሁ ከምዝተራኣየ፣ ኣብ ትግባረ መምርሒ ኮቪድ 19 ጸገማት ይራኣዩ ነይሮም፣ ብሓፈሽኡ ሻድሻይ ሃገራዊ ምርጫ፣ ሰላማዊ፣ ህዱእን ብናጽነት ዝተሳለጠን እዩ ኢሎም።


አዲስ አበባ: ኣሜሪካዊ ተዓዛቢ ምርጫ ሞይቱ ከምዝተረኸበ ተገሊጹ

ኣሜሪካዊ ተዓዛቢ ምርጫ፣ ኣብ አዲስ አበባ ሞይቱ ከምዝተረኸበ ተገሊጹ። ፖሊስ’ታ ሃገር ዝሃቦ ሓበሬታ "ኩነታት ኣብ ሆቴል ራዲሰን ብሉ ሞይቱ ዝተረኸበ ኣሜሪካዊ ተዓዛቢ ምርጫ ይጻረ ከምዘሎ" ጠቂሱ ኣሎ። ወሃቢ ቃል ፖሊስ ፋሲካ ፋንታ ንመሓውራት ዜና’ታ ሃገር ከምዝገለጾ "ኣብ ጁባ’ቲ ኣሜሪካዊ ዝተፈላለዩ መድሓኒታት ከምዝረኸበን፣ ምናልባሽ’ውን ብተፈጥሮኣዊ ኩነታት ዓሪፉ ክኸውን ከምዝኽእል ግን ይምርመር ከምዘሎ" ሓቢሩ።


ኣብ ኢትዮጵያ ብሰንኪ ለበዳ ቫይረስኮሮና ተናዊሑ ዝጸንሓ ሃገራዊ ምርጫ ሎሚ ተኻይዱ

ኣብ መብዛሕትኡ ከባቢታት ኢትዮጲያ ብምኽንያት ለበዳ ኮሮና ቫይረስ ተናዊሑ ዝፀንሐ ምርጫ ሎሚ ሶኑይ ተኻይዱ ። ኢትዮጵያውያን እዋን ስልጣኖም ተናዊሑ ዝፀንሐ ወከልቲ ሃገራዊ ቤት ምኽርን ክልልን ንምትካእ ድምፆም ሂቦም ። ካብቶም 547 ክልላት ምርጫ ኣብቶም 478 ጣብያታት ምርጫ'ዩ ተከፊቱ ። ኣብ ክልል ትግራይ ብምኽንያት ይካየድ ዘሎ ኲናትን ምዝንባላት ህዝብን ፣ ኣብ ክልላት ሶማሌን ዓፋርን ብዘሎ ዝተወሰነ ዘይምርግጋኣት ከምኡ'ውን ኣብ ከባቢታት ምዕራብ ኦሮሞን ቤንሻንጉል ጉሙዝን ብዘሎ ዓሌታዊ ጎንፅታት ስዒቡ ምርጫዘይተኻየደሎም ከባቢታት እዮም ። ቀዳማይ ሚኒስትር ኢትዮጵያ ነቲ ምርጫ ንፈለማ እዋን ዝተኻየደ ነፃን ፍትሓውን ምርጫ ክብሉ ይገልፅዎ ። ኣብ ኣዲስ ኣበባ መረፅቲ ካብ ወጋሕታ ጀሚሮም ኣብ ናቁጣታት ምርጫ ምርኻቦም ገለ ኑቑጣታት ኣብ ጊዚኣን ከምተኸፍታ ገለ ግን ድማ ደንጉዮም ምኽፋቶም ተገሊፁ ። ኣብ ጣብያታት ምርጫ ከተማ ኣዲስ ኣበባ ዝመረፃ ፕረዚደንት ኢትዮጵያ ሳህለወርቅ ዘውዴ እዚ ምርጫ ካብቶም ዝሓለፉ ብዝሐሸ መልክዑ ዴሞክራሲያዊ ከምዝኸውን ዘለወን ተስፋ ገሊፃን ። ኣቦ መንበር ፓርቲ ኢዜማ ፕሮፊሴር ብርሃኑ ነጋ ኣብዛ ሃገር እቲ ፈላማይ ብትክክል ዝተኻየደ ምርጫ እዚ እዩ ኢሎም ። ውፅኢቱ እንታይ ከምዝኸውን ክንፅበ ኢና ክብሉ ንሪፖርተራት ገሊፆምሎም ። ኣቦ መንበር ተዓዛባይ ምርጫ ልኡኽ ሕብረት ኣፍሪቃን ፕረዚደንት ናይጄሪያ ነበርን ኦሊሴንጎ ኦባሳንጆ ምርጫ ኢትዮጵያ 2021 ክንድቲ ዝድላዩ ኣማሊኡ'ዩ ኢሎም። ንሶም ሎሚ ኣብ ሓደ ጣብያ ምርጫ ተረኺቦም ንጋዜጠኛታት ኣብ ዝሃብዎ መግለፂ "እዚ ምርጫካብቶም ቅድም ኢሎም ዝተኻየዱ ተሳተፍቲ ኣብ ምዕዳም ዝሐሸ ምንባሩ" ተዛሪቦም። ኣደ መንበር ቦርድ ምርጫ ኢትዮጵያ ቡርትኳን ሚደቅሳ ብዛዕባ ከይዲ ቆፀራ ድምፅን ዝነበሩ ሓደሓደ ዕንቅፋታት ኣመልኪተን ንጋዜጠኛታት መግለጺ ሂበን:: ብተመሳሳሊ ኣብ ከተማ ሃዋሳ ሻድሻይ ሃገራዊ ምርጫካብ ወጋሕታ ጀሚሩ ብሰላማዊ መንገዲ ዝተሳለጠ ኮይኑ ኣብ ሓደሓደ ጣብያታት ምርጫ ግና ሕፅረታት ወረቀት ምርጫ ብምግጣሙ መረፅቲ ድምፆም ከይሃቡ ክምለሱ ኺኢሎም ክብሉ ንንድምትሲ ኣሜሪካ ሓቢሮም። ሓደሓደ ተወዳደርቲ ፖለቲካ "ብምኽንያት ሕፅረት ቀረብ ዜጋታት ናይምምራፅ መሰሎም ተኸሊኦም " ኢሎም። ኣደ መንበር ቦርድ ምርጫ ኢትዮጵያ ብርቱኳን ሚደቅሳ ብወገነን ኣብ ኩሉ ከባቢ ንዘጋጠመ ሕፅረታት ቀረብ ይቅሬታ ሓቲተን መአረምታ ክውሰድ ምዃኑ ኣፍሊጠን። ምሉእ ትሕዝቶ ኣብዚ ምስማዕ ይክኣል:: No media source currently available


20 ሰነ መዓልቲ ሰማእታት ኤርትራ ተዘኪሩ

ኣብ ውሽጥን ወጻእን ዝነብሩ ኤርትራውያን ን20 ሰነ መዓልቲ ሰማእታት ብዝተፈላለዩ መደባት ዘኪሮም።ብድሮ ኣብ ኣብያተ ክርስትያንን መሳጊድንፍትሓተ ጸሎትን ደረስን ዱዓን ተኻይዱ። ሰንበት ንግሆ ኣብ ኣስመራ መካነ መቓብር ሓርበኛታት ኣብ ዝተኻየደ ሃገራዊ ናይ ዝኽሪ መደብ ፕ/ኢሳይያስ ኣብ ሓወልቲ ሰማእታት ኣኽሊል ዕምባባ ኣንቢሩ።እቲ ናይ ዝኽሪ መድብ ቕጥዕታት መከላከሊ ለበዳ ኮቪድ 19 ኣብ ግምት ዘእተወ ከምዝነበረ ኣገልግሎት ዜና ኤርትራ ጸብጺቡ’ሎ። ምሉእ ትሕዝቶ ኣብዚ ምስማዕ ይክኣል :: No media source currently available


ኣብ ክልል ትግራይ ኹናት ኣብ ዝካየድሉ እዋን መንግስቲ ኢትዮጵያ 'ነጻን ፍትሓዊን' ዝበሎ ምርጫ አካይዱ

ኣብ ኢትዮጵያ ክልል ትግራይ ኲናት ይካየድ ኣብ ዘለሉ እዋን መንግስቲ ኢትዮጵያ "ፈላማይ ነፃን ፍትሓውን " ኢሉ ዝፀወዖ ምርጫ ኣካይዱ። ኢትዮጵያውያን ኣብ ዝተፈላለዩ ከባቢታት ሎሚ ሰኑይ ክመርፁ እዒሎም ። ምሉእ ትሕዝቶ ኣብዚ ምስማዕ ይክኣል ። No media source currently available


ኢትዮጵያ: ኣብቲ ሎሚ ዝተኻየደ ምርጫ 37 ሚልዮን ሰባት ድምጾም ንምሃብ ብቑዓት ኮይኖም ምርኻቦም ተገሊጹ

ኣብ ኢትዮጵያ ሎሚ ሶኑይ ኣብ ዝተኻየደ ምርጫ ልዕሊ 37 ሚሊዮን ኣድመፅቲ ድምፂ ንምሃብ ብቑዓት እዮም ተባሂሎም። መረፅቲ ኣብ ኣዲስ ኣበባ ታሪኻዊ ምርጫ ኢሎም ኣብ ዝፀውዕዎ ንሰላምን ዝሓሸት ኢትዮጵያን ንምርኣይ ተስፋ ከምዘለዎም ገሊጾም። እየሩሳሌም መሸሻ ዝተባህለት ነባሪት እዚ ምርጫ ንኢትዮጵያ ወሳኒ እዩ ትብል።ኩሉ ነገር ድሓን ክኸውን እዩ ድሕሪ እቲ ምርጫ ድማ ሰላም ክሰፍን ተስፋ ኣለኒ ትብል። ናይ ቀዳማይ ሚኒስትር ኣብይ ኣሕመድ ገዛኢ ፓርቲ ብልፅግና ኣብ ፓርላም ዝበዝሕ ድምፂ ክረክብ ትፅቢት ይግበር። 44 ዓመት ዝዕድሚኦምን ተዓዋታይ ናይ ሰላም ሽልማትን ቀዳማይ ሚኒስትር ኣብይ እዚ ናይ ኢትዮጵያ ምርጫ "ፈላማይ ፈተነ ነፃን ሚዛናውን ምርጫ እዩ’’ ኢሎምዎ ኣለው። እንተኾነ ግን ናይ ሎሚ ዘመን ምርጫ ብምክልባት፣ ብምፍርራሕን ኣብ ትግራይ ብዝቐፀለ ግጭትን ንገዛኢ ፓርቲ ብምኽሳስ ገለ ፍሉጣት ተቓወምቲ ፓርትታት ነቲ ምርጫ ተሓሲሞምዎ እዮም። ብኻልእ ዜና ስዓት 12 ክዕፀው ዝነበሮ ምሃብ ድምፂ ክሳብ ምሸት ስዓት ሰለስተ ምንውሑ ቦርድ ምርጫ ኢትዮጵያ ኣፍሊጡ። ብዝተፈላለዩ ምኽኒያታት ኣብ መስርሕ ምሃብ ድምፂ ብዝተፈጥሩ ምድንጓያት ስዒቡ እዩ እቲ ናይ ምንዋሕ ስጉምቲ ምውሳዱ'ቲ ቦርድ ምርጫ ሓቢሩ። ሰበስልጣን ኢትዮጵያ፣ፖለቲካዊ መራሕትን ደገፍትን ኩሎም ኣድመፅቲ ብነፃን ሰላማውን ኣገባብ ምምራጾም ክረጋገጽ ከምዘለዎም ናይ ሕቡራት ሃገራት ዋና ፀሓፊ ኣንትዮኒዮ ጉተረዝ ብቕድሚ ትማሊ ቀዳም ኣተሓሳሲቦም። ንወሃቢ ቃል ናይቶም ዋና ፀሓፊ ስቴፈን ዱጃሪክ ዝጠቐሰ መግለፂ እቶም ዋና ፀሓፊ እዚ ምርጫ ዝካየድ ዘሎ ኣብ ፈታኒ ፖለቲካውን ፀጥታውን ሃዋህው እዩ ኢሎም። ኩሎም ሰብ እጀታ ኣካላት ካብ ህውከት ወይ ፅልኢ ዘለዓዕል ተግባራት ክዕገሱ ፃውዒት ኣቕሪቦም ኣለው።መራሕትን ኣብቲ ምርጫ ይሳተፉ ዘለው ተሳተፍትን ማሕበራዊ ምትእስሳር ንምሕያልን ናይ ፅልኢ መደረ ክወግዱን ክሰርሑ እቶም ዋና ፀሓፊ ኣተባቢዖም።እቶም ዋና ፀሓፊ ሕቡራት ሃገራት ዝኾነ ይኹን ናይ ምርጫ ምስሕሓብ ብልዝብን ዝተቐመጡ ናይ ሕጊ ኣገባባትን ክፍትሑ ኣስሚሮምሉ ኣለው ። እዚ ከምዚ ኢሉ ከሎ ኣብ ከተማ ሃዋሳ ሻድሻይ ሃገራዊ ምርጫ ካብ ንጉሆ ጀሚሮም ድምፆም ከምዝሃቡ መረፅቲ ንድምጺ ኣሜሪካ ተዛሪቦም። ድሕሪ ቀትሪ ግንናይ መረፅቲ ድምፂ መውሃቢ ወረቐት ሕፅረት ስለዝተፈጥረ ንምምራፅ ናብ ድምፂ መውሃቢ ማእኸላት ዝመፁ ኣድመፅቲ ድምፂ ከይሃቡ ከምዝተመልሱ ሓቢሮም። ንድምጺ ኣሜሪካ ቃሎም ዝሃቡ ተወዳደርቲ ፓርትታት "በሰንኪ ሕፅረት መውሃቢ ድምፂ መሰል ዜጋታት ተደሪቱ ኣሎ’’ክብሉ ንቦርድ ምርጫ ኣተሓሳሲቦም። አደ መንበር ሃገራዊ ቦርድ ምርጫ ወይዘሪት ብርቱኳን ሚደቅሳ ሽም ሃዋሳ እንተዘይጠቐሳ ብዝተፈጥረ ሕፅረት ቀረብ ናውቲ ይቕሬታ ብምሕታት ናይ መአረምታ ስጉምቲ ክውሰድ እዪ ኢለን።


ኣብ ክልል ትግራይ ብሰንኪ ኹናት ካብ መንበሪኦም ዝተፈናቐሉ ንቁጠባዊን ማሕበራዊን ቀውሲ ይቓልዑ

‘ሕቡራት ሃገራት ንመዓልቲ ስደተኛታት ኣፍልጦ ኣብ ዝህበሉ ዕለት፣ ኣብ ትግራይ ዘለዋ ስድራ ቤታት ግና ካብ ውግእ ንክሃድማ ዝግደዳ፣ ብሰንኪ’ቲ ይቅጽል ዘሎ ውግእ ንሰፊሕ ማሕበራዊን ቁጠባዊን ጸገም ዝተቃለዓ ኮይነን ኣለዋ’ ትብል ናብ ሽረ ዝኣተወት ወኪል ድምጺ ኣሜሪካ ሂዘር ሙርዶክ። ኣብ ናይ ሽረ ካምፕ ተፈናቀልቲ፣ ስድራ ቤታት ኣቅሑቶም ቅልጥፍ ቅልጥፍ እናበሉ ይኣስሩ ግን ክሳዕ ክንዲ’ቲ ብዙሕ ኣቁሑ ኣይሓዙን። ብሰንኪ ውግእ ካብ ከባቢኦም ክወጹ ከለው ንመብዛሕትኡ ኣቑሕቶም ገዲፎም እዮም ተፈናቂሎም። ኣብ’ታ ከተማ ዘለው ወትሃደራት እንተኾኑ "እቶም ተፈናቐልቲ ተዓቑቦምሉ ዘለው ዩኒቨርስቲታት ክኽፈታ ኣለወን፣ እቶም ተፈናቀልቲ ብህጹጽ ክወጹ ኣለዎም" ይብሉ። ባጃጅ ብዝሓሰረ ዋጋ ሰባት ካብ’ታ ከተማ ናብ ቁሩብ ውጽእ ኢሉ ዘሎ መዓስከር ተፈናቀልቲ የመላልሳ። ሓንቲ ካብ’ተን ተፈናቀልቲ ኪዳን ወልደማርያም ከምዚ ትብል "ቅድሚ ሓደ ወርሒ ንክንወጽእ ነጊሮምና። ካብኡ ንዳሓር መዓልታዊ እናተመላለሱ ውጹ ይብሉና ኣለው። እቲ ናይ ሎሚ ፍልይ ዘብሎ ነገር ግና ሓይሊ ምጥቃም ምጅማሮም እዩ።" ነቲ ስፍራ ዝራኣዩ ሰበ ስልጣን ሕቡራት ሃገራት ግና ይስራሕ ዘሎ ሓድሽ መዕቆቢ ተፈናቀልቲ ስለዘይተዛዘመ ካብ’ቲ ዩኒቨርስቲ ውጹ ምባል ርትዓዊ ኣይኮነን ይብሉ። ይኹንምበር፣ ኣብ’ቲ ከባቢ ንዝርከቡ ሓይልታት ዝብልዎ ተቀቢሎም እቶም ተፈናቀልቲ ንመምርሒ እቶም ወትሃደራት ንክትግብሩ ነጊሮምዎም እዮም። ብደረጃ ዓለም ልዕሊ 80 ሚልዮን ሰባት ካብ መንበሪኦም ብሓይሊ ተፈናቂሎም ኣለው ተባሂሉ ይግመት። ኣስታት 60 ሚእታዊት ኣብ ውሽጢ ሃገሮም ዝሳቀዩን ብሰንኪ ውግእ ብተደጋጋሚ ንክሃድሙ ዝተገደዱ እዮም። ኣብ ትግራይ፣ ብርክት ዝበላ ስድራ ቤታት ብሰንኪ ውግእ ተበታቲነን እየን። 2 ሚልዮን ተጋሩ ኣብ ውሽጢ ኢትዮጵያ ተበቲኖም ልዕሊ 60 ሽሕ ድማ ዶብ ሰጊሮም ኣብ ሱዳን ኣዕቁቦም። ተፈናቃሊት ኣደ ኣለም በላይ ከምዚ ትብል "ኣዝዮም ብዙሓት ሰባት ንሱዳን ተሰዲዶም እዮም። ኣነ ግና ነብሰ ጾር ስለዝነበርኩ ክሳዕ ክንድኡ ርሒቀ ክጓዓዝ ኣይካኣልኩን ነይረ። ኣነ ምስ ሃደምኩ ባዓል ቤተይ ተኣሲሩ፣ ጥሪትና ተዘሚተን" ትብል። ንሳ ወሲኻ ኣርባዕተ ቆልዑ ኣብ መዓስከር ምዕባይ ዘይሕሰብ ከምዝኾነ ብካልእ ወገን ንገዝኣ ምምላስ ፈጺምካ ዘይካኣል ከምዝኾነ ትዛረብ። ኣብ ልዕሊ’ዚ ቃንዛ’ዚ፣ ቁጠባ’ቲ ከባቢ ተጎዲኡ ኣሎ። ከተማታት ብተፈናቀልቲ ኣዕለቅሊቆም፣ ሓረስቶት ኣይዘርኡን ኣእካል ይቦቅሉ የለውን። ተፈናቃላይ ሓረስታይ በላይ ኣበራ "ስቡሕ መሬት ዘለዎን መሸላ ዝዘርእን ሓረስታይ እየ ነይረ። ሎሚ ግን ቅድሚ ናይ ሕርሻ ወቅቲ ናብ’ዚ ተፈናቂለ፣ ጥራሕ ኢደይ ኣለኹ።" ብመሰረት ሕቡራት ሃገራት ዝሃቦ ሓበሬታ፣ ብደረጃ ዓለም ብዝሒ ተገዲዶም ዝተፈናቀሉ ሰባት ኣብ’ዘን ዝሓለፋ ዓሰርተ ዓመታት ብዕጽፊ ወሲኹ ኣሎ። ኣብ ትግራይ’ውን ብተመሳሳሊ እቲ ዝዝሒ ይውስኽ ከምዘሎ ናይ’ቲ ከባቢ ሰባት ይዛረቡ። አብ ትግራይ ዝሓለፈ ሕዳር ውግእ ዝተወለዐ ሰራዊት ህወሓት ንወትሃደራዊ መዓስከር ኣብ ትግራይ ድሕሪ ምጥቃዖምን ፌደራል ሰራዊት ወትሃደራዊ ግብረ መልሲ ድሕሪ ምሃቡን እዩ። ሰራዊት ኤርትራ ኣብ ጎድኒ ሰራዊት ኢትዮጵያ ኮይኖም ይዋግኡ፣ ክልቲኦም ሓይልታት ተሓባበርቲ ምልሻታት ኣዋፊሮም ኣለው። ኣብ ትግራይ ኣብ ልዕሊ ሰላማዊ ህዝቢ መጠነ ሰፊሕ ስርቂ፣ ማህረምቲ፣ ጅምላዊ ቅትለትን ጾታዊ ምግሳስን ተፈጺሙ እዩ። ሰፊሕ ከባቢታት’ቲ ክልል ሓደጋ ጥምየት ኣንጸላልይዎ አሎ፣ ኣብ ገለ ከባቢታት ድማ ጥምየት ይራኣይ ጀሚሩ። ሎሚ ሶኑይ ኣብ ኢትዮጵያ ሻድሻይ ሃገራዊ ምርጫ ተኻይዱ። ኣብ ትግራይ ግና ምርጫ ኣይካየድን። ድሕሪ ሸሞንተ ወርሒ ሰላም ዝወርደሉ ጸሎት ምቅራብ ግና ቀጺሉ ኣሎ። ምሉእ ትሕዝቶ ኣብዚ ምስማዕ ይክኣል:: No media source currently available


ኢትዮጵያ: ምርጫ ቦርድ ምስ ዝተፈላለዩ ፖለቲካዊ ፓርቲታት ልዝብ አካይዱ

ተቓወምቲ ፖለቲካዊ ፓርትታት ወፍሪ ምርጫ ኣብ ዝተኸለከለሉ ናይ ፅሞና እዋን ፓርቲ ብልፅግና ኣብ ዝተፈላለዩ ከባቢታት ጎስጓስ ምርጫ ቀፂሉ ኣሎ ክብሉ ቅሬትኦም ኣቕሪቦም። ሃገራዊ ቦርድ ምርጫ ነቲ ጥርዓን ኣፃሪየ ስጉምቲ ክወስድ እየ ኢሉ ኣሎ።አደ መንበር ቦርድ ምርጫ ወይዘሪት ብርቱኳን ሚደቅሳ ቅድሚ ሎሚ ብዛዕባ ዝነበረ ከይዲ ብዝምልከት ምስ ዝተፈላለዩ ፖለቲካዊ ፓርትታት ልዝብ ኣካይደን ኣለዋ ። ብኻልእ ዜና 18 ፓርትታት ዝወዳደርሉ ክልል ኣምሓራ ኣገደስቲ ናይ ምርጫ ናውቲ ይኣትው ምህላዎም ቤት ፅሕፈት ጨንፈር ቦርድ ምርጫ ክልል ኣምሓራ ኣፍሊጡ። ኣብ ክልል ኣምሓራ ልዕሊ 7 ሚሊዮን ሰባት ንምምራፅ ምምዝጋቦም 118 ናይ ምርጫ ክልላት ተዳሊዮም ከምዘለው ሓላፊ ቤት ፅሕፈት ቦርድ ምርጫ ናይቲ ጨንፈር ኣቶ መኳንንት መከተ ሓቢሮም። ሶኑይ 14 ሰነ 2013 ንዝካየድ ሻድሻይ ሃገራዊ ምርጫ ፖለቲካዊ ፓርትታት ወፍሪ ምርጫ ብቕድሚ ትማሊ ጠጠው ኣቢሎም እዮም።


መምርሒግዝያዊ ምምሕዳር ትግራይ ኣብ ጉዳይ ኣብቲ ክልል ዝወሃብ ሓገዝ

ኣብ ክልል ትግራይ ዘሎ ሰብኣዊ ሓገዝ ኣብ መፈተሺ ጣብያታት ዘጋጥምዎ ምትዕንቓፍ ንምፍታሕ ዘኽእል መምርሒ ከምዘውፀአ ቤት ምኽሪ ፀጥታ ግዝያዊ ምምሕዳር እቲ ክልል ገሊፁ:: ነቲ መምርሒ ጠሚቱ ንወሃብቲ ሓገዝ ሎሚ ዓርቢ መብርሂ ተዋሂቡ ኣሎ:: ምሉእ ትሕዝቶ ኣብዚ ምስማዕ ይክኣል:: No media source currently available


ኣብ ክልል ኦሮምያ ኣብ ስርሓት ህንጸት ጽርግያ ተዋፊሮም ዝነበሩ 9 ሰባት ብዕጡቓት ምቕታሎም ተገሊጹ

ኣብ ክልል ኦሮሚያ ዞባ ምዕራብ ሸዋ ወረዳ ሜታ ወልቂጤ ኣብ ስራሕ መንገዲ ዝተዋፈሩ ትሽዓተ ሰባት ብዕጡቓት ምቕታሎም ኣማሓዳሪ እቲ ዞባ ቶ ድሪርሳ ዋቁማ ገሊጾም። እቶም ኣማሓዳሪ "ነቲ መጥቓዕቲ ዝፈፀሙዎ ዕጡቓት ሸኔ እዮም" ምስ በሉ "እቲ ጉጅለ ተስፋ እናቖረፀ ስለዝኾነ እዩ ነዚ ተግባር ዝፍፅም ዘሎ’’ ኢሎም።እቲ መጥቓዕቲ ብቕድሚ ትማሊ ረቡዕ ምሸት ከምዝተፈፀመ'ውን ሓቢሮም። መንግስቲ ‘’ሸኔ’’እናበለ ዝፅውዖምን ንገዛእርእሶም"ናይ ኦሮሞ ነፃነት ሰራዊት’’ኢሎም ዝፅውዑን ደባይ ተዋጋእቲ ወሃቢ ቃል ዞባ ምዕራብ ቢሊሱማ ጉታ "ነቲ ቅትለት ኣይፈፀምናን፤ኣብ መሰረተ ልምዓት ዝሰርሑ ሰባት ምቕታል ንርእሱ ገበን እዩ’'ክብሉ ኣሉታ ሂቦምሉ።መራሕቲ ናይቶም ደባይ ተዋጋእቲ ኣብታ ሃገር ይርኣዩ ንዘለው ፀገማት ተሓታቲ መንግስቲ እዩ ክብሉ ንዝቐርቦም ክሲ ክምልሱ ፀኒሖም እዮም። እቶም ዋና ኣማሓዳር ናይቲ ዞባ እቶም ዝተቐትሉ ሸሞንተ ሰራሕተኛታትን ሓንቲ መግቢ እተቕርበሎም ጓል ኣንስተይትን በመኪና እናተጉዓዙ ከለው እዮም ኢሎም ።


ኢትዮጵያ: ብኮሚሽን ሕብረት ኣፍሪቃ ዝካየድ መርመራ ምጥሓስ መሰላት ኣብ ትግራይ ብቕልጡፍ ደው ክብል ሓቲታ

መንግስቲ ኢትዮጵያ ኣካል ሕብረት ኣፍሪቃ ዝኾነ ኮሚሽን ናይ ሰብኣውን ህዝብን መሰላት ኣፍሪቃ ኣብ ክልል ትግራይ ንኣዋርሕ ብሰንኪ ዝቐፀለ ኣዕናዊ ግጭት ዓፀቦን ምጽናት ዓሌት ከምዘስዓበ ናብ መጠንቀቕታ ዘምርሐ ተፈፂሞም ዝበሃሉ መግሃስታት ብዝምልከት ንዝካየድ ሓዱሽ መርመራ "ብዘይውዓል ሕደር ጠጠው ከብሎ" ሓቲቱ። መግለጺ ሚኒስትሪ ጉዳያት ወጻኢ ኢትዮጵያ ነቲ ነፃ መርመራ "ዝተጋገየን" ናይ ሕጊ መሰረት ዘይብሉን ክብል ብምንቃፍ ኣብ ክንድኡ ናይ ሓባር ምርመራ ክካየድ ኣለዎ ኢሉ። ኣባላት ናይቲ ዝተመስረተ ሓዱሽ ኮሚሽን ግን ተፈፂሞም ዝብሃሉ መግሃስታትን መርመራ ሰብኣዊ መሰላት ምርመራ ክቕፅል እዩ ኢሎም። ናይቲ ኮሚሽን ምኽትል ኣቦ መንበር ረሚ ጎይ ሉምቡ ትማሊ ሓሙስ ንጋዜጠኛታት ኣብ ዝሃቡዎ መግለፂ"ዝጀመርናዮ ጠጠው ኣይነብልን" ኢሎም። ንሶም ብምውሳኽ ኢትዮጵያ እቲ ኮሚሽን ንትግራይ ክርኢ ፍቓድ ሂባቶ እያ ግን ብሰንኪ ኩነታት ፀጥታ ግዜ ኣይተወሰነን ኢሎም ። ሉምቡ ዝኾነ ይኹን ውፅኢት መርመራ "ብርግፀኝነት" ኣብ ጣውላ ኣይሕባእን ኢሎም ።እቲ ኮምሽን ፀብፃቡ መዓስ ከምዘውፅእ ግን ንፁር ኣይኮነን። ኣብ ትግራይ በቲ ሓደ ገፅ ሓይልታት ኢትዮጵያን ኤርትራን በቲ ካልእ ገፅ ድማ ሕጂ ይድለዩ ናይ ዘለው መራሕቲ ደገፍቲ ዝኾኑ ዕጡቓትን ኣብ ሕዳር ግጭት ካብ ዝጅምር ብ ኣሽሓት ዝቑጽሩ ሰላማዊያን ሰባት ተቐቲሎም እዮም። ንኣሶሴይትድ ፕረስ ዝተዛረቡ መሰኻኽር ብዕስለ ፆታዊ መድፈርቲ፣ ጃምላዊ ምብራርን ብሓይሊ ምጥማይን ከምዘሎ ተዛሪቦም። ኣሜሪካ ኣብ ክፋላት ትግራይ ምፅናት ዓሌት ተፈፂሙ እዩ ክትብል ከሲሳ ኣላ። መንግስቲ ኢትዮጵያ ነቶም ክስታት ብምንፃግ ንትግራይ ዳግም ንምህናፅ እየ ዝሕግዝ ዘለኹ ይብል። ሉምቡ ሕብረት ኣፍሪቃን ሕቡራት ሃገራትን ነንሕድሕዶም ክደጋገፉ እዮም ኢሎም ። እቲ ኮሚሽን ስርሑ ትማሊ ሓሙስ ጀሚሩ ኣሎ። እንተወሓደ ንሰለስተ ኣዋርሕ ከምዝሰርሕን እቲ ግዜ ክሕደስ እዩ።


ፖሊስ ክልል ኣምሓራ ሃገራዊ ምርጫ ኢትዮጵያ ብሰላም ክካየድ ምድላዋቱ ምዝዛሙ ሓቢሩ

ፖሊስ ክልል ኣምሓራ ኣብ ኢትዮጵያ ሶኑይ ንዝካየድ ምርጫ ብሰላም ንምዝዛም ቅድመ ምድላዋት ምዝዛሙ ኣፍሊጡ። መራጺ ህዝቢ ስግኣት ከይሓድሮ፣ ኣብ ኩለን ነቁጣታት ምርጫ ኣኽበርቲ ጸጥታ ከምዝተመደበ ኮምሽነር ፖሊስ ተኮላ ኣይፎክሩ ሓቢሮም። ንሶም ወሲኾም ኣብ ቅድመን ድሕረን ምርጫ ከጋጥሙ ይኽእሉ’ዮም ዝተባሃሉ ስግኣታት ከምዝተለለዩን ኮማንድ ፖስት ተመስሪቱ ቅልጡፍ ፍታሕ ይህበሎም ከምዘሎን ሓቢሮም ።


ሓደ ላዕለዋይ በዓል ስልጣን ሕ/ሃ 'ሓይልታት ኤርትራ ንህዝቢ ትግራይ ኮነ ኢሎም የጥምዩ ኣለው' ኢሎም

ሓይልታት ኤርትራ ኮነ ኢሎም ንህዝቢ ትግራይ የጥምዩዎ ኣለው ክብሉ ሓደ ላዕለዋይ በዓል ስልጣን ሰብኣዊ ረድኤት ሕቡራት ሃገራት ከሲሶም። ናይ ሕቡራት ሃገራት ሰብኣዊ ረድኤት ሓላፊ ማርክ ሎውኮክ ምስ ሮይተርስ ኣብ ዘካየድዎ ቃለ ምልልስ ወታሃደራት ኤርትራን ናይቲ ከባቢ ተዋጋእትን ልዕሊ ሓደ ሚሊዮን ሰባት ናብ ዝነብሩሎምን ካብ ቁፅፅር መንግስቲ ወፃኢ ናብ ዝኾኑን ከባቢታት ቀረባት ከይኣትው ኮነ ኢሎም ይኽልክሉ ኣለው ኢሎም። "ብዘየማትእ መግቢ ከም ናይ ኵናት መሳርሒ ኣብ ጥቕሚ ይውዕል ኣሎ’’ኢሎም። ኣብዚ ፅሑፍ ንዝቐረቡ ክስታት ካብ መንግስቲ ኤርትራ መልሲ ንምርካብ ዝተገብረ ፃዕሪ ኣይሰለጠን።ይኹን እምበር ናይ ኤርትራ ሚኒስትር ሓበሬታ ኣቶ የማነ ገብረመስቀል ቅድም ክብል ወታሃደራት ኤርትራ ረድኤት ይዓፅው ኣለው ወይ ይሰርቁ ኣለው ንዝብሉ ክስታት ጠቐነ እዩ ክብሉ መሊሲ ሂቦም ነይሮም። ማርክ ሎውኮክ ንዝሃቡዎ ርእይቶ ካብ ሰራዊት ኢትዮጵያ፣ቤት ፅሕፈት ቀዳማይ ሚኒስትርን ናይ ትግራይ ሃገራዊ ግብረ ሓይልን መልሲ ንምርካብ ዝተገብረ ፃዕሪ ኣይሰለጠን።ወሃቢት ቃል ቤት ፅሕፈት ቀዳማይ ሚኒስትር ቢል ለኔ ስዩም 3 ሰነ ኣብ ዝሃበቶ ጋዜጣዊ መግለፂ ነቶም ክስታት ብምንፃግ ናይታ ሃገር ሓይልታት ምክልኻል መግቢ ከም መሳርሒ ይጥቀም ኣሎ ዝብል መሰረት ዘይብሉን ፖለቲካዊ መበገሲ ዘለዎን እዩ ክትብል መሊሳ ኣላ።


ወኪል ኢትዮጵያ ኣብ ሕ/ሃ ወታሃደራት ኤርትራ 'ኣብ ዝሓጸረ እዋን' ካብ ክልል ትግራይ ክወጹ ምዃኖም ኣፍሊጦም

ሰበ ስልጣን ሕቡራት ሃገራት ወታሃደራት ኤርትራ ጥምየት ከም መሳርሒ ይጥቀምሉ ኣለው ክብሉ ትማሊ ሰሉስ ንቤት ምኽሪ ፀጥታ ሕቡራት ሃገራት ድሕሪ ምግላፆም: ኣብ ሕቡራት ሃገራት ኣምባሳደር ኢትዮጵያ ወታሃደራት ኤርትራ ካብ ክልል ትግራይ "ብርግፀኝነት ኣብ ቀረባ ክወፁ እዮም’’ ኢሎም ። ስርሖም ይዛዝሙ ዘለው ናይ ሕቡራት ሃገራት ሓላፊ ሰብኣዊ ረድኤት ማርክ ሎውኮክ ኣብ በይናዊ ኣኼባ 15 ኣባል ሃገራት ንዝሓቖፈ ቤት ምኽሪ ፀጥታ ኣብ ዝሃቡዎ መብርሂ "ኣብ ትግራይ ህውከት ጠጠው እንተዘይሉን ወታሃደራት ኤርትራ ካብ ትግራይ እንተዘይወፂኦምን ኣብ 1984 ዝተርኣየ ኣዕናዊ ዓፀቦ ተመሊሱ እንተድኣ መፂኡዘገርም ኣይኮነን’’ኢሎም። ብመሰረት ኣብቲ ኣኼባ ዝተሳተፉ ዲፕሎማት "ፆታዊ መድፈርቲ ንደቂ ኣንስትዮን ኣዋልድን ንምሽባርን ጭካነ ንምፍፃምን ብስልቲ ኣብ ጥቕሚ ይውዕል ኣሎ። ወታሃደራት ኤርትራ ጥምየት ከም መሳርሒ ኵናት ይጥቀምሉ ኣለው። ስደተኛታት ይኽበቡ፣ይቕጥቀጡን ይፈራርሑን’’ክብሉ ነቲ ቤት ምኽሪ ተዛሪቦም ። ኣብ ኒውዮርክ ዝርከብ ናይ ሕቡራት ሃገራት ልኡኽ ኤርትራ ንዝቐረበሉ ሕቶ ኣይመለሰን።ኤርትራ ኣብ ወርሒ ሚያዚያ ወታሃደራታ ካብ ትግራይ ንምውፃእ ምስምምዓ ገሊፃ እያ።ኣብ ሕቡራት ሃገራት ኣምባሳደር ሶፊያ ተስፋማሪያም ንወታሃደራት ኤርትራ ብፆታዊ ዓመፅን ብምጥማይን ምኽሳስ ሓሶትን ዘጉህይን እዩ ክብላ መሊሰን ኔረን።  ኣብቲ ናይ ቤት ምኽሪ ፀጥታ ምይይጥ ዝተሳተፉ ኣብ ሕቡራት መንግስታት ኣምባሳደር ኢትዮጵያ ኣፅቄ ስላሴ ኣምዴ ናይ ኤርትራ ምውፃእ ‘'ገለ ቴክኒካውን ናይ ኣሰራርሓን ምፍላይ ጉዳይት እዩ’’ኢሎም።


ዓረብ ሊግ ንጉዳይ ግድብ ህዳሴ ኢትዮጵያ ዝምልከት አኼባ ኣብ ቀጠር አካይዶም

ሚኒስትራት ጉዳያት ወፃኢ ዓረብ ሊግ ንግድብ ኣባይ ኣመልኪቱ ኣብ መንጎ ግብፂ፣ ሱዳንን ኢትዮጲያን ዘሎ ጎንፂ ንምፍታሕ ኣብ ዝግበር ፃዕሪ ዝጠመተ ትማሊ ሰሉስ ኣብ ቀጠር ተኣኪቦም ነይሮም ። ሚኒስትር ጉዳያት ወፃኢ ግብፂ ነቲ ኢትዮጲያ ኣብ ዝመፅእ ወርሒ እትጅምሮ ምምላእማይ ህዳሰ ግድብ ኣመልኪታ ምስ ኢትዮጵያ ዘለዋ ዘይምስምማዕ ኣብ ክንዲ ወተሃደራዊ ዲፕሎማሲያዊ ፍታሕ ከምትመርፅ ክገልፁ ከለዉ ቀዳማይ ሚኒስትር ኢትዮጵያ ኣብይ ኣሕመድ ድማ መንግስትን ህዝብን ኢትዮጵያ ጥቅሚ ህዝቢ ሱዳን ኮነ ግብፂ ናይ ምጉዳእ ድልየት የብሎምን ኢሎም ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ዝመጽእ ሃገራዊ ምርጫ ኢትዮጵያ ዝሳተፉ ፓርቲታት ናይ ምረጹኒ ጎስጓስ ሎሚ ምዝዛሞም ተገሊጹ

ዝመጽእ ሰኑይ ኣብ ሃገራዊ ምርጫ ኢትዮጵያ ዝሳተፉ ተወዳደርቲ ፖለቲካዊ ፓርትታት፡ ናይ ምረጹኒ ጎስጓሶም ሎሚ ምዝዛሞም ሃገራዊ ቦርድ ምርጫ ኢትዮጵያ ኣፍሊጡ። ኣማኻሪት ኮሚኒኬሽን ቦርድ ምርጫ ሶልያና ሽመልስ ኣብ መግለጺኣ፡ ዝቕጽላ ኣርባዕተ መዓልታት፡ ወፍሪ ምርጫ ዘይካየደሉ፡ እቲ ማሕበረሰብ ብዛዕባ ኣወሃህባ ድምጺ ጥራይ መረዳእታ ዝረኽበሉ፡ መን ክመርጽ ከም ዘለዎ ንምሕሳብ ናይ ጽሞና ግዜ ዝረኽበሉ ግዜ ምዃኑ ንድምጺ ኣሜርካ ተዛሪባ`ላ። ፓርትታት ፖለቲካን ደገፍቶምን፡ ብፍላይ ትማልን ሎምን፡ ናይ መወዳእታ ጎስጓሶም ኣብ ዝተፈላለየ ክፋላት`ታ ሃገር ዘካየዱ ክኾኑ ኸለዉ፡ ኣካቢ ቤት ምኽሪ ፓርትታት ፖለቲካ ዶ/ር ራሄል ባፌ ብወገነን፡ መስርሕ ምርጫ ናብ`ዚ ደረጃ ምብጽሑ ድሕሪ ምግላጽ፡ ተስፋን ስግኣትን ግን ድሕሪ ምርጫ ዝቕጽል ብምዃኑ፡ ዝተረፉ ስራሓት ምህላዎም ተዛሪባ`ላ። ምሉእ ትሕዝቶ ኣብዚ ምስማዕ ይክኣል:: No media source currently available


ፌስቡክ ምስ ዝመጽእ ምርጫ ኢትዮጵያ ብዝተሓሓዝ ሓደ ስኑዕ  መርበብ ገጻት ምዕጻው ኣፍሊጡ

ማሕበራዊ መራኸቢ ብዙሃን ፌስቡክ ትማሊ ረቡዕ ምስ ዝመጽእ ሰሙን ዝካየድ ምርጫ ኢትዮጵያ ብዝተሓሓዝ ንተጠቐምቲ ውሽጢ ሃገር ዒላማ ዝገበረ ሓደ መርበብ ገጻት ፌስቡክ ምዕጻው ኣፍሊጡ:: ፌስቡክ እቲ መርበብ ገጻት ምስ ሃገራዊ ትካል ጸጥታ ሓበሬታ ኢትዮጵያ ዝሰርሑ ውልቀሰባት ምትእስሳር ከምዘለዎ'ውን ሓቢሩ'ሎ:: ብመሰረት ሓበሬታ ፌስቡክ እቲ መርበብ ገጻት ዝዝርግሖም ዝነበረ ትሕዝቶ ብቋንቋ ኣምሓርኛ ከምዝነበረን ኣብ ዜናታትን ፍጻመታት ገዛኢ ፓርቲ ብልጽግና ንቀ/ሚ ኣብይ ኣሕመድ ዝሓውስ ምንባሩ ገሊጹ:: እቲ ትካል ወሲኹ እቲ መርበብ ገጻት ንተወዳደርቲ ፓርቲታት ከም ግንባር ናጽነት ኦሮሞ: ናይ ኢትዮጵያ ዲሞክራቲክ ፓርቲ: ህዝባዊ ወያነ ሓርነት ትግራይን ካልኦት ፖለቲከኛታትን ነቐፌታ ከቕርብ ጸኒሑ'ዩ:: ኣገልግሎት ዜና ሮይተርስ ሓላፊ ትካል ሓበሬታን ጸጥታ ኢትዮጵያ ኣብቲ ጉዳይ ርእይቶ ከምዘይሃቡ: ወሃቢ ቃል ቤትጽሕፈት ቀ/ሚ ኣብይ ኣሕመድ ቢልለኔ ስዩም ግን እቲ ትካል ኣብ ትሕቲ ሚኒስትሪ ሰላም ብምዃኑ ነቲ ሕቶታት ናብኡ ክቐርብ ምሕባራ ሮይተርስ ሓቢሩ'ሎ:: ፌስቡክ እቲ መርበብ ገጻት 'ዝተሓባበረ ዘይቅኑዕ ባህርያት' ዝብል ሕጊ ማሕበራዊ መራኸቡ ምጥሓሱ:ኣሜሪካ ኣብ ቐረባ ኣብ ልዕሊ ዝወሰደቶ ናይ እገዳ ስጉምቲ'ውን ርእይቶ ምሃቡ ፌስቡክ ገሊጹ'ሎ:: ፌስቡክ ብተወሳኺ እቲ መርበብ ገጻት ምንቅስቃሳቱ ንክልል ትግራይ ወይ'ውን ኣብቲ ክልል ዘሎ ኩነታት ዘተኾረ ኣይነበረንን ኢሉ:: ሓደ ካብ ገጻት'ቲ መርበብ'ውን ኣስታት 1.1 ሚልዮን ተኸተልቲ ከምኡ'ውን 76,000 ዝተፈጥሩ ጉጅለታት ማሕበራዊ ሚድያ ምጽንባሮም ይገልጽ:: ፌስቡክ ወሲኹ እቲ መርበብ ገጻት ኣስታት 6,200 ዶላር ኣብ ዝዝርግሖም ዝነበረ ትሕዝቶታት ወጻኢ ምግባሩ'ውን ሓቢሩ 'ሎ::


ኤርትራዊት ዶ/ር ኣልጋነሽ ትርከቦም ኢጣልያውያን መሓዙት፥ ስደተኛታት ተድሕን መርከብ ንምውናን ይጽዕሩ(2ይ ክፋል)

ብሰንኪ ዋሕዲ መራኽብ ኣብ ማእከላይ ባሕሪን ዝሃልቁ ሰባት ብምብዝሖም ክንጻወሮ ኣይክኣልናን ዝብሉ ኢጣልያውያን መሓዙት፡ ንተወሳኺ ናይ ምድሓን ሓገዝ ናይ ባዕሎም መርከብ ንምግዛእን ኣብቲ ባሕሪ ንምንቅስቓስን ካብ መንግስቲ ኢጣልያ ሕጋዊ ፍቓድ ከምዝረኸቡ ይገልጹ። ንትካል ግብረ ሰናይ ጋንዲ ትመርሕ ዶ/ር ኣልጋነሽ ፍስሃ ምስ ድምጺ ኣሜሪካ ኣብ ዝገበረቶ ቃለመጠይቕ፥ እዞም ስደተኛታት ካብ ዓዶም ከይወጹ ኢና ንመክር፡ እንተወጺኦምን ኣብ ኢድ ነጋዶ እንተኣትዮምን ግን ኣብ ባሕሪ ካብ ዝሞቱ ናይ ምድሓን ሓላፍነት ኣለና ትብል። ኣብዚ ኣብ ኣሜሪካ ነቲ ፕሮጀክት ምግዛእ መርከብ ኣብ ምትብባዕ ተወሃሃድ ኣሊሻ ተስፋኣለም ብወገና፡ ኤርትራውያን ነዛ መርከብ ኣብ ምግዛእ እቲ ናይ ወትሩ ሰብኣውነትና ክነርኢ ኣለና ትብል። ካልኣይ ክፋል ኣብዚ ምስማዕ ይክኣል:: No media source currently available


ብዓሰርተታት ኣሽሓት ዝቑጸሩ ህጻናት ክልል ትግራይ ሓደጋ ሞት የንጸላልዎም ከምዘሎ ትካል ህጻናት ኣድሕን ሕ/ሃ ኣጠንቂቑ

ህጹጽን ኣገዳሲን ሓገዝ እንተዘይኣርኪቡሎም ብውሑድ 33 ሽሕ ብጉድለት ኣመጋግባ ዝተጎድኡ ቆልዑ ትግራይ ክሞቱ ከምዝኽእሉ ናይ ሕቡራት ሃገራት ትካል ህጻናት ኣድሕን(ዩኒሴፍ) ኣጠንቂቁ። ዩኒሴፍ ብወገኑ "መንግስቲ ኢትዮጵያ፣ ናብ’ታ ብኩናት ተሃስያ ዘላ ትግራይ ዘይተደረተ መተሓላለፊ ንክህሉ ክንገብር ኢና" ክብል ንዝኣተዎ ቃል ንክትግብር ተማሕጺኑ ኣሎ። ወሃቢ ቃል እቲ ትካል ጀምስ ኤልደር ትካላት ረድኤት ናብ ዝተፈላለዩ ከባቢታት ትግራይ ክኣትው ተዘይኪኢሎም፣ ከቢድ ሰብ ሰራሕ ጥፍኣት ክስዕብ እዩ’ ክብል ኣጠንቂቁ:: "እቲ ዘድንቅ ነገር፣ ኣብ’ዘን ዝቅጽላ ኣዋርሕ፣ ኩነተ ውሕስና መግቢ እናተበላሸው ስለዝኸይድ፣ ብሕልፊ ንቆልዑ ኩነታት ክኸብዶም እዩ። ስለዚ፣ እኽሊ እንተዘይ ተዘሪኡ፣ ካብ’ቲ ዝጠቀስናዮ 33 ሽሕ ኣሃዝ ንላዕሊ ሓደጋ ሞት ኣብ ቆልዑ ከጋጥመና እዩ። ከምኡ ስለዝኾነ፣ ኣብ’ቲ ውግእ ዝሳተፉ ኩሎም ሓይልታት፣ ንዩኒሴፍ ዘይተደረተ ሰብኣዊ ተበጻሕነት ንክረክብ ክሕግዙን ንኣንጸላልዩ ዘሎ ሓደጋ ጥምየት ንክነውግድን ክንክእል ኣለና።" ዩኒሴፍ ኣብ መግለጺኡ ብውሑድ 140 ሽሕ ህዝቢ ትግራይ ኣብ ዳርጋ ጥምየት ደረጃ ከምዝርከቡ ጠቂሱ ኣሎ። ብዘይካ'ዚ 56 ሽሕ ቆልዑ ብሰንኪ ሕሱም ዋሕዲ መግቢ ክንክን ዘድልዮም እዮም ኢሉ። እቲ ወሃቢ ቃል ማእከላት ጥዕና ተጎዲኦም፣ ሰራሕተኛታት ጥዕና መጥቃዕቲን ምፍርራሕን ተፈጺምዎም ብሰንኩ ድማ ናብ ስርሖም ንዘይምምላስ ወሲኖም እዮም ይብል:: ተንቀሳቀስቲ ሰራሕተኛታት ጥዕናን ጉጅለታት ምግብናን ስርሖም ብነጻነት ንክሰርሑ ጥጡሕ ባይታ ክረኽቡ ኣለዎም። ኣብ’ዛ ንዛረበላ ሰዓት፣ ክታበት ንፍዮ፣ ኣልምሲን ቫይታሚን ኤን ንክህቡ ይብገሱ እዮም ዘለው። ክንዝክሮ ዘለና፣ ንትሕቲ 5 ዓመት ዝዕድሚኦም ቆልዑ ዝቀትሎም ‘ስእነት መግቢ’ ዘይኮነስ ከም ‘ሕጽረት ጽሩይ ዝስተ ማይን ጉድለት ጽርየትን’ እዩ። ትካል ህጻናት ኣድህን ሕቡራት ሃገራት ነቶም ዕለታዊ ንምንባር ክብሉ ይቃለሱ ዘለው 1.3 ሚልዮን ቆልዑ ንምእባድ ካብ ዘድሊ 47 ሚልዮን ዶላር እቲ 13 ሚልዮን ዶላር ከምዝጎደሎ’ውን ገሊጹ ኣሎ ።


ዝመጽእ ምርጫ ኢትዮጵያን ግብረመልሲ ገለ ፓርቲታትን

ኣብ ኣምቦ ወፍሪ ምርጫ ዝነበሮም ሓላፊ ፓርቲ ብልጽግና ኣቶ ፈቃዱ ተሰማ ፓርቶም እንተተዓዊቱ፣ ብፍልጠት፣ ቴክኖሎጂ፣ ብቁጠባን ብኣገባብን ክሰርሕ’ዩ ከምዝበሉ ተገሊጹ። ብካልእ ወገን፣ ኣብ’ቲ "ናይ ኣምስሉ" ዝበሎ ምርጫ ኦነግ ስለዘይተሳተፈ ከምዘይጣዓስ ብኣቶ ዳውድ ኢብሳ ዝምራሕ ኦነግ ገሊጹ። ወሃቢ ቃል ኦነግ ብወገኖም "ዋላ’ውን ኣብ’ቲ ምርጫ እንተዘይተሳተፍና፣ ኣብ ፖለቲካ’ታ ሃገር ዝጀመርናዮ ተሳትፎ ብሰላማዊ ኣገባብ ክንቅጽለሉ ኢና" ከምዝበሉ እቲ ዜና ገሊጹ። ሓላፊ ቤት ጽሕፈት ኦፌኮ ኣቶ ጥሩነህ ብወገኖም "ገዛኢ ፓርቲ ብልጽግና ኣብ ክልል ኦሮምያ በይኑ ተወዳዳሪ ኮይኑ ምቅራቡ፣ ንናይ’ታ ሃገር ጸገም ዘጋድድ’ምበር ካልእ ረብሓ ኣለዎ ኢልና ኣይንኣምንን" ከምዝበሉ ተገሊጹ ኣሎ። ሻድሻይ ምርጫ ኢትዮጵያ ኣብ ዝመጽእ ሶኑይ ከምዝካየድ ዝገለጸ ቦርድ ምርጫ’ታ ሃገር፣ ኣብ ትግራይ፣ ሃረሪ፣ ሶማሌ ሙሉእ ንሙሉእ፣ ኣብ ክልላት ኦሮምያ፣ ኣምሓራ፣ ደቡብን ቤንሻንጉል ጉሙዝን ድማ ገለ ከባቢታት፣ ብሰንኪ ጸጥታን ካልኦት ጸገማትን ኣብ’ዚ እዋን’ዚ ምርጫ ከምዘይካየድ ኣፍሊጡ እዩ ።


ኣብ ከተማ ሞቃዲሾ ብዘጋጠመ ርእሰ ቅትለታዊ መጥቓዕቲ ኣስታት 10 ወታሃደራት ምሟቶም ተገሊጹ

አብ ደቡባዊ ሞቃዲሾ አብ ማእከል ወትሃደራዊ ታዕሊም ተመሳሲሉ ዝኣተወ ውልቀሰብ ርእሰ ቅትለታዊ መጥቃዕቲ ከምዝፈጸመ ተገሊጹ። ንድምጺ ኣሜሪካ ርእይቶ ዝሃቡ ክልተ ምንጭታት፣ እቲ ውልቀሰብ ዩኒፎርም ሰራዊት ለቢሱ ናብ’ቲ ስፍራ ከምዝኣተወ ኣረጋጊጾም። መንግስታዊ ምንጭታት "ብውሑድ 10 ወትሃደራት ተቀቲሎምን ካልኦት ከቢድ መቁሰልቲ ዝወረዶምን ኣለው" ይብሉ። ኣዛዚ ሰራዊት ሶማያ ብርጋዴር ጀነራል ኦዳዋ የሱፍ ረገ ብወገኖም "10 ተዓለምቲ ከምዝሞቱን 20 ከምዝቆሰሉን" ንመሓውራት ዜና ገሊጾም። ካልኦት ንመሓውራት ዜና ግና እቲ በዝሒ ካብ’ቲ ዝተጠቀሰ ንላዕሊ ከምዝኾነ ይዛረቡ። ዕጡቅ ጉጅለ ኣል ሸባብ ፈጻሚኡ ባዕለይ እየ ኢሉ ሓላፍነት ወሲዱ ኣሎ።


ኣብ ትግራይ ፆታዊ ዓመፅ ደቂ ኣንስትዮን ኣዋልድን ተሓታትነትን

ብፌደራል መንግስቲ ናይ ዝተሸመ ግዚያዊ ምምሕዳር ክልል ትግራይ ኣባል ካብኔ ዝኾና ሓላፊት ቢሮ ጉዳይ ደቂ ኣንስትዮ ወይዘሮ እትየነሽ ንጉሰን ኣባል ኮማንድ ፖስትን ሓላፊ ቢሮ ፍትሕን ክልል ትግራይ ኣቶ ኣበራ ንጉሰን ኣብ ትግራይ ብኢሱዎ ከምዝቐፀለ ዝዝረበሉ ፆታዊ ዓመፅ ደቂ ኣንስትዮን ኣዋልድን ብዝምልከት ካብ ሰማዕቲ ዝተልዓሉ ሕቶታት መልሲ ሂቦም ኣለው። ኣቶ ኣበራ "ኣብ ልዕሊ ደቂ ኣንስትዮን ኣዋልድን ዝፍፀመ ዘሎ ኣረመናዊ ተግባር ንፌደራል መንግስቲ ንነግር ኣለና’’ ምስ በሉ ሰራዊት ኤርትራ ካብ ትግራይ ክወፅእ ሪፖርት ካብ ምግባር ሓሊፍና ነዚ ሓይሊ እዚ ናይ ምእላይ ይኹን ናይ ምምጓት ዓቕሚ ስለዘይብልና ጥርዓን ነቕርብ ኣለና’’ ኢሎም። "እተን ዝተጠቕዓ ደቂ ኣንስትዮ ዝወረደን ግፍዒ እናነብዓ ይነግራኻ ንስኻ እውን እናነባዕኻ ትሰምዐን’’ ዝበላ ወይዘሮ እትየነሽ "ሞራልካ ዝሰብር ክብሪ ትግራዋይ፣ ዝተኸበራ ደቂ ኣንስትዮና ብውርደት ክትሪኦ ከለኻ ብጣዕሚ ዘሕዝን እዩ’’ ኢለን።ከም ናይ ስግግር ምምሕዳር "ዳርጋ ብኹሉ ኣባላት ካብኔ’’ ዝኾነን እዩ። ፌደራል መንግስቲ መፍትሒ ክህብ ንፅዕር ኣለና’’ ኢለን። ምሉእ ድምፂ ኣብዚ ምስማዕ ይክኣል:: No media source currently available No media source currently available


ሱዳን: ኣብ ጉዳይ ግድብ ህዳሴ ስምምዕ ዝተበጽሑ ኩሎም ውዕላት ብግዚያዊነት ከምትቕበል ኣፍሊጣ

ሱዳን ኣብ ኣሰሓሓቢ ዓብይ ግድብ ህዳሴ ምስ ኢትዮጵያ ክትሰማማዕ ትኽእል ብግዚያውን ኣብ ትሕቲ ቅድመ ኩነትን እዩ ክብሉ ሚኒስትር ማይ ሱዳን ሎሚ ሶኑይ ገሊፆም። ታሕተዎት ተስፋሰስ ግብፅን ሱዳንን ኢትዮጵያ ኣብ ኣመላልኣን ኣሰራርሓን እቲ ግዙፍ ግድብ ንኣሳሪ ስምምዕ ክትፍርም ክደፍኣ ፀኒሐን እየን። ሚኒስትር ማይ ሱዳን ያስር ዓባስ ኣብ ካርቱም ንሪፖርተራት ኣብ ዝሃቡዎ መግለፂ "ሓፂር ግዜ ኣብ ግምት ብምእታው ሱዳን ኣብ ትሕቲ ቅድመ ኩነታት ዛጊት ኣብ ስምምዕ ዝተብፀሓሎም ኩሎም ውዕላት ሓዊሱ ንግዚያዊ ስምምዕ ክትቕበል እያ’’ ኢሎም ። ዝሓለፈ ዓመት ናይ መጀመሪያ ምዕራፍ ምምላእ እቲ ግድብ ምፍፃማ ዝገለፀት ኢትዮጵያ ኣብ ስምምዕ ተበፅሕ ኣይተበፅሐ ኣብ ዝቕፅል ወርሒ ሓምለ ምምልኣ ከም እትቕፅል ገሊፃ ኣላ።


መግለጺ ብቁጠባ ዝማዕበላ ሃገራት ጂ7 ኣብ ጉዳይ ትግራይ

ኣብ ብሪጣንያ ንሰለስተ መዓልታት ዝዘተዩ መራሕቲ ብቁጠባ ናይ ዝማዕበላ ሃገራት ጉጅለ ሸውዓት G7 ሰፊሕ መግለፂ ብምውፃእ ዋዕልኦም ዛዚሞም። ዓለምለኸ ሓላፍነትን ስጉምትን ኣብ ትሕቲ ዝብል ኣርእስቲ ዝወጸ መግለጺ ኣብ ክልል ትግራይ ብዝቐፀለ ግጭትን ብኣማኢት ኣሽሓት ዝቑፀሩ ሰባት ኣብ ኩነታት ዓፀቦ ዝርከቡ ሓዊሱ ኣብ ዝለዓለ ሰብኣዊ ሓደጋ ከምዘለው ብዝሕብሩ ፀብፃባት ብዓሚቕ ተሻቒልና ኣለና ይብል ። ሰፊሕ ፆታዊ ዓመፅ ሓዊሱ ንቀፃሊ ግፍዕታት ንኹንን ዝበለ እቲ መግለፂ ብናይ ሕቡራት ሃገራት ቤት ፅሕፈት ላዕለዋይ ኮሚሽነር ንሰብኣዊ መሰላት ይካየድ ዘሎ ምርመራታት ብሓጎስ ንቕበሎ፣ኣብ ትግራይ ተፈፂሞም ዝብሃሉ መግሃስታት ሰብኣዊ መሰላት ምሉእ ተሓታትነት ክረጋገፅን ፈፀምቲ ናብ ፍትሒ ክቐርቡን ንፅውዕ ይብል። ተፃብኦታት ብዘይ ውዓል ሕደር ጠጠው ክብል ንፅውዕ፣ሰብኣዊ ረድኤት ኣብ ኩሎም ከባቢታት ዘይተደረተ ተበፃሕነት ክረጋገፅን ወታሃደራት ኤርትራ ብዘይውዓል ሕደር ክወፁን ንፅውዕ ይብል። እቲ መግለፂ ብምውሳኽ ኩሎም ወገናት እንኮ መፍትሒ ናይቲ ቅልውላው ዝኾነ ተኣማኒ ፖለቲካዊ መስርሕ ክስዕቡ ነተሓሳስብ ይብል ። ብተወሳኺ መራሕቲ ኢትዮጵያ ኣብ ምኽባር ሰብኣውን ፖለቲካውን መሰላት ኩሎም ኢትዮጵያዊያን ንቅድሚት ዝጥምት ሃገራዊ ዕርቂን ምርድዳእን መሰረት ዝገበረ ሰፊሕን ሓቋፊን ፖለቲካዊ መስርሕ ከሰጉሙ ንፅውዕ ኢሉ ኣሎ ።


ኦርቶዶክስ ተዋህዶ ቤተ ክርስትያን ኤርትራ 5ይ ፓትሪያርክ ቀቢኣ

ናይ ኤርትራ ኦርቶዶክስ ተዋህዶ ቤተ ክርስትያን ትማሊ 13 ሰነ 2021 ኣብ ቤተ ክርስትያን ርእሰ ኣድባራት ደብረጺዮን ቅድስቲ ማርያን ኣስመራ ሓሙሻይ ፓትሪያርክ ብክብ ዝበለ ማዕርግ ቀቢኣ።  ኣብቲ ቅዱሳን ጳጳሳት፡ላዕለዎት ሰበ-ስልጣን መንግስትን ግንባርን፡ ዲፕሎማሰኛታት፡መራሕቲ ሃይማኖት ፡ዲያቆናትን ሊቃውንትን ወከልቲ ገዳማትን ኣብ ዝተረኽብሉ ዝተኻየደ ናይ ምቕባእ ስነስረዓት ብጹእ ኣቡነ ቆርሎስ ሓሙሻይ ፓትሪያርክ ርእሰ ሊቃነ ጳጳሳት ኦርቶዶክስ ተዋህዶ ኮይኖም ተሽይሞምን ቃለ መሓላ ፈጺሞምን። ብካልእ ወገን ሳልሳይ ፓትርያርክ ኦርቶዶክስ ተዋህዶ ቤተክርስትያን ኤርትራ ዝኾኑ አቡነ አንጦንዮስ ካብ መዝነቶም ተላዒሎም ኣብ ገዛ ማሕዩር ኣስታት 15 ዓመታት ምቑጻሮም ክግለጽ ምጽንሑ ይፍለጥ:: ምሉእ ትሕዝቶ ኣብዚ ምስማዕ ይክኣል:: No media source currently available


ሕ/ሃ ኣብ ትግራይ ብኣሽሓት ዝቑጸሩ ህጻናት ንጥምየት:ሕጽረት መግብን ሞትን ይቓልዑ ምህላዎም ኣጠንቂቑ

ኣብ ኢትዮጵያ ክልል ትግራይ ብኣሻሓት ዝቑፀሩ ህጻናት ብጥምየትን ዋሕዲ ዝተመጣጠነ መግብን ዝፍጠሩ ሕማማት ይሞቱ ምህላዎም ሕቡራት ሃገራት ኣጠንቂቑ። ምሉእ ትሕዝቶ ኣብዚ ምስማዕ ይክኣል ። No media source currently available


ሕ/ሃገራትን ሕ/ኣፍሪቃን ኣብ ክልል ትግራይ ዘሎ ጥምየትን ግፍዒን ንምክልካል ስጉምቲ ክወስድ ዘ ኤልደርስ ዝተባህለ ትካል ጸዊዑ

ዋና ፀሓፊ ሕቡራት ሃገራት ዝነበሩ ባንኪ ሙን፣ ፕረዚደንት ኣሜሪካ ነበር ጂሚ ካርተር ፣ ዴዝሞን ቱቱ፣ፕረዚደንት ላይበሪያ ዝነበራ ኤለን ጆንሰን ሰርሊፍ ሓዊሱ ብርክት ዝበሉ ፍሉጣት ሰባት ኣባላት ዝኾኑሉ The Elders ዝተባህለ ፋውንዴሽን ቤት ምኽሪ ፀጥታን ሕብረት ኣፍሪቃን ንዞባዊ ሰላምን ፀጥታን ቀርኒ ኣፍሪቃ ግልፂ ዝኾነ ሓደጋ ደቂኑ ኣሎ ዝበሉዎ ኣብ ትግራይ ኢትዮጵያ ዘጋጠመ ሰብኣውን ሰብኣዊ መሰላትን ቅልውላው ንምፍታሕ ቕልጡፍ ስጉምትታት ክወስዱ ፀዊዑ። ናይ ሕቡራት ሃገራት ኣወሃሃዲ ህፁፅ ረድኤት ኣብ ትግራይ ዓፀቦ ኣሎ ኢሉ ዝሓለፈ ሰሙን ምስ ምእዋጁ ኣብቲ ግጭት ዝሳተፉ ኩሎም ወገናት ብፍላይ ድማ ሓይልታት ምክልኻል ኢትዮጵያን ኤርትራን ትካላት ረድኤት ናብ ዘድልዮም ሰባት ከይሓልፊ ምኽልካሎም ጠጠው ከብሉ The Eldres ኣተሓሳሲቡ። ቤት ምኽሪ ፀጥታ ሕቡራት ሃገራት ንተበፃሕነት ሓገዝ ኣብ ልዕሊ ዝጥሕሱ ግቡእ ስጉምትታት ክውሰድ ዝፅውዕ ብመሰረት ዘሕለፎ ውሳነ 2417 ግብረ መልሲ ሕጂ ክህብ ኣለዎ ኢሎም። ሕብረት ኣፍሪቃ ንናይቲ ኩነታት ሓደግኡ ኣፍልጦ ክህብን ናይታ ክፍለ ዓለም ሰላምን ምርግጋእን ሓላፍነቱ ክዋፃእን ፀዊዑ ኣሎ።ኣባል እቲ The Elders ዝኾና ፕረዚደንት ሴራሊዮን ዝነበራ ኤለን ሰርሊፍ "ኣብ መቐመጢት ሕብረት ኣፍሪቃ ኣብዝኾነ (ኣብ ኢትዮጵያ) የጋጥም ዘሎ ናይ ሰብኣውን ሰብኣዊ መሰላትን ጥፍኣት ክፈትሕ ንሕብረት ኣፍሪቃ እፅውዕ"ኢለን። ሃለዋት ሓይልታት ኤርትራ ንናይ ኢትዮጵያን ናይቲ ዞባን ምርግጋእ ብዝዓበየ የዐንቅፎ ኣሎ ዝበለ እዚ መግለፂ ጉጅለ ሸውዓተ ወታሃደራት ኤርትራ ካብ ትግራይ ብዘይውዓል ሕደር ክወፁ ምፅውዑ ንድግፍ ኢሉ። ኣብ ልዕሊ ደቂ ኣንስትዮን ኣዋልድን ንዝፍፀም ሰፊሕ ፆታዊ ዓመፅን ፆታ መሰረት ንዝገበረ ህውከትን ንኹንን ዝበለ እዚ መግለፂ መግሃስታት ሰብኣዊ መሰላት ክምርመሩ ፀዊዑ። ናይ The Elders አደ መንበርን ናይ ሕቡራት ሃገራት ኮሚሽነር ሰብኣዊ መሰላትን ዝነበራን ማሪ ሮቢንሰን "ምግሳስን ፆታዊ ዓመፅን ብስልቲ ከም ናይ ኵናት መሳርሒ ምጥቃም ከቢድ ምጥሓስ ዓለምለኸ ሕጊ ሰብኣውነት እዩ።.....እዞም ዘይሕጋውን ዘዋርዱን ተግባራት ኣብ ዝለዓለ ስልጣን ዝርከቡ ሓዊሱ ፍትሒ ክረጋግፅን ንቅድሚ ገበናት ንምክልኻልን ህይወትን ግዳያት ዝኾና ደቂ ኣንስትዮን ኣዋልድን ፍትሒ ክረኽባን ኣለወን’'ኢለን።


ናይ ኢትዮጵያ ቅድስቲ ከተማ ኣክሱም ብቅልውላው ክልል ትግራይ ትናወጽ

ኣብ ነፍሲ ወከፍ ዓመት ናብ ንግደት ዝውሕዙን በጻሕቲ ሃገርንን ናብ’ታ ቅድስቲ ትባሃልን ኣብ ትግራይ ትርከብን ከተማ ኣኽሱም ይኣትው ነይሮም። ሎሚ ግና መብዛሕተኦም ጎደናታታ ጽምዋ ዓቢልልዎም፣ ሹቃታ ብሰንኪ ውግእ ዝተዓጸውዋ ከተማ ኮይና ኣላ።ኣብ ገጠራት ትግራይ ዝቀጸሉ ውግኣት ኣብ ልዕሊ’ታ ከተማ ከቢድ ጽልዋ የሕድር ኣሎ ትብል ናብ ኣኽሱም ዝኣተወት ወኪል ድምጺ ኣሜሪካ ሂዘር ሙርዶክ። ን40 ሚእታዊት ኣመንቲ ኦርቶዶክሳዊያን ኢትዮጵያዊያንን ንመብዛሕተኦም ተጋሩን፣ ኣኽሱም እታ ቅድስቲ ከተማ ናይ ዓለምና እያ። ዓሰርተ ትእዛዛት ዝሓዘለ ጽላት ኣብ’ታ ከተማ ከምዝርከብ፣ ኣኽሱም መጀመሪ ክርስትና እዩ ኢሎም ይኣምኑ። No media source currently available  ንልዕሊ ሸውዓተ ኣዋርሕ ድሕሪ ዝቀጸለ ውግእ ግና ብዙሓት ኣመንቲ ኣብ’ታ ከተማ ካብ ገጠር ናብ’ታ ከተማ ዝኣተው ተፈናቀልቲ እዮም። ግዳያት እቲ ውግእ ናብ ሆስፒታል ይኣትው ኣለው። ኪሮስ ገብሩ ሓደ ካብኦም እዩ "ኣብ ህንጸት ስራሕ ከለኹ ቴንዲኖ እናመላእኩ ከለኹ፣ እቲ ህንጻ ብቦምብ ምስ ተደብደበ እግረይ ተወቂዔ። እንደገና ተደጊመ።" ኣማሓደርቲ ሆስፒታል ፣ ብዘይካ’ቶም ኣብ ዓውዲ ውግኣት ዝቆሰሉ ብተወሳኺ፣ ትካላት ጥዕና ስለዝዓነው ወይ ስለዝተሰረቁ፣ ናብ ሆስፒታል ዝወስዱ ጽርግያታት ስለዝተዓጸው፣ መጠን ሞት ንሂሩ ኣሎ ይብሉ። ነበርቲ ኣኽሱም፣ ሓሓሊፉ ግጭት ከምዘጋጥምን ኣብያተ ንግዲ ቀስ እናበለ ይኽፈት ከምዘሎን ይዛረቡ። ኣይግዱ ዝተባሃለ ነጋዳይ’ታ ከተማ ከምዚ ይብል፣ "ድኳናትና እንተ ዘይከፊትና ብጥሜት ክንውዳእ ንኽእል ኢና። ኣብዚ ውግእ እዚ ዅነታት ተቀያያሪ ኮይኑ ኣሎ። ሰባት ካብ ከተማታት ናብ ገጠር ይሃድሙ ነይሮም። ሎሚ ግን ካብ ተመዛበልቲ ካብ ገጠር ናብ ከተማ እዮም ይመጹ ዘለዉ። ንሕና ድማ ክነዕቁቦም ኣሎና። ብህይወት መታን ክነብሩ ማዕጾና ክንከፍተሎም ይግባእ ኣለና።" ነበርቲ ኣኽሱም ኣብ እዋን’ቲ ቅድሚ ኣዋርሕ ዝተፈጸመን ኣማኢት ዝተቀትሉሉን ዝብልዎ ነታ ከተማ ዝወረዳ ከቢድ ግጭት፣ ብርክት ዝበሉ ትካላት ንግዲ ተሰሪቆም እዮም። ሎሚ’ውን ውግእ ምስ ቀጸለ እዩ። ወትሃደራት ኤርትራ ኣብ ጎድኒ ሰራዊት ኢትዮጵያ ኮይኖም ይዋግኡ ኣለው። ክልቲኦም ወገናት ሰራዊት ምልሻ’ውን ኣሰሊፎም እዮም። ውግእ ኣብ ትግራይ ዝተወለዐ ሰራዊት ህወሓት ነቲ ኣብ ትግራይ ዝነበረ መዓስከር ፌደራል ሰራዊት ድሕሪ ምጥቃዖምን ሰራዊት ኢትዮጵያ ናብቲ ክልል ድሕሪ ምእታዎም እዩ ይብል እቲ ሪፖርት። ብሰንኪ’ቲ ውግእ ኣሻሓት ተቀቲሎም፣ ሚልዮናት ድማ ተፈናቂሎም። መንግስቲ ኢትዮጵያ፣ ትግራይ ኣብ ጎደና ዳግመ እግሪ ምትካል ኣላ ይብል። ብርክት ዝበሉ ነበርቲ’ቲ ከባቢ ግና፣ ኩነታት ሰላምን ቁጠባን ካብ እዋን ናብ እዋን የንቆልቁል ኣሎ ባሃልቲ እዮም ትብል ወኪል ድምጺ ኣሜሪካ ሂዘር ሞርዶክ ካብ ኣኽሱም።


ኤርትራዊት ዶ/ር ኣልጋነሽ ትርከቦም ኢጣልያውያን መሓዙት፥ ስደተኛታት ተድሕን መርከብ ንምውናን ይጽዕሩ

ብሰንኪ ዋሕዲ መራኽብ ኣብማእከላይ ባሕሪን ዝሃልቁ ሰባት ብምብዝሖም ክንጻወሮ ኣይክኣልናን ዝብሉ ኢጣልያውያን መሓዙት፡ ንተወሳኺ ናይ ምድሓን ሓገዝ ናይ ባዕሎም መርከብ ንምግዛእን ኣብቲ ባሕሪ ንምንቅስቓስን ካብ መንግስቲ ኢጣልያ ሕጋዊ ፍቓድ ከምዝረኸቡ ይገልጹ። ንትካል ግብረ ሰናይ ጋንዲ ትመርሕ ዶ/ር ኣልጋነሽ ፍስሃ ምስ ድምጺ ኣሜሪካ ኣብ ዝገበረቶ ቃለመጠይቕ፥ እዞም ስደተኛታት ካብ ዓዶም ከይወጹ ኢና ንመክር፡ እንተወጺኦም ግን ኣብ ኢድ ነጋዶ እንተኣትዮምን ግን ኣብ ባሕሪ ካብ ዝሞቱ ናይ ምድሓን ሓላፍነት ኣለና ትብል። ኣብዚ ኣብ ኣሜሪካ ነቲ ፕሮጀክት ምግዛእ መርከብ ኣብ ምትብባዕ ተወሃሃድ ኣሊሻ ተስፋኣለም ብወገና፡ ኤርትራውያን ነዛ መርከብ ኣብ ምግዛእ እቲ ናይ ወትሩ ሰብኣውነትና ክነርኢ ኣለና ትብል። ምስ ክሊቲኤን ዝተገብረ ቃለ-መጠይቕ ኣብዚ ምስማዕ ይክኣል :: No media source currently available


'ነበርቲ ሓውዜን ግዳያት ኵናት ትግራይ ብጅምላ ይቐብርሉ ኣለው'ፀብፃብ ሄዘር ሞርዶክ

ኣብ ወሰን ከተማ ሓውዜን ግዳያት ኵናት ትግራይ ዓሚቕ ኣብዘይኮነ ጃምላዊ መቓብር ብእምንን ሓመድን ተደፊኖም ይርኣዩ።ገሊኦም መቓብራት ዓሰርተታት ሰባት ገሊኦም ድማ ሒደት ዝተቐብሩሎም እዮም።ንልዕሊ ሸውዓተ ወርሒ ኣብ ዝተኻየደ ኵናት ኣብ ዙሪያ እታ ከተማ ኣስታት ክልተ ምእቲ ሰባት ተቐቢሮም ክኾኑ ከምዝኽእሉ ይእመን ትብል ጋዜጠኛ ቪኦኤ ሄዘር ሞርደክ።ኣብ ከተማ ኣክሱም ዝተዓዘበቶ እውን ኣካፊላትና ኣላ። ሪፖርተር ቪኦኤ ሄዘር ሞርደክ ብቕድሚ ትማሊ ኣብ ከተማ ኣኽሱም ናብ ዝርከቡ ናይ ዕዳጋ ማእኸላትን ንክልተ ሆስፒታላትን ተዓዚባላ።ኣብ ኣክሱም ዝረኸበቶም ሰባት ኣብቶም ዝሓለፉ ሒደት ማዕልታት ሰባት ናይ ንግዲ ትካሎም ይኸፍቱን ብነፃነት ይንቀሳቐሱን ከምዝጀመሩን ሄዘር ትጋልፅ።ኣብ ጉዕዞ ብዙሓት ወታደራት ምርኣያ ኵናት ግን ከምዘይርኣየት ሓቢራ። ኣብ ትግራይ እቲ ኵናት ድሕሪ ምጅማሩ ብዝተፈፀመ ስርቂ ሆስፒታላት ንነፍሰ ፁራት ከተኣናግዱ ብዘይምኽኣሎም ሞት ኣዴታት ብዕፅፊ ምውሳኹ ኣብ ኣክሱም ናይ ሆስፒታል ዳይረክተር ገሊፁለይ ኣሎ ትብል።ሰባት ኣብ ዝነብርሉ ከባቢ ዝኾነ ይኹን ዓይነት ኣገልግሎት ጥዕና ኣይረኽቡን ከምዝበላን ፀገመ ቀረብ ምግቢ እውን ከምዘሎ እቲ ዝርካቡ እውን ዋጋ ብዕፅፊ ምውሳኹ እቲ ሜዲካር ዳይረክተር ከምዝገለፀላ ትሕብር። እቲ ሆስፒታል ክልተ ግዜ መድሓኒቱ ክሳብ ዝፅንቀቕ ከምዝተወረረን እቲ ናይ መወዳእታ ስርቂ ዝተፈፀመ ቅድሚ ሒደት ኣዋርሕ ዝተፈፀመ ብምዃኑ ክሳብ ሕዚ መድሓኒት ከምዘይተማልአን ገሊፆምለይ ኢላ መሳርሕትና ኤደን ገረመው ዘዘራረበታ ሪፖርተር ሄዘር ሞረዶክ። ሄዘር ሞርዶክ ብዛዕባ ከተማ ሓውዜን ዝለኣኸቶ ፀብፃብ ድማ ከምዚ ይብል። ነበርቲ ከተማ ሓውዜን ድሕሪ ዝተኻየዱ ብርክት ዝበሉ ውግኣት ኣብ ጎደናታት ወዲቖም ዝተረኸቡ ሬሳታት ዝተቐበርሉ ሓዊሱ ኣስታት 20 መቓብራት ኣለው ይብሉ።ሓውዜና ኣብ መንጎ ሓይልታት ምክልኻል ኢትዮጵያን ህዝባዊ ወያነ ሓርነት ትግራይን ብዝተኻየዱ ውግኣት ሓሙሽተ ግዜ ዝኸውን ኣብ ኢዶም ተቐያይራ እያ።ሚሊሽያታትን ወታደራት ኤርትራን እውን ካብቶም ተዋጋእቲ እዮም። ጓል 50 ዓመት ለታይ ግርማይ ሬሳታት ምቕባራ ብምግላፅ ናብ ናይ ቤተ ክርስቲያን መቓብር ተወሲዶም ዳግም ክቕበሩ ተስፋ ኣለዋ። ‘’እቶም ሬሳታት ንሸውዓተ፣ሸሞንተ ማዕልታት ተደርቢዮም ቀኒዮም’’ትብል ለታይ።’'ናብ ቤተ ክርስቲያን ንምውሳድ ዋላ ሓደ ሰብ ዝሕግዝ ኣይነበረን።ውሑዳት ኮይንና ኢና ቀቢርናዮም።ሕማቕ ጨና፣በስቢሶም ሓሲኾም’’ትብል። ኣብ ውሽጢ ከተማ ሓውዜን ህንፃታት ዓኒዮም፣ሰባት ካብ መካይን ማይ ክቕበሉ ይርኣዩ።ዝበዝሕ መሰረተ ልምዓት ናይቲ ከባቢ ዓኒዩ እዩ። መብዛሕቲኦም ነበርቲ ውሑሳት ናብ ዝኾና ከተማታት ናብ ካምፕታት ወይ ናብ ቤተሰቦም ወይ ናብ ኣዕርኽቶም ከይዶም እዮም።ኣስታት ክልተ ሚሊዮን ነበርቲ ክልል ትግራይ ኣብ ውሽጢ ኢትዮጵያ ተመዛቢሎም ይርከቡ።ልዕሊ 60,000 ሰባት ድማ ናብ ሱዳን ሃዲሞም። ኣብታ ከተማ ዝተረፉ ሰባት ሓዱሽ ውግእ ኣብ ዝኾነ እውን ከይልዓልዓብይ ስግኣት ኣለዎም።’’ብዙሕ ደብዳብ ተፈፂሙ እዩ’’ትብል ወጥሪ ዋላ እንተሃለወ እውን ኣብ ዕዳጋ ኮሚደሮን ድንችን ትሸይጥ ንደሕንነታ ክትብል ሽማ ክግለፅ ዘይደለየት ሰበይቲ።’’ህፃውንቲ ሞቶም ኣባይቲ ዓንዮም’’በለት ወሲኻ። መብዛሕቲኦም ሸየጥቲ ኣሕምልቲ፣ዘይቲን ከረሜላን ኣብ መሬት ዘርጊሖም ይርኣዩ፤ዝዕድግ ግን ዳርጋ የለን።’’ስራሕ የለን ግን ምሉእ ማዕልቲ ኮፍ ኢልና ንውዕል’’ ትብል እዛ ሸቐጥ ትነግድ ሰበይቲ። ካሊእ ሽሙ ክግለፀሉ ዘይደለየ ወዲ 33 ዓመት ንእሽተይ መደብር ከምዝነበረቶን ቡን፣ፓስታን ሽኮርን ይሸይጥ ከምዝነበረ ብምግላፅ ከምቶም ብዙሓት ሹቓት ተሰሪቑ ባዶ ምትራፉ ይገልፅ።’’ሕዚ ዋላ ሓደ ነገር የብለይን’’ይብል። ሃፍቶም ጊደይ ዝተብሃለ ወዲ 35 ዓመት እውን ኣብ ሓደ ናይቲ ከባቢ ሆቴል ይሰርሕ ከምዝነበረን ድሕሪ እቲ ኵናት ተሰሪቑን ዓን ዩን ኣሎ ይብል።ንሃፍቶም ዘስግኦ ድኽነት ኣይኮነን።ዝሞቱ ከምዝቐበረ ብምግላፅ ብሰንኪ ደብዳብ ብዙሕ ግዜ ካብ ገዝኡ ከምዝሃደመ ይዛረብ። መንግስቲ ኢትዮጵያ ረድኤት ብምክፍፋልን ፆታዊ ዓመፅ ዝፈፀሙ ወታደራት ብምኽሳስን ህዝቢ ትግራይ ካብዚ ክወፅእ ይሰርሕ ኣለኹ ይብል።መንገድታትን ኣገልግሎት ኢንተርኔትን ተዓፂዩ ኣብ ዝርከበሉ ዝበዝሕ እቲ ክልል ተበቲኹ ይርከብ።ፕሮግራም ምግቢ ዓለም ልዕሊ 90 ምእታዊ ህዝቢ ትግራይ ህፁፅ ረድኤት ምግቢ የድልዮም ይብል።መብዛሕቲኦም ትካላት ጥዕና ትግራይ ተሰሪቖም ወይ ዓኒዮም እዮም።ኣማእቲ ደቂ ኣንስትዮን ኣዋልድን ብወታደራት ኤርትራ፣ ሚሊሺያታት ክልል ኣምሓራን ብፌደራል ወታደራት ኢትዮጵያን ምዕማፀን ተፀብፂቡ። መንግስቲ ንመብዛሕቲኡ እቲ ክልል ዝሓዞ እንተመሰለ እውን ውግእ ቀፂሉ ይርከብ።በብዕለቱ ኣብ ኵናት ዝቖሰሉ ናብ ሆስፒታል ይመፁ ኣለው። ኣብ ሓውዜን ነበርቲ ሬሳታት ይቐብሩ ኣብዘለውሉ እቲ ኵናት እናቐነሰ ናይ ምኻድ ምልክት ከምዘይርኣዮም ይገልፁ። ‘’እቲ ቅትለት ቀፂሉ ኣሎ’'ትብል ለታይ።’’ኣብ ቀረባ ኣብ ጥቓ ቤተ ክርስቲያን ሸውዓተ ሬሳታት ቀቢርና’’ በለት ብምውሳኽ። ምሉእ ትሕዝቶ ኣብዚ ምስማዕ ይክኣል:: No media source currently available


ኣሜሪካን ሕብረት ኣውሮጳን ኣብ ጉዳይ ክልል ትግራይ ምዝርራቦም ተገሊጹ

ኣሜሪካን አውሮጳዊ ሕብረትን ትማሊ ሓሙስ አብ ዘካየድዎ ሓባራዊ ናይ ቪድዮ ኮንፈረንስ፣ ቀንዲ መዘራረቢኦም፣ እቲ አብ ትግራይ ይምዕብል ዘሎ ሰብኣዊ ቅልውላው ከምዝነበረ ተገሊጹ። ኣብ’ቲ ኣኼባ ዝተሳተፋ ኣምባሳደር ኣሜሪካ ኣብ ቤት ምኽሪ ጸጥታ ሕቡራት ሃገራት አምባሳደር ቶማስ ሊንዳ ግሪንፍልድ "ማሕበረሰብ ዓለም ኣብ ኢትዮጵያ ጥምየት ንከጋጥም ኣይከፍቅድን’ዩ" ክብላ ዘረበኣን ጀሚረን። እተን አምባሳደር ወሲኸን "ብኩነታት እቶም ንጉዳይ ትግራይ ናይ ስቅታ ግብረ መልሲ ሂቦም ዝበለኦም ኣባላት ቤት ምኽሪ ቁጠዐ ዝተሓወሶ ርእይቶ ኣብ ዝሃባሉ እዋን "እቲ ቤት ምኽሪ ኣብ ትግራይ ውግእ ደው ንክብል መታን ነቲ ኣብ ኢዱ ዘሎ ዓቅሚ ክጥቀም ኣይካኣለን" ከምዝበላ ወኪልና ጠቂሳ። አብ’ቲ ኣኼባ ዝቀረበ ቪድዮ ፕሮግራም መግቢ ዓለም ኣከታቲሎም ንዘጋጠሙ ኩነታት ኣብ ትግራይ ዝገለጸ እዩ ነይሩ። ዳይረክተር ወፍሪ ስራሕ ፕሮግራም መግቢ ዓለም ማርያ ሳንታ ማርያ፣ "ኣንበጣ በረኻ ነቶም ናይ ደርቂ ሓደጋ ዘስገኦም ገለ ከባቢታት ኣጥቂዑ እዩ። ምስ’ቲ ውግእ ተደሚሩ ድማ ዝመጸ ምቁራጽ ስርዓተ ጥዕና ኣሎ። ዕዳጋታት’ውን የለውን። ሓረስቶት ዘርኢን ድኹዒን ስለዘይብሎም ክሓርሱ ኣይካኣሉን። ሰላም’ውን የለን። እዚ ማለት ፕሮግራም መግቢ ዓለም ህዝቢ ንርእሱ ክሳብ ዝኽእል ሓገዝ ከቅርብ እዩ።" 350 ሽሕ ህዝቢ ኣብ ሓደገኛ ኩነታት፣ መሊኦም ናብ ጥምየት ዘይወደቊ፣ 2 ሚልዮን ህዝቢ ድማ ኣብ ውሕስና መግቢ ዘይብሉ ደረጃ ከምዝርከቡ ኣብ’ቲ መድረኽ ተገሊጹ ኣሎ። ኣብ ክልላት ዓፋር፣ ኣምሓራን ካልኦትን’ውን ከቢድ ኩነታት ከምከምዘጋጠመ ዝገልጹ ተሳተፍቲ’ቲ ኣኼባ፣ ብሰንኪ ድርቂን ወራር ኣንበጣን ብሓፈሽኡ 16 ሚልዮን ህዝቢ ኢትዮጵያ ጸገም ውሕስና መግቢ ኣጓንፍዎም ኣሎ ኢሎም። ናይ ኒውዮርክ ድምጺ ኣሜሪካናይ ኣሜሪካ ፕረዚደንት ጆ ባይደን ምስ ኣባላት ጉጅለ 7 (ጂ 7) ኣብ ዝራኸብሉ እዋን "ኩነታት ትግራይ ኣብ ኣጀንደኦም ከምዘካትትዎ’ ገሊጾም’ዮም" ትብል ። ሚኒስትር ጉዳያት ወጻኢ ኢትዮጵያ ትማሊ ኣብ ዝዝርገሖ መግለጺ "ኣብ ገለ ከባቢታት ትግራይ ዝነብሩ ሰባት ንሓደጋ ጥምየት ተቃሊዖም ዝብሉ ዝቃልሑ ሓበሬታታት፣ ኣብ ባይታ ንዘሎ ኩነታት ዘንጸባርቁ ኣይኮኑን" ከምዝበለ ዝዝከር እዩ።


ሕ/ሃ ሓገዝ መግቢ ኣብ ክልል ትግራይ ይባጽሕ ከምዘየሎ ሰባት ይሞቱ ምህላዎም ገሊጹ

ኩነተ መግቢ ኣብ ትግራይ ኣብ ኣዝዩ ኣሰካፊ ደረጃ ከምዝበጽሐን፣ ሰባት ይሞቱ ከምዘለውን ፕሮግራም መግቢ ዓለም ኣፍሊጡ። ብመሰረት መግለጺ ፕሮግራም መግቢ ዓለም፣ ልዕሊ 350 ሽሕ ህዝቢ ትግራይ ናብራ ጥምየት የሕልፉ ከምዘለውን ሓገዝ እንተዘይቀሪቡሎም ብርክት ዝበሉ ሰባት ከምዝሞቱ ኣጠንቂቁ ኣሎ። ትካል ህጻናት ሕቡራት ሃገራት ብወገኑ ካብ ሞንጎ ሞት ኣንጻላልይዎም ዘሎ እቶም 30 ሽሕ እኹል መግቢ ዘይረኸቡ ቆልዑ ምኳኖም ጠቂሱ። ቀ/ሚ ኢትዮጵያ ኣብይ ኣሕመድ ዝሓለፈ መጋቢት ትካላት ረድኤት ኣብ ሰሜናዊ ኢትዮጵያ ዘይተደረተ ምንቅስቃስ ክረኽቡ እዮም ኢሎም ነይሮም። ኣተሓባባሪ ወፍሪታት ፕሮግራም መግቢ ዓለም ቶምይ ቶምሰን ግና እቲ ቃል’ቲ ኣይተተግበረን ይብል:: "እቲ ኩነታት ንኩላትና ስራሕና ንምፍጻም ዘኽእል ኣይኮነን ዘሎ፣ ካብኡ ዝገደደ ትሽዓተ ሰራሕተኛታት ትካላት ረድኤት ተቀቲሎምና እዮም። ስለዚ ናብ ተጸበይቲ ረድኤት ንምብጻሕ ናይ ድሕነት ጸገም ኣሎና። ተጸበይቲ ረድኤት ዝተቀበልዎ ሓገዝ ብለይቲ ይዝመቱ ኣለው። ስለዚ ብወገን መንግስቲ፣ መሰረታዊ ናይ ኣተሓሳስባ ለውጢ ክሳብ ዘይመጸ፣ እቲ ቅልውላው ቀጻሊ እዩ።" ቶምሰን ወሲኹ ፕሮግራም መግቢ ዓለም ኣብ’ዘን ዝቅጽላ ሰሙናት ናብ 2.6 ሚልዮን ህዝቢ ረድኤት ንምብጻሕ ጻዕሪ ከምዝግበር ጠቂሱ ኣሎ። እዚ ክፍጸም ዝኽእል ግና መንግስታት ኢትዮጵያን ኤርትራን ብዝህብዎ ግብረ መልሲ እዩ ኢሉ። "ኤርትራዊያን እዮም እቶም ኣዝዮም ፈጸምቲ ዘስካሕክሕ ምዕጻው መንገዲን ኣብ ልዕሊ ሰላማዊያን ሰባት ዝፍጸም ግፍዒን። እዚ እዩ እቲ ዝዓበየ ጸገም ኮይኑና ዘሎ። ስለዚ ምውጻእ ወትሃደራት ኤርትራ እቲ ዝዓበየ ምፍኳስ ጾር እዩ። ብወትሃደራት ኢትዮጵያን ሓይልታት ክልል ኣምሓራን’ውን ዝፍጸሙ ዕንቅፋታት ኣለው’ዮም።" ኣብ ባይታ ካብ ዘሎ ዘሕዝን ተጓንፎ ወጻኢ ይብል ቶምሰን ሕጽረት ገንዘብ’ውን ካልእ ጸገም ኮይኑ ኣሎ። ፕሮግራም መግቢ ዓለም ሎም ዘበን ኣብ ትግራይ ስርሑ ንምፍጻም 203 ሚልዮን ዶላር ከምዝደልይ ጠቂሱ'ሎ። ወሃቢ ቃል ሚኒስትሪ ጉዳያት ወጻኢ ኣምባሳደር ዲና ሙፍቲ "ልዕሊ 300 ሽሕ ህዝቢ ናብ ደረጃ ጥምየት ወዲቆም ኣለው ብዛዕባ ዝተባሃለ፣ ነቲ ኩነታት ኣመልኪቱ ይወጹ ዘለው ሓበሬታታት ነቲ ኣብ ባይታ ዘሎ ኩነታት ኣየንጸባርቁን፣ ሓረስቶት ኣብ ክረምቲ መታን ከፍርዩ ብመንግስቲ ይግበር ብዛዕባ ይግበር ዘሎ ጻዕሪ ክገልጹ ከለው፣ ዘለናሉ ወቅቲ፣ ናይ ዘርኢን ሕርሻን ወቅቲ እዩ። ካብ ታሓራሳይ መሬት እቲ 70 ሚእታዊት ተቀሪቡ ኣሎ። እዚ ድማ 1.5 ሚልዮን ሓረስቶት ዝሽፍን እዩ። ድኹዒ ብሚኒስትሪ ሕርሻን ካልኦትን ይዳሎ ኣሎ" ከምዝበሉ ዝዝከር እዩ።


ቢሮ ትምህርቲ ክልል ትግራይ ከይዲ ትምህርቲ ምጅማሩ ሓቢሩ እንተኾነ ኣብያተ ትምህርቲ ከተማ መቐለ ትምህርቲ ከምዘይጀመሩ ተገሊጹ

ኣብ ክልል ትግራይ ከተማ መቐለ ንልዕሊ ሓደ ዓመት ዝተቛረፀ ከይዲ ትምህርቲ ኣብዚ ሰሙን ከምዝተጀመረ ቢሮ ትምህርቲ እቲ ክልል ገሊፁ:: ኣብ መቐለ ዝርከብ ሪፖርተርና ብወገኑ ተዘዋዊሩ ዝተዓዘቦም ኣብያተ ትምህርቲ: ትምህርት ከይጀመሩ ከምዝርኸቦም ሓቢሩ:: ምሉእ ትሕዝቶ ኣብዚ ምስማዕ ይክኣል::


ዓለምለኸ ትካላት ኣብ ክልል ትግራይ ሓደጋ ጥምየት ኣንጸላልዩ'ሎ ይብሉ: መንግስቲ ግን መግለጺታቶም ካብ ባይቶ ዘሎ ዝረሓቐ'ዩ ይብል

ኣሜሪካ ኣብ ትግራይ ንሰብኣዊ ረድኤት ዝውዕል 181 ሚልዮን ዶላር ከምዝለገሰት ተገሊጹ። ጥምየት ብዛዕባ ኣብ ትግራይ ኣንጸልዩ ኣሎ ዝብል መግለጺታት ማሕበረ ሰብ ዓለም ግብረ መልሲ ዝሃቡ ሰበ ስልጣን መንግስቲ ኢትዮጵያ፣ ኣብ ባይታ ንዘሎ ኩነታት ዘንጸባርቅ ኣይኮነን ይብሉ። ፕሮግራም መግቢ ዓለም ሎሚ ኣብ ዝዘርግሖ መግለጺ ‘ኣብ ትግራይ 4 ሚልዮን ህዝቢ ከቢድ ጥምየት ኣንጸላልዪዎም ኣሎ፣ ኣስታት 300 ሽሕ ህዝቢ ድማ ኣብ ከቢድ ጥምየት ወዲቆም ኣለው፣ ኩነታት ህዝቢ ምዕራብ ትግራይ ንምፍላጥ ዘሕግዝ ሓበሬታ ምርካብ ከምዘይተኻኣለ’ውን ጠቂሱ። ሰበ ስልጣን ኢትዮጵያ ግና ነቲ ኩነታት ኣመልኪቱ ይወጹ ዘለው ሓበሬታታት ነቲ ኣብ ባይታ ዘሎ ኩነታት ኣየንጸባርቁን ይብሉ። ወሃቢ ቃል ሚኒስትር ወጻኢ ኣምባሳደር ዲና ሙፍቲ ነዚ ናይ መንግስቶም መግለጺ ኣንጸባሪቆም:: ምሉእ ትሕዝቶ ኣብዚ ምስማዕ ይክኣል:: No media source currently available


ግብረ መልሲ መንግስቲ ኢትዮጵያ ንመግለጺ ኣርባዕተ አባላት ቤት ምኽሪ ኣሜሪካ

ኣርባዕተ ኣባላት ቤት ምኽሪ ኣሜሪካ ኣብ ኢትዮጲያ ኲናትን ዘብፀሖ ዘሎ ሓደጋን ቀፂሉ ኣሎ ክብሉ ምኹናኖም ኣብዚ ሰሙን ኣብ ዘውፅእዎ መግለፂ ምሕባሮም ዝዝከር እዩ ። እቲ መግለፂ "ብሚልየናት ዝቁፀር ህዝቢ ንጥምየት ተቃሊዑን ተመዛቢሉን " ይብል ። መንግስቲ ኢትዮጵያ ግን " ማሕበረሰብ ዓለም ዘይተፃረየ ሓበሬታ ተቀቢሉ ብምግዋሕ ዝሓዞ መርገፂ እዩ" ይብል። ምሉእ ትሕዝቶ ኣብዚ ምስማዕ ይክኣል ። No media source currently available


ቤት ምኽሪ ሰብኣዊ መሰላት ሕ/ሃ ኣብ ህላወ ወታሃደራት ሶማል ኣብ ክልል ትግራይ ሓድሽ መርትዖ ምቕራቡ ሓቢሩ

ንስልጠና ናብ ኤርትራ ዝተልኣኹ ኣሽሓት ወታሃደራት ሶማል ኣብ ግጭት ትግራይ ምስታፎም ናይ ሕቡራት ሃገራት ቤት ምኽሪ ሰብኣዊ መሰላት ሓዱሽ መርትዖ ድሕሪ ምቕራቡ ኣብ ልዕሊ መንግስቲ ሶማል ድፍኢት ይሕይል ኣሎ። ወለዲ ናይቶም ዝጠፍኡ ወታሃደራት ነቲ ኽሲ ንዝነፀጉ ፕረዚደንት መሓመድ ዓብዱላሂ መሓመድ ፋርማጆ ይኸሱ።ናይ ፓርላማ ኮሚቴ እቶም ወታሃደራት ኣበይ ኣተው ንዝብል ምርመራ ክካየድ ይሓትት ኣሎ። ኣብዚ ሰሙን ዝወፀ ሓደ ናይ ሕቡራት ሃገራት ቤት ምኽሪ ሰብኣዊ መሰላት ፀብፃብ ኣብ ኤርትራ ዝሰልጠኑ ወታሃደራት ሶማል ኣብ ኵናት ክልል ትግራይ ተሳቲፎም ይብል።መንግስቲ ሶማል ግን ወታሃደራቱ ኣብ ትግራይ ኣይተሳተፉን ክብል ብተኸታታሊ ክነፅጎ ፀኒሑ ኣሎ። ወለዲ ናይቶም ወታሃደራትን መራሕቲ ተቓወምትን እንተሓተቱ እውን ፕረዚደንት ፋርማጆ ብዛዕባ እቶም ወታሃደራት ዛጊት ርእይቶ ዛይሃቡን። ኣብ ፓርላማ እታ ሃገር ኮሚቴ ጉዳያት ወፃእን ዓለምለኸ ርክባትን ብዛዕባ እቲ ጉዳይ ናብ ቤት ፅሕፈት ፕረዚደንት መብርሂ ክወሃቦ ክልተ ደብዳበታት እንተለኣኸ እውን መልሲ ኣይረኸበን። ኣባል ኮሚቴ መሓመድ ሓሳን ኢድሪስ እቶም ፕረዚደንት ንጉዳይ ሃገራዊ ድሕነት ሓላፍነት ክወስዱ ኣለዎም ይብሉ። ኣብ ሰነ 2018 መራሕቲ ሶማል፣ኢትዮጵያ ኤርትራትን ኣብ ፀጥታ፣ፖለቲካውን ቁጠባውን ምትሕብባራት ስምምዕ ፈሪሞም እዮም።


ሪፖርት ሁማን ራይትስ ዎች ኣብ ጉዳይ ኣብ ኦሮምያ ዝተቐትለ ወዲ 17 ዓመት መንእሰይ

ሓይልታት መንግስቲ ኢትዮጵያ ኣብ ክልል ኦሮሚያ ንሓደ ወዲ 17 ዓመት ኣብ ፀሓይ ዓራርቦ ከምዝቐተሉዎ ዓለምለኸ ተሓላቒ ሰብኣዊ መሰላት ሁማን ራይትስ ዎች ገሊፁ።ኣማኑኤል ወንድሙ ኣብ ኣደባባይ ምርሻኑ ኣብታ ሃገር ሓይልታት ፀጥታ ዝፍፀምዎ በደል ተሓተቲ ዘይምዃኖም ዝሕብር እዩ ኢሉ ኣሎ። ሁማን ራይትስ ዎች ኣብ ማሕበራዊ ሚዲያ ንዝወፀ ቪዲዮ ብምጥቓስ 11 ግንቦት 2021 ሓይልታት መንግስቲ ኣብ ከተማ ደምቢዶሎ ንኣማኑኤል ሒዞም ብምቕጣቃጥ ኣብቲ ዕለት ኣብ ኣደባባይ ረሺኖምዎ ይብል ። ብኻልእ ወገን እቲ ተግባር ምፍፃሙ ዝገለፁ ምኽትል ሓላፊ ፀጥታ ኢንስፐክተር ኣሕመድ ያስን ኣብ ልዕሊ ኣማኑኤል ዝተወስደ ስጉምቲ ብምርግጋፅ ‘'ሲሳይ ፊዳ ንዝተባህለ ጋዜጠኛ ቶኲሶም ብምቕታል ካብ መንጎ ዝተርጠሩ ምዃኑ ባዕሉ ኣረጋጊፁልና እዩ’’ኢሎም ኣለው። ወላዲ ኣቡኡ ንኣማኑኤል ኣቶ ወንድሙ ከበደ ግን ውላዶም ፖሊስ ዝበሎ ገበን ፈፂሙ ኢሎም ከምዘይኣምኑ ብምግላፅ "ወደይ ብገበን ዝጥርጠር እንተዝኸውን እውን ካብ ዝቕተል ኣብ ቅድሚ ዳኛ ክቐርብ ነይሩዎ’’ኢሎም። ምኽትል ሓላፊ ፖሊስ ዞባ ቀሌም ወለጋ ኢንስፔክተር ኣሕመድ ያሲን ግን ካብ ፖሊስ ከምልጥ ኣብ ዝፈተነሉ እዋን እዩ ተቐቲሉ ኢሎም። ኮሚሽን ሰብኣዊ መሰላት ኢትዮጵያ ኣብ ከተማ ደምቢዶሎ ኣማኑኤል ወንድሙ ብዘይፍርዲ ዝተቐትለሉ ኣገባብ ኣተሓሳሲቡኒ ክብል ብምሕባር ተፃሪዩ ስጉምቲ ክውሰድ ዘተሓሳስብ መግለፂ ኣብቲ እዋን ኣውፂኡ ነይሩ።


መቐለ: 405 ሚልዮን ብር ወጻኢ ዝተገብረሉ ፕሮጀክት ሓይሊ ኤሌትሪክ ተመሪቑ ኣገልግሎት ምሃብ ጀሚሩ

ኣብ ዙሪያ ከተማ መቐለ 405 ሚሊዮን ብር ወፃኢ ዝተገበረሉ ፕሮጀክት ሓይሊ ኤሌክትሪክ ብናይቲ ክልል ዋና ፈፃሚ ስራሕ ግዚያዊ ምምሕዳር ዶክተር ኣብርሃም በላይ ተመሪቑ ኣገልግሎት ምሃብ ምጅማሩ ኣገልግሎት ዜና ኢትዮጵያ ፀብፂቡ። እቲ ዜና እቲ ፕሮጀክት ን25 ሽሕ መራሕቲ ስድራ ተጠቀምቲ ሓይሊ ኤሌክትሪክ ከምዝገብር ተገሊፁ ይብል።ዶክተር ኣብሃም "ንዓመታት ብሕፅረት ሓይሊ መብራህቲ ይፅገሙ ዝነበሩ ጣቢያታት ብርሃን ክረኽቡ ምኽኣሎም ዝለዓለ ታሕጓስ ይስምዐኒ’’ ኢሎም ። ቅድሚ ሎሚ ተጀሚሩ ዝነበረ ፕሮጀክት ወይ ሓዱሽ ዝተሰርሕ ምዃኑ ግን ብመንግስታዊ ኣገልግሎት ዜና ዝቐረበ ፀብፃብ ኣይገለፀን።


160 ሚልዮን ካብ ህጻናት ዓለም ኣብዚ እዋን ዓለምለኸ ለበዳ ኣብ ግዱድ ሸቕሊ ከምዝተዋፈሩ ሕ/ሃ ኣፍሊጡ

160 ሚሊዮን ቆልዑ ዓለም ኣብ ግዱድ ሸቕሊ ተዋፊሮም ከምዝርከቡ ሓደ ሓዱሽ መፅናዕቲ ኣፍሊጡ።ካብ 2016 ዝነበረ ጸብጻብ ብ8.4 ሚሊዮን ወሲኹ ኣሎ። ዓለምለኸ ናይ ሰራሕተኛ ውድብን ትካል ህጻናት ሕቡራት ሃገራትን ብሓባር ኣብ ዘውፅእዎ ፀብፃብ ለበዳ ኮቪድ19 ነቲ ብዓንተብኡ እውን ዘሰክፍ ዝነበረ ኩነታት ኣግዲዱዎ ኣሎ ይብል። ብመሰረት እቲ መረዳእታ ኣስታት ፍርቂ ወይ 79 ሚሊዮን ህፃናት ንኣካላዊ፣ ኣእምሮኣዊን ካብኡ ሓሊፉ ድማ ክቐትል ኣብ ዝኽእል ሓደገኛ ስራሕ ተዋፊሮም ይርከቡ። ነዚ ንምቕያር ሓፈሻዊ ረብሓታትን ፅፉፍ ትምህርትን ክሕልው ህጻናት ናብ ቤት ትምህርቲ ክምለሱ ዝገብር ብቑዕ ማሕበራዊ ሓለዋ ክረጋገፅ ክልቲኦም ዓለምለኸ ውድባት ፀዊዖም ኣለው።


ቃለ መጠይቕ ምስ ዶ/ር መረራ ጉዲናን ታየ ደንደኣን ኣብ ጉዳይ ምርጫ ኢትዮጵያ

ኣብ ዝሓለፈ ወርሒ 28 ግንቦት 2013 ክካየድ ተሓሲቡ ዝነበረ ሻድሻይ ሃገራዊ ምርጫ ኢትዮጵያ ናብ 14 ሰነ 2013 ማለት እውን ኣብ ዝመፅእ ሰሙን ክካየድ ምውሳኑ ሃገራዊ ቦርድ ምርጫ ኢትዮጵያ ምሕባሩ ይዝከር ። ምርጫ ዝካየደሎም ከባቢታት መዝገባ መረፅቲ ተማልኡ ኣብ ዝተኻየደሉ ጥራሕ ምዃኑ ተሓቢሩ እዩ ። ኣብታ ሃገር ብዛዕባ ዝካየድ ምርጫን ካልኦት ጉዳያትን ኣልዒሎም ምስ ጉጅለ ፍሉይ ልኡኽ ኣሜሪካ ናብ ቀርኒ ኣፍሪቃ ጂፍሪ ፌልትማን ዝተዛራረቡ ኣቦ መንበር ፌደራሊስት ኮንግረስ ኦሮሞ ዶ/ር መራራ ጉዲና ከምኡ'ውን ፤ኣብ ጉዳያት ምርጫ ድማ ኣብ ክልል ኦሮሚያ ወሃቢ ቃል ታየ ደንደኣ ርእይቶኦም ሂቦም ኣለው። "ኣነ ብወገነይ እዚ ምርጫ: ምርጫ ኣይመስለንንዘሎ ።ኣብ ዝሓለፉ ሰለስተ ዓመታት ንኹሎም ሰብ ብፅሒት ዘሰማምዕ መሰረታዊ ኣብ ዝኾነ ናይ ምርጫ ይኹን ካልኦት ሃገራዊ ጉዳያት ኣንፈቱ ዝነፀረ ሃገራዊ ምርድዳእ ክፍጠር ይግባእ ። እንተ በዚ ሐጂ ዝኸዶ ዘሎ እንተኾይኑ ግና ከምቲ ኢህወደግ ዝለመዶ ናይ ሓደ ፓርቲ ልዕልና ዝነገሰሉ ዓይነት ፀወታ ዝፃወት እንተኾይኑ ነቲ ዋጋ ዝተኸፍሎ ለውጢ ከንቱ ምትራፍ እዩ ኢልና እዚ ናይ ትግራይ ህልቂት ቅድሚ ምኽሳቱ ንሰለስተ ዓመታት ክንሓትት ፀኒሕና ዝተረኽበ መፍትሒ ግን የለን ። ኣብ እዋን ንጉስ፣ ደርጊ ኮነ ኢህወደግ ምርጫታት ነይሮም እዩም እዚ'ውን ካብኡ ዝተፈለየ ኣይመስለንን ። " ኣብ ዝሓለፈ ወርሒ ጥሪ ኣብ ምርጫ ንኽሳተፉ ቦርድ ምርጫ ፍቃድ ዝሃቦም ከባቢ 50 ዝፅግዑ ፓርቲታት ፖለቲካ ንሰለስተ መዓልታት ዝፀንሐ ኣኼባ ኣካይዶም ኣብ ሽዱሽተ መሰረታዊ ነጥብታት ተሰማሚዕና ነይርና ዝበሉ ዶ/ር መራራ እቲ ኣኼባ ተወከልቲ ገዛኢ ፓርቲ ፣ሽማግለታት ዓዲን ሞንጎኛታትን እዮም ዝተባህሉ ሰባት ኣብ ዝተረኽብሉ እዩ ኢሎም። ካብቶም ሹድሽተ ነጥብታት ዝበልዎም እቲ ሓደ ቅድሚ ምርጫ ክዕመሙ ኣለዎም ዝበልናዮም ንምርጫን ዝሕግዙ ጉዳያትን ከም ባይታ ፖለቲካ ምስፋሕ ፣ጉዳይ እሱራት ፖለቲካ ፍታሕ ክረክብ ፣ቦርድ ምርጫ ካብ ፖለቲካን ተጽዕኖ መንግስቲ ዝወፀን ነፃን ክኸውን እዚኦምን ዝኣምሰሉን ምስ ምርጫ ተኣሳሲሮም ክኮኑ ከለዉ ካልኦት ሓሙሽተ ነጥብታት ድማ ድሕሪ ምርጫ ብዝሃድአ መንፈስ ንኣብነት ብዛዕባ ሕገ መንግስቲ ዝምልከቱ ጉዳያት ክንምለሶ ኢና ኢልና ተፈላሊና ። ስጋብ ሕጂ ግና ሓደ ዝተጨበጠ ነገር ከይገበርና ናብ ምርጫ ኣቲና ኢሎም ። ኣቶ ታየ ደንደኣ ግን ብኣንፃሩ ብመዳይ መንግስቲ ብተደጋጋሚ ዘተታት ምክያዶም ይዛረቡ ። "ብመዳይ መንግስቲ ብርክት ዝበሉ ዘተታት ተኻይዶም እዮም። ሕጂ'ውን ብመዳይ ቤት ምኽሪ ፓርቲታት ዘተታት ይካየዱ ኣለዉ ። መተሓዳደሪ ደንበ ኣውፂኦም ኣብ ሃገራዊ ስምምዕ ክብፃሕ ኣለዎ ነዚ ዘረጋግፅ ድማ ክግምገም ኣለዎ ዝብል እዩ ። እዚ ድማ እቲሓደ ዝረጋገፀሉ ብምርጫ እዩ ። ስለዚ ነዚ ዝሰርሕ ኣካል ተጣይሹ እንዳተሰርሓሉ ይርከብ። እዚ ኾይኑ እናሃለወ ግን ምስ ኦፊኮ ንብሕትና ኣብ ክልልና ዝገበርናዮ ዘተ ካብ ዝተሰማማዕናሎም ነጥብታት ሓደ ክዕረዩ ዘለዎም ነገራት እንተልዮም ዋላ ሕገ መንግስቲ ዝምልከት ጉዳይ እውን እንተኾነ ክመሓየሽ ከምዝኽእል እንተዘይኮይኑ ግና ክኽበር ከምዘለዎ ኢና ተዛቲና ። ይኹን እምበር ሽዑ ንሽዑ እዩም ኣፍሪሶሞ ።" ዶ/ር መራራ ግን ብኸምዚ ዓይነት ኩነታት ዝካየድ ምርጫ ልፍዓት እንተዘይኮይኑ ዝመፅእ ለውጢ ኣይህሉን ስለዝበልና ኢና ካብ ምርጫ ተደፊእና ወፂእና ይብሉ ። ኣብ ኦሮምያ ክንደይ ዝኣኽሉ ፓርትታት እዮም ኣብ ምርጫ 2013 ዝሳተፉ ንዝብል ዶ/ር መራራ ከምዚ ይብሉ ። "ኣብ መብዛሕትኡ ክልል ኦሮሚያ ተወዳዳሪ ፓርቲ ብልፅግና ጥራሕ እዩ ። ኣብ ዝተወሰኑ ከባቢታት ምናልባት ክህልዉ ይኽእሉ ። ካብ 183 መንበራት ካብ ሲሶ ንላዕሊ ሓደ ፓርቲ እዩ ዝወስዶ ማለት እዩ ። ምርጫ እንተተባሂሉ ምውድዳር ክህልው ይግባእ ። ብምዃኑ ክልል ኦሮሚያ ካብ ምርጫ ወፃኢ እዩ:: ትግራይ ካብ ምርጫ ወፃኢ እዩ ፣ ቤንሻንጉል፣ ኣብ ሓደ ሓደ ከባቢታት ደቡብ ኣብ ክልል ኣምሓራ ኣብ ከባቢታት ቅማንትን ዞባ ኦሮሚያን ኣብ ዝበሃሉ ከባቢታት ጎንደር ሰላም የብሎምን ብሓፈሻ ልዕሊ 50% ከባቢታት ኢትዮጵያ ወይ ተወዳዳሪ ዘይብሉ ምርጫ እዩ ዝካየድ ወይ ድማ ምርጫ ኣይካየደሉን ። " ዶ/ር መራራ ወሲኾም ንሕና ኮነ ተባሂሉ ካብቲ ምርጫ ክንወፅእ ዝተገብረ ብልፅግና ፓርቲ ኦሮምያ ንኦነግን ኦፌኮን ክስዕረሉ ዝኽእል ዓቅሚ ከምዘይብሉ ስለዝፈልጥ እዩ ይብሉ ። "ኣባላትና ይእሰሩ ፣ ካብ ዝነበሩና 206 ቤት ጽሕፈታት አብዚ እዋን ሰለስተ ቤት ጽሕፈታት ጥራሕ እዮም ዘለዉና ። እቶም ዝተረፉ ብግዲ ይኹን ብድልየት ክዕፀዉ ገይሮም እዮም ። እዚ ኹሉ ፀቅጢ ኣብ ልዕሌና ክወርድ ዝኸኣለ ብልፅግና ኣብ ኦሮምያ ክስዕር ከምዘይኽእል ስለዝተረደአ እዩ ።" ታየ ደንደኣ ግና ምስ'ዚ ኣይሰማምዑን ። "ተደጋጋሚ ከምዚ ዓይነት ክስታት የልዕሉ እዮም ይኹን እምበር እንትርፎ ሓደ ቤት ፅሕፈት ኣብ ዞባ ምዕራብ ወለጋ ዝነበረን እቲ ገዛ ናይ ቀበሌ ገዛ ብምኳኑ ንናይ መንግስቲ ስራሕ ተዳልዩ ስለዝነበረ ካልእ ቅያር ክወሃቦም'ውን ተወሲኑ እዩ ። ካብኡ ወፃኢ ግን እቶም ዝተዓፅዉ ቤት ፅሕፈትታቶም ኣበይ ከምዝተዓፅዉ ክሕተቱ ከለዉ ዝህብዎ መልሲ የለን ። ንኣብነት ኣብ ክልል ኦሮሚያ ዘለዉ ክልላት ምርጫ 187 እዮም ንሳቶም ተዓፅዮምና ዝብልዎምም ቤት ጽሕፈታት ድማ 203 እዩ ። ክንድ'ዚ ቁፅሪ ንሕና'ውን የብልናን ። " ነቲ ዶ/ር መራራ ጉዲና ብዝተፈላለየ ምኽንያት ካብቲ ምርጫ ክንወፅእ ተገይርና ኢና ክብሉ ዘቅረብዎ ክሲ ኣቶ ታየ ደንደኣ ድማ እዚ ዝካየድ ዘሎ ምርጫ ኣሳታፋይ ብምዃኑ ኣብቲ ምርጫ ክሳተፉ ይፅውዑ። "ብመዳይና ካብቶም ኣብ 2002:2007 ካብ ዝተገብሩ ምርጫታት ዝበለፀን ዝሐሸን ኣሳታፊ እዩ ። ሚድያ ነፃ እዩ ። ቦርድ ምርጫ'ውን ነፃን ቅድሚ ሐጂ ካብ ዝነበሩ ዝሐሸ እዩ ። ካልኦት ዴሞክራሲ ዝድግፉ ቤት ጽሕፈታት፣ ናይ ፀጥታ ኣካላት ምርኣይ ይከኣል እዩ።ኣዝዩ ነፃን ኣሳታፍን እዩ እቶም ዝወፁ ንኽምለሱ ሽማግለ ሰዲድና ካብ ምልማን ወፃኢ ሕጊ ምኽባር እምበር ብፖለቲካ ምኽንያት ዘብፃሕናዮ ተጽዕኖ የለን።" ዶ/ር መራራ ጉዴና ንህዝቢ ዘድልይዎ ወሰንቲ ነገራት ኣብዘይተማለአሉ ከም ሰላምን ምርግጋኣትን ፣ ኣብ ኢትዮጵያ ነፃን ፍትሓዊን ምርጫ ተኻይዱ ዴሞክራሲ ኣይውለድን ፤ ሳልሳይ ብዝተፈላለየ መንገዲ ካብ ዓዶም ክሓልፈሎም ናብ ስደት ክውሕዙ ከለዉ ኣደዳ ባሕርን በላዕትን ዝኾኑ መናእሰይ በዚ ምርጫ ተስፋ ገይሮም መገዲ ልምዓትን ዕብየትን ዘግብር እንተዘይ ኮይኑ ነዚኦም ዘየማልእ ምርጫ ዋጋ የብሉን ኢሎም ። ኣቶ ታየ ደንደኣ ድማ ንሕና ዘረጋገፅናዮ ሓቂ ነዚ ዘርኢ ኣይኮነን ብፍላይ ነቲ መንእሰይ ኣዘራሪብናዮ ኢና ሕጂ ሰላምን ናፅነትን ከምዝረከበ ፣ ንሳቶም ትሸዓተ ጊዜ ዝፀዉዕዎ ዓመፅ ኣይንቅበልን ኢሉ ብሰላም ሰሪሑ ክነብር ዝመርፅ መንእሰይ እዩ ዘሎ ኢሎም ። ኣቶ ታየ ደንደኣ እቲ ፀገም ፖለቲካዊ ዘይኮነስ ቁጠባዊ ፀገም እዩ ሐጂ ዘለዎ ይብሉ ። "ፖለቲካዊ ፀገም የለን ቁጠባዊ ፀገም እዩ ኣብ ኢትዮጵያ ዘሎ ። ካብ ሎሚ ንደሓር በቃ ነፃ ኢና ስለዝተባህለ ጥራሕ ኩሉ ነገር ብዝኣክል ምንቅስቃስ ምህርትታት ኣይዘይህሉን ፣ ግዘ ዝሓትት፣ምምሕያሽ ፖሊሲ ዝሓትት እዩ።ብሙኳኑ ምናልባት ንስደት ዝወፁ ክህልዉ ይክእሉ እንተኮነ ግን ብፖለቲካዊ ኣረኣእያ ዝህሉ ፀገም ግን የለን ። ዶ/ር መራራ ምስ ፍሉይ ልኡኽ ፕረዚደንት ጆ ባይደን ንቀርኒ ኣፍሪቃ ጀፍሪ ፌልትማን ተራኺቦም ክዘራረቡ ቆፀሮ ዝነበሮም ኮይኑ ምስ መንግስቲ ዝነበሮም ዘተ ስለ ዘይወድኡ ተባሂሉ ምስ ኣርባዕተ ኣባላት ምስ ፊልትማን ዝመፁ ሰባት ተዘራሪቦም 'ዮም ። " ብዝተፈላለዩ ቅልውላዋት ትጥቃዕ እያ ዘላ ብዛዕባ እቲ ዘሎ ኩነታት'ውን ዘቲና ። ካብ ፈተውቲ ኢትዮጵያ እንታይ ትፅቢት ከምእንገብር ፣ ንሕና ካብቲ ምርጫ ከመይ ተደፊእና ከምዝወፃእና ዘርኢ ብዝርዝር ሽዱሽተ ነጥብታት ኣቐሚጠ መንግስቲ ኢትዮጵያ ብኡኡ እንተዘይተጓዒዙ መፃኢ ዕድል ሃገርና ፀልማት ክኸውን ከምዝኽእል ኣረዲኤዮም እየ ። '  ዶ/ር መራራ ጉዴና ምስ ጀፍሪ ፌልትማን ዝመርሕዎ ፍሉይ ልኡኽ ኣሜሪካ ተራኺቦም ዘልዓልዎም ሽዱሽተ ነጥብታት ካብ ዝበልዎም እቲ ሓደ ህዝብን ፖለቲካዊ ሓይልታትን እዛ ሃገር ናብሓደ ምርድዳእ ክመፅእ ዝኽእል ሃገራዊ ስምምዕ ክፍጠር ይግባእ ፣ ናይ ሓደ ፓርቲ ፀወታ ጥራሕ ከሰጉመና ዝኽእል ኣይኮነን ፣ ነገራት ብሓይሊ ክፈትሑ ዝፍትንዎ ነገር ቅድሚ ሕጂ'ውን ተፈቲኖም ዘይሰርሑ እዮም ። ካብ ድሕሪ ሕጂ'ውን ዘይሰርሑ እዮም ክብሉ ንገሊኦም ዘርዚሮምዎም እዮም ። ካብቲ ዘተኦም እንታይ ትፅቢት ከምዝገብሩ ንዝብል ድማ "ኣብ ሃገርና ዘሎ ፀገም ሕጂ ማሕበረሰብ ዓለም ክርደኦ ዝጀመረ ይመስለኒ ። ኣነ ዝሓቶም ተኪኦም ክዋግኡልና ፣ ክሰርሑልና ወይውን ፍታሕ ከምፅኡልና ኣይኮነን ፤ ሓይልታት ፖለቲካ ኢትዮጵያ ኮኑ ህዝብታት ኢትዮጵያ ደለይቲ ሰላም ምኳኖም ፣ ልምዓትን ዕብየትን ንደሊ ምኳናን በዚኦም ንኽሕግዙናን ክፈልጡልናን እዩ። እዚ ድማ ንሳቶም ተፈቲዮም ዘይዕወተሉ መንገዲ የለን ።" ኣብ መወዳእታ ዶ/ር መራራ ጉዲና ኣብ ኢትዮጵያ ንዘሎ ሓፈሻዊ ፀገም ፍታሕ ክኾን ይኽእል እዩ ዝበልዎ ሓሳብ ሓቢሮም ። "ኣነ ዝመስለኒ በብቦትኡ ንዝፍጠሩ ፀገማት ብተኹሲ ክፍታሕ ምሕሳብን ምፍታንን ጠጠው ክብል ይግባእ ብምዝርራብን ምርድዳእን ተዝፍታሕ ይምረፅ ፤ ካልእ ብፍላይ በዚ ኢትዮጵያ ሕጂ ዘላትሉ ኩነታት ሃገራዊ ስምምዕ ኣብዘይብሉ ምርጫ ክካየድ ምሕሳብ ፀወታ እዩ ዝኸውን መሰረታዊ ፀገማትና ኣይፈትሕን ፣ ብፍላይ ናይ ሓደ ፓርቲ ፍኖተ ካርታ ስድሪ ዘሰጉመና ኣይኮነን ፤ብዘይኮነ መንገዲ ዝተኣሰሩ መራሕቲ ፖለቲካ ኣለዉ ንሳቶም ዝፍትሕሉ መገዲ ክተዓራረይ ይግባእ ። ካብ ምዝታይ ወፃኢ ዝረኣየኒ ፍታሕ የለን ፀገማተን ብዘተ ክፈትሓ ዝፈተና ሃገራት ተዓዊተን እየን ።" ምሉእ ትሕዝቶ ኣብዚ ምስማዕ ይክኣል:: No media source currently available


ቀዳማይ ሚኒስትር ኢትዮጵያ ኣቢይ ኣሕመድን ናይ ኬንያ ፕረዚደንት ኡሁሩ ከንያታን ኣብ ዝተረኸብሉ ኣብ ኢትዮጵያ ሓዲሽ ናይ ዝዋፈር ኩባንያ ተለኮም ወግዓዊ ናይ ምፍርራም ስነ-ስርዓት ተፈጺሙ። እቲ ስምምዕ ፍቓድ ስራሕ ምሃብ`ዩ። ቀዳማይ ሚኒስትር ኣቢይ ኣብቲ እዋንሓድሽ ኣገልግሎት ተለኮም ናብ ኢትዮጵያምእታው ኣብ ኩሉ ጽላታት ምብርባር ክፈጥር'ዩ ኢሉ:: ቀ/ሚ ኣቢይ ኣብ ተለኮም ዝፍጠር ውድድር ናይ ኢትዮጵያ ዲጂታላይዘሽን ብምቅልጣፍ ኣብ ሕርሻ: ትምህርቲ: ጥዕና: ፋይናንስ: መጉዓዝያን ካልኦትን ልዑል ዕብየት ሒዙ`ዩ ዝመጽእ ኢሉ ። ብመሰረት ጸብጻብ ፋና ነቲ ስምምዕ ዝፈረመ፡ ዓለም-ለኸ ምትሕብባር ንኢትዮጵያ ኣብ ትሕቲ ዝብል ጽላል ዝጥርነፉ ሳፋሪ-ኮም ቮዳኮምን ሱሚቶሞ ዝተባህሉ ኩባንያታት ዝሓቖፈ`ዩ።


ጸብጻብ ወኪል ድምጺ ኣሜሪካ ካብ ዓይደር ሆስፒታል ከተማ መቐለ

ሪፖርተር ድምጺ ኣመሪካ ሀዘር መርዶክ ትማልን ሎምን ኣብ ሆስፒታል ዓይደር ምስ ዝሰርሑ ሰብሞያን ግዳያት ጾታዊ ዓመጽን ዝገበረቶ ጻንሒት ከምዚ ክትብል ትገልጽ:: " ሰራሕተኛታት'ቲ ሆስፒታል ጥራይ ዘይኮኑስ፡ ንኹሎም ሕሙማት ዘጋጥሙ ዘለዉ ጸገማት'ውን ብውሕዱ ነጊሮምኒ'ዮም።ንኹሉ ብሓፈሻ ዝጎድኡ'ዮም። ንነዊሕ ግዜ ናይ ኤለክትሪክ ኣገልግሎት ብዘይምንባሩ ዝበዝሐ መሳርሕታት ኣዕምዩሎም'ዩ። ሕጂ ኣገልግሎት ኤለክትሪክ ተመሊሱ'ሎ። ኾይኑ ግን ንተሓከምቲ ንምክንኻን ዘኽእሎም መሳርሕታት ንምትካእ ኣይክኣሉን። ካብ ዘዘራረብክወን ተሓከምቲ መብዛሕቲአን ግዳያት ጾታዊ ዓመጽ ዝኾና ደቀንስትዮ'የን። እዚ ጸገም'ዚ ኣብ ትግራይ ብስፍሓት ዝርኣይ'ዩ።ኣብ ዝሓለፈ ሸውዓተ ኣዋርሕ ካብ 500 ዝበዝሓ ጾታዊ ዓመጽ ዝተፈጸመን ደቀንስትዮ ናብ'ቲ ሆስፒታል ከምዝመጻ ነጊሮምና።" ጋዜጠኛ ሀዘር፡ ኩነታት'ተን ተጠቃዕቲ ካብቲ ልሙድ ፍልይ ዝበለ ምዃኑ ከምኡ'ውን ግዳያት ብቕልጡፍ ሕክምና ከይረኽባ ይገብር ምህላዉን ሓላፊት ማሕበራዊ ኣገልግሎት'ቲ ሆስፒታል ነጊራትኒ ትብል፥" ንሳ ከም ዝበለትኒ ብልሙድ ከምኡ ዓይነት ኣገልግሎት ንምርካብ ዝደልያ ደቀንስትዮ ናብ ሕክምና ዝመጻ ድሕሪ'ቲ መጥቃዕቲ ንጽባሒቱ'የን ዝመጻ። ሕጂ ግን ብምኽንያት ኩናት መንገድታት ብምዕጻዎም፡ ከምኡ'ውን ብፍርሓትን በቶም ዝዓመጽወን ክንቅተል ኢና ብዝብል ስግኣት ናብዚ ቅድሚ ምምጽአን ሓደ ሓደ ግዜ ንኣዋርሕ ይጸንሓ። በዚ ምኽንያት እተን ደቀንስትዮ ኣብ ግዚኡ ክረኽብኦ ዝግባእ ኣገልግሎት ሕክምና ከይረኸብኦ ይድንጉያ። ስለዚ ሰለስተ ኣዋርሕ ደንጉየን እንተመጺአን፡ ጥንሲ ኾነ ተመሓላላፊ ሕማማት ምቁጽጻር ኣይክኣልን።" ጋዜጠኛ ሀዘር ካብተን ዝተዓመጻ ዝሰምዓቶ ዘጨንቕ ሓዲሽን ተመሳሳልን ምዃኑ ትጠቅስ። ነቲ ገበን ዝፈጸሙ ካብ ሓደ ንላዕሊ ብዝኾኑ ወተሃደራት ከምዝኾነ ከምዝነገርዋ'ውን ትገልጽ፣" ገና 16 ዓመት ዝኾና ኣንስተይቲ ኣዘራሪብና። ሓንቲ ናይ ኮለጅ ተመሃሪት ከምዝነበረት ዝነገረትና ካልእ ጓል 22 ዓመት ድማ፡ ናብ ሰራዊት ክትስለፍ ዝሓተትዋ ወተሃደራት እምቢ ብምባላ ኣብ ገዝኣ ከምዝዓመጽዋ ትዛረብ። ሕጂ ኣብዚ ኣብ መቐለ ዝርከብ መዕቆቢ ትነብር ኣላ ኢሎምና ግን ናብቲ መዕቆቢ ክንከይድ ኣይክኣልናን- ናይቲ ቦታ ምስጢርነት ክሕሎ ደልዮም ኣለዉ::" ሀዘር ኣዝዩ ዘሕዝን'ዩ ኢላ ዝጠቐሰቶ ንሕክምና ናብ መቐለ ካብ ዝመጻ ዝበዝሓ ካልኦት ደቀንስትዮ ሕጂ'ውን ዘይምምጽአን ምስምዓ ምዃኑ ሓቢራ'ላ። እተን ደቀንስትዮ እቲ መጥቃዕቲ ዝወረደን ብወተሃደራት ኢትዮጵያን ኤርትራን ምዃኑ ከምዝዛረባ ነዚ ዘቕርብኦ መረዳእታ ድማ ናይ ወተሃደራት ዩኒፊርምን ቋንቋን ምዃኑ ትገልጽ። ኣብ ከተማ መቐለን ከባቢኣን ዘሎ ኩነታት ናይ ምምሕያሽ'ዶ ወይስ ናይ ምግዳድ ምልክት ይርኣዮ'ሎ ዝብል ሕቶ ዝቐረበላ ሀዘር መርዶክ ከምዚ ዝስዕብ ክትብል መሊሳ፥"እቲ ግጭት ብርግጽ ቀጺሉ'ዩ ዘሎ። እቲ ውግእ ምናልባት እናረሓቐ ወይ እናዘሓለ እንተመጸ'ኳ ሕጂ'ውን ብተደጋጋሚ ይኽሰት'ዩ። ኣብ መቐለ እቲ ኩነታት ዝተረጋግአ እንመሰለ'ኳ ምሸት ወተሃደራት ናብ ሆስፒታል ክመጹ ርኢና ኢና። ሰብ ሞያ ሕክምና ብብመዓልቱ ካብ ዝካየድ ውግእ ዝመጹ ወተሃደራት ይሕክሙ ምህላዎም ነጊሮሙና'ዮም። በቲ ኩናት ዝቖሰሉ ሕጻናት'ውን ነቲ ሆስፒታል መሊኦሞ ኣለዉ።" ናብቲ ቦታ ዝተጓዓዘት ጋዜጠኛ ሀዘር መርዶክ ካብቲ ሆስፒታል ወጻኢ ብዛዕባ ዘሎ ኩነታት ድማ ከም ሓውዜን ዝኣመሰሉ ተደጋጋሚ ውግኣት ዘተኣናገዱ ስፍራታት ኣገልግሎቶም ከምዝዓነዉ፡ ነበርቲ'ውን ድሕነት ከምዘይስምዖም፡ኣብቲ ኩናት ዝሞቱ ብጅምላ ዝተቐብሩ ኣዝማዶም ብደንቢ ቤተ ክርስትያን ንክቕበሩ ድጋፍ ሰበስልጣን ይሓቱ ከምዘለዉ ነጊሮምና ትብል ። ምሉእ ትሕዝቶ ኣብዚ ምስማዕ ይክኣል:: No media source currently available


መግለጺ 4 አባላት ቤት ምኽሪ ኣሜሪካ ኣብ ጉዳይ ኢትዮጵያ

ኣርባዕተ ኣባላት ቤት ምኽሪ ኣሜሪካ "ኣብ ኢትዮጵያ ንዝተፈጸመ ግህሰታት ሰብኣዊ መሰላትን ህውከትን ዝኹንን" ረቂቅ ሕጊ ናብ’ቲ ቤት ምኽሪ ድሕሪ ምቅራቦም መግለጺ ኣውጺኦም። ኮንግረስማን ግሪጎርይ ሙክስ፣ ሚካኤል ማኩልን ክሪስቶፈር ስሚዝን ምስ ኣባል ቤት ምኽሪ ወ/ሮ ከረን ባስን ትማሊ ኣብ ዝዘርግሕዎ መግለጺ "ነቲ ኣብ ትግራይ ቀጺሉ ዘሎ ውግእን ግፍዒን ከምኡ'ውን ኣብ ሙሉእ ኢትዮጵያ ዝራአይ ዘሎ ግጭትን መግሃስቲ መሰላትን ብጽኑዕ ንኹንን" ኢሎም። እቶም ኣባላት ቤት ምኽሪ ኣሜሪካ ናይ ትግራይ ውግእ "ንነበርቲ ከባቢታት ኣጥፊእዎም እዩ፣ ልዕሊ ሓደ ሚልዮን ህዝቢ ኣፈናቂሉ፣ ንኣስታት 5 ሚልዮን ናብ ኣፍ ጥምየት ኣብጺሕዎም፣ ንሙሉእ ቀርኒ ኣፍሪቃ ኣናዊጽዎ፣ ትካላት ሰብኣዊ ረድኤት ዓንቀፍቀፍ ዘይብሉ ስራሕ ንክዓዩ ክፍቀደሎም ኣለዎ" ይብሉ ። ኣብ’ቲ ውግእ ዝሳተፉ ኩሎም ሓይልታት፣ ውግእ ብቅጽበት ደው ከብሉን ናብ ኩሉ ሓቆፍ ልዝብ ክምለሱን፣ መንግስታት ኢትዮጵያን ኤርትራን፣ ሰራዊት ኤርትራ ካብ ኢትዮጵያ ብህጹጽ ንክወጹ ዝኣተውዎ ቃል ክትግብሩ፣ ኮምሽን ሰብኣዊ መሰላት ሕቡራት ሃገራትን ኮምሽን ሰብኣዊ መሰላት ኢትዮጵያን፣ ነቲ ኣብ ትግራይ ዝተፈጸመ ግፍዒ ንከጻርዩ ዘይተደረተን ስልጣንን ንክረኽቡን’ውን ኣርባዕቲኦም ኣባላት ቤት ምኽሪ ኣተሓሳሲቦም። ኢትዮጵያ ዘዳለወቶ ምርጫ፣ ነጻ፣ ርትዓዊን ተኣማኒን ኮይኑ ክፍጸም’ዶ ይኽእል? ኢሎም ዝሓቱ እቶም ኣባላት ቤት ምኽሪ ኣሜሪካ፣ እቲ ምርጫ መረሳሰኒ ህውከትን ዕግርግርን ከይኾን ህጹጽ ቆላሕታ ክግበር ኣለዎ ይብሉ። ግሪጎርይ ሙክስ፣ ሚካኤል ማኩል፣ ከረን ባስን ክሪስ ስሚዝን ኣብ ዝዘርግሕዎ ሓባራዊ መግለጺ ብመንጽር ሻውዓይ ወርሑ ዝሓዘ ውግእ ናይ ትግራይ፣ ኩነታት ከምዘለዎ ክቅጽል ኣይግባእን፣ ሂወት ሚልዮናት ሰባት ኣብ ሓደጋ ስለዝወደቀ ሰላማዊ ፍታሕ ክርከበሉ ይግባእ ኢሎም ። ነዚ መግለጺ’ዚ ኣመልኪቱ ካብ መንግስታት ኢትዮጵያን ኤርትራን ዝተዋሃበ ግብረ መልሲ ዛጊት የለን: ምስ ረኸብና ክነቅርበልኩም ኢና።  ቅድሚ ሰሙን መንግስቲ ኢትዮጵያ ኣብ ዝዘርገሖ መግለጺ ግና ‘ኣብ ፈላማይ ምዕራፍ ናብ 4 ነጥቢ 5 ሚልዮን ህዝቢ፣ ኣብ ካልኣይን ሳልሳይን ምዕራፍ 4 ነጥቢ 3 ሚልዮን ህዝቢ ረድኤት ከምዘበጽሐ ዝሓበረ መግለጺ፣ ብደረጃ ዓለም ‘ጥምየት ከምመሳርሕ ውግእ ኣብ ጥቅሚ ይውዕል ኣሎ ዝብል መግለጺ መሰረት ዘይብሉ እዩ’ ኢሉ ነይሩ።  ብዛዕባ ምንቅስቃስ ትካላት ረድኤት ድማ ‘ኩሎም ትካላት ረድኤት ፈቃድ ይረኽቡ ከምዘለው፣ ኣብ ሙሉእ ትግራይ ምብጻሕ ሓገዝ ተማሕይሹ ኣሎ’ ይብል።  ፌደራላዊ መንግስቲ ግህሰት መሰላት ንዝፈጸሙ ተሓተቲ ክገብሮም እዩ፣ ንኩሎም ዓይነታት ንሰብኣዊ ክብሪን ህይወትን ኣብ ሓደጋ ዘውደቁ ንኹንን፣ ኣብ ልዕሊ ሰብኣዊ መሰላት ከቢድ ግህሰት ዝፈጸሙ ክንሓቶም ኢና ከምዝበለ ዝዝከር እዩ።


ጀርመን: ብመንገዲ ፕሮግራም መግቢ 8 ሚልዮን ዩሮ ሓገዝ ንኢትዮጵያ ምሃባ ተሓቢሩ

ጀርመን ብፕሮግራም መግቢ ዓለም ኣቢላ ሸሞንተ ሚልዮን ዮሮ ኣብ ኢትዮጵያ ንሰብኣዊ ሓገዝ ልግሲ ከምዝሃበት ፋና ብሮድካስቲንግ ገሊጹ። ብመሰረት ዜና ፋና "እቲ ገንዘብ፣ ኣብ ትግራይ ብወፍሪ ምኽባር ሕጊን ብሰንኪ ለውጢ ኣየርን ንዝተጎድኡ 2.1 ሚልዮን ሰባት ንምድጋፍ ዝውዕል እዩ" ይብል። ብዘይካ'ዚ፣ ኣብ’ታ ሃገር ንዝርከቡ ስደተኛታት’ውን ዝባጻሕ እዩ። ፋና ኣብ ኢትዮጵያ ተወካሊ ፕሮግራም መግቢ ዓለም ስቴቨን ዌር ኦማሞ "ነቲ ድጋፍ እዋናዊ እዩ ኢሎም ኣመስጊኖም" ይብል።